লোক সেৱা আয়োগত দুৰ্নীতিৰ ইতিহাস(এটি চমু লেখা)\nপ্ৰকৃততে যদি চৰকাৰে অসম লোক সেৱা আয়োগৰ দুৰ্নীতি নিৰ্মূল কৰিব বিচাৰিছে তেন্তে ৰাজনৈতিক নেতাসকলক অতিশীঘ্ৰে তদন্তৰ আওতালৈ অনা উচিত৷ ৰাজনৈতিক পোষকতাতহে দুৰ্নীতিয়ে ইমান দূৰলৈ পোখা মেলিব পাৰে৷ ৰাজনৈতিক ভাৱে প্ৰশয় নিদিলে এয়া কাহানিও সম্ভৱ নহয়৷ প্ৰশ্ন হয় ৰাজ্যখন দুৰ্নীতিত ইমান গভীৰলৈকে পুত যাবলৈ শাসকবৰ্গই এৰি দিলে কিয়? তেওঁলোকৰ একো কৰিব লগা নাছিল? দুৰ্নীতি পৰায়ণলোকসকলক প্ৰতিহত কৰাৰ ক্ষমতা ৰাজনৈতিক নেতাসকলৰ নাছিল নেকি? দুৰ্নীতিত লিপ্ত হোৱা লোকসকলৰ ক্ষমতা ইমান অধিক নে? গণতান্ত্ৰিক দেশ এখনত বিভাগীয় মন্ত্ৰীসকল জনগণৰ ওচৰত এনে কাণ্ডৰ বাবে জবাব দেহি নহ’বনে? কলঙ্কিত অধক্ষ্য ৰাকেশ পাল, বক্ৰপথে চাকৰি লোৱাসকল বা অন্য দাদাল সকলকে কৰায়ত্ত কৰি ৰাজনৈতিক নেতা সকলক যদি তদন্তৰ আওতালৈ অনা নহয় তেন্তে এনে গণতন্ত্ৰ ৰাষ্ট্ৰত বাস কৰাৰ অভিজ্ঞতা জনসাধাৰণৰ বাবে কোনো কালেও সুখকৰ নহ’য়৷ সেয়ে আন্দোলনৰ পথ লৈ তাৰ বাবে ৰাইজে দাবী জনোৱাটোৱেই মঙ্গলজনক হ’ব৷ গণতান্ত্ৰিক শাসনৰ নামত অযথা ৰাজনৈতিক নেতাসকলক দেশখন লুটি পুটি খাবলৈ দিলে দেশৰ সত্তৰ শতাংশ জনতা পথৰ ভিক্ষাৰী হ’ব আৰু বাকী ত্ৰিশ শতাংশ ৰাজনৈতিক নেতা আৰু পুঁজিপতিয়ে ঐক্যবদ্ধ হৈ জনসাধাৰণৰ মূৰত টাঙন মাৰি চলি গৈ থাকিব৷ সত্তৰটা বছৰে সেই হ’ল৷\nআশীৰ দশকৰ কংগ্ৰেছ চৰকাৰৰ তদানীন্তন মুখ্য মন্ত্ৰী প্ৰয়াত হিতেশ্বৰ শইকীয়া চৰকাৰৰ দিনৰে পৰাই অসম লোক সেৱা আয়োগৰ চাকৰিৰ ক্ষেত্ৰত দুৰ্নীতি অনিয়ম চলি আহিছে৷ সেই সময়ৰ পৰাই অসম লোক সেৱা আয়োগৰ চাকৰি নানা অনিয়মৰ যোগেদি চৰকাৰী পৃষ্ঠপোষকতাতে বিক্ৰী কৰি আহিছে৷ এই লেখাৰ লিখকে সেই সময়ত অনুষ্ঠিত হোৱা লোক সেৱা আয়োগৰ লিখিত আৰু মৌখিক উভয় পৰীক্ষাতে উতীৰ্ণ হৈ বৰ আশাৰে চাকৰিত যোগদানৰ বাবে বাট চাই থাকি অৱশেষত বিফল মনোৰথ হ’ব লগা হ’ল৷ পুলিচ ভেৰিফিকেশ্যন হৈ গ’ল৷ তাৰ পিছত অতি পিছ পৰা শ্ৰেণীৰ প্ৰমাণ পত্ৰ বিচাৰিলে, সেয়াও জমা দিয়া হ’ল; কিন্তু চাকৰি নহ’ল৷ পিছ পৰা ঠাইৰ এজন দৰিদ্ৰ কৃষকৰ সন্তানৰ যোগ্যতাক ভৰিৰে মোহাৰি চৰকাৰে হেলাৰঙে চাকৰিৰ পৰা বঞ্চিত কৰিলে৷ এনে দৰে আৰু কেইবাজনো দৰিদ্ৰ সন্তান দুৰ্ভগীয়াৰ তালিকাত তালিকাভুক্ত হ’ল৷ চাকৰি পালে দালালৰ যোগে ধন দিব পৰা এচাম ধনীলোকৰ সন্তানে, মন্ত্ৰী আমোলাৰ পুত্ৰই--পৰীক্ষাত নবহাকৈ ৰেগুলেশ্যন থ্ৰী এফত৷ সেই সকলে চাকৰি পাই পৰবৰ্তী কালত অসমত দুৰ্নীতিৰ পথাৰখন বহল আৰু সাৰুৱা কৰি আজিৰ এই অৱস্থাত উপনীত কৰালে৷ ভাৱি চাওকচোন আশীৰ দশকতে অসমত দুৰ্নীতিৰ শিপাডাল কিমান তললৈ পোখাইছিল৷ এয়া সম্ভৱ হৈছে কেৱল কুশাসনৰ ফলত৷\nসেয়েহে দুৰ্নীতিৰ ক্ষেত্ৰত শূণ্য শতাংশ সহিঞ্চুতাৰ মতাৰ্দশৰ কথা কোৱা অসমৰ বৰ্তমানৰ চৰকাৰখনে কামে কাজে কৰি দেখুৱাই নিজৰ নিকা ভাৱ মূৰ্তিৰ পৰিচয় দিলে সংশ্লিষ্ট সকলো পক্ষৰে মংগল সাধন হ’ব৷ এতিয়ালৈকে যিমান দূৰ আগুৱাইছে তালৈ লক্ষ্য ৰাখি ক’ব পাৰি যে ইয়াৰ বাবে প্ৰয়োজনীয় সদ্দিচ্ছা, সততা আৰু সৎসাহস নিশ্চয় বৰ্তমানৰ চৰকাৰখনৰ আছে৷\nবিঃদ্ৰঃ প্ৰবন্ধটি অসমৰ জনপ্ৰিয় সাপ্তাহিক আলোচনী ‘অসম বাণী’ৰ ১৬ ফেব্ৰুৱাৰী ২০১৮ ৰ সংখ্যাত প্ৰকাশ পাইছে৷\nPosted by যুগল চন্দ্ৰ বৰা MR JUGAL CHANDRA BORAH at 07:11\nভাৰতবৰ্ষৰ অৰ্থনৈতিক বৈষম্য(প্ৰবন্ধ)\nআয় আৰু সম্পত্তিৰ পৰিমাপ কৰিবলৈ যাওঁতে বিশ্বৰ বৈষম্যমূলক দেশবোৰৰ ভিতৰত এখন হিচাপে ভাৰতে স্বীকৃতি পাইছে৷ New World Wealth নামৰ জুহান্সবাৰ্গ স্থিত এটা কোম্পানীৰ তথ্য অনুযায়ী,গোলকীয়ভাৱে ভাৰত দ্বিতীয় অধিক বৈষম্যৰ দেশ, য’ত কোটিপতিসকলে দেশৰ মুঠ সম্পদৰ ৫৪% নিয়ন্ত্ৰণ কৰে৷ ৫,৬০০ বিলিয়ন ডলাৰ মুঠ ব্যক্তিগত সম্পত্তিৰে সৈতে ভাৰত বিশ্বৰ দহখন অতি চহকী দেশৰ অন্তৰ্ভুক্ত হৈছে-আৰু তথাপি গড় হিচাপে ভাৰতীয়সকল তুলনামূলক ভাৱে দৰিদ্ৰ ৷ বিশ্বৰ সকলোতকৈ সমতাৰ দেশ জাপানৰ লগত ইয়াক তুলনা কৰি চালে দেখা যায়, তথ্য অনুযায়ী জাপানৰ মুঠ সম্পদৰ মাথো ২২% হে কোটিপতিসকলে নিয়ন্ত্ৰণ কৰে৷\nআগশাৰীৰ আন্তৰ্জাতিক বিত্তীয় সেৱাৰ কোম্পানী The Credit Suisse ৰ শেহতীয়া তথ্য মতে, ভাৰতত ১% অতি ধনৱানে দেশৰ ৫৩% সম্পদৰ অধিকাৰী হৈছে৷ অতি ধনৱান ৫% ই ৬৮.৬%, যেতিয়া নেকি ১০% শীৰ্ষ চহকীৰ হাতত ৭৬.৩% সম্পদ আছে৷ ইয়াৰ বিপৰীতে তুলনামূলক ভাৱে দৰিদ্ৰ চামে জাতীয় সম্পদৰ ৪.১% ৰ বাবে ঠেলা-ঠেলি কৰি থাকে৷\nঅতি চহকীসকলৰ বাবে বাতাৱৰণ অধিক অনুকূল হৈ গৈ আছে৷ The Credit Suisse ৰ তথ্য অনুযায়ী দেখা যায় যে ২০০০চনত ভাৰতৰ সকলোতকৈ ধনী ১% লোকে মাত্ৰ দেশৰ মুঠ সম্পদৰ ৩৬.৮% নিজৰ কৰি লৈছিল ; তেতিয়া শীৰ্ষত থকা ১০% ৰ অংশ আছিল ৬৫.৯%৷ সেই সময়ৰ পৰা তেওঁলোকৰ অংশ দ্ৰুতহাৰত বাঢ়ি গৈ শীৰ্ষৰ ১% ৰ এতিয়া সম্পদ ৫০% তকৈ বেছি হ’ল৷ এইটো আমেৰিকাতকৈ বহুত বেছি৷ তাত মুঠ সম্পত্তিৰ ৩৭.৩% হে ১% ধনীৰ ভাগত পৰিছে৷ পিছে ৰাছিয়াৰ এই হাৰ আৰু অধিক৷ তাত দেশৰ সম্পত্তিৰ ৭০.৩% ই শীৰ্ষ ১% লোকে দখল কৰিছে৷\nআন্তৰ্ৰাষ্ট্ৰীয় দাতব্য সংগঠন অ’ক্সফাম(Oxfar) য়ে বিশ্বাস কৰে যে ভাৰত আৰু বিশ্বৰ আন বহুতো দেশৰ প্ৰচণ্ডভাৱে বৰ্ধিত বৈষম্যই অনিষ্ট সাধন কৰিছে আৰু সেই দেশবোৰে তাক ৰোধ কৰাৰ চেষ্টা চলাব লাগে৷ বৈষম্য বাঢ়ি যোৱাটোৱে দৰিদ্ৰতা হ্ৰাস কৰা কাম নিম্নমুখী কৰিব,বহনক্ষম অৰ্থনৈতিক বৃদ্ধি বিনাশ কৰিব, পুৰুষ আৰু মহিলাৰ বৈষম্য বঢ়াব, স্বাস্থ্য, শিক্ষা আৰু জীৱনৰ সুযোগবোৰ বৈষম্যলৈ পৰিচালিত কৰিবL\nভাৰতত ১৯৮০ চনৰ পৰা কৰি অহা অনিয়ম আৰু মুক্তঅৰ্থনীতিৰ সংস্কাৰসমূহৰ ফলত ইমান বেছি বৈষম্য বাঢ়িছে যে শীৰ্ষ ০.১% উপাৰ্জনকাৰীয়ে তলৰ যৌথভাৱে ৫০% লোকতকৈ অধিক বৃদ্ধি দখল কৰি লৈছে৷ এই কথা উল্লেখ কৰিছে বিশ্ব বৈষম্য তথ্য ২০১৮ (World Inequality Report 2018)ত বিশ্ব বৈষম্য পৰীক্ষাগাৰে( The World Inequalty Lab)৷ ব্যক্তিগতকৰণ আৰু বৰ্ধিত উপাজৰ্ন বৈষম্য লগ লাগি দেশীয় ভাৱে আৰু গোলকীয় স্তৰত সম্পত্তিৰ বৈষম্যত ইন্ধন যোগালে , ব্যক্তিগত মূলধন কেজইজনমান ব্যক্তিৰ মাজত বৰ্ধিত হাৰত ৰৈ গৈছে ৷\nবিশ্ব অৰ্থনৈতিক ফ’ৰামৰ মতে, আগন্তুক দশকত অতিমাত্ৰা আয়ৰ বৈষম্যই এক শীৰ্ষ গোলকীয় বিপদৰ আশঙ্কা স্বৰূপে দেখা দিব৷ অৰ্থনৈতিক বৈষম্যৰ বাবে মানসিক বিকাৰ, উশৃঙ্খলতা, আৰু অপৰাধৰ দৰে সামাজিক সমস্যাই গা কৰি উঠা পৰিলক্ষিত হৈছে৷ ধনী দুখীয়া উভয় দেশতে এয়া সত্য প্ৰমাণিত হৈছে৷ বৈষম্যই সকলোকে আঘাত হানিব৷\nআমাৰ দেশৰ আয়ৰ বৈষম্যৰ কাৰণ স্বৰূপে তলত উল্লেখিত কথাবোৰকে আঙুলিয়াব পাৰি৷\nসেইবোৰ হ’ল চৰকাৰী নীতি, উদাৰীকৰণ নীতি, বৰ্ধিত নিবনুৱা, উচ্চহাৰৰ দৰ্মহাভোগীৰ দৰ্মহা বৃদ্ধি, অনুদান দিয়া ইত্যাদি৷\nআয়কৰৰ উচ্চ নিৰীখ ৫০ৰ পৰা ৩০ শতাংশলৈ নমাই দিয়া হ’ল৷ কৰ নীতি ক্ৰমবৰ্ধমানৰ(ধনীক তুলনামূলক ভাৱে অধিক কৰ আৰোপ কৰা)পৰা প্ৰত্যাগমনশীল(কম সচ্ছলজনক তুলনামূলকভাৱে বেছি কৰ আৰোপ কৰা)স্তৰলৈ নিয়া হ’ল৷ মুক্ত বজাৰে বৈষম্য বৃদ্ধি কৰে৷ ১৯৯১ চনত নৰসিংহম চৰকাৰে উদাৰীকৰণ নীতি লোৱাৰে পৰা আৰু তাৰ পিছৰ অকংগ্ৰেছী চৱকাৰে তাক বাহাল ৰখাত প্ৰত্যক্ষ ভাৱে বৈষম্য বাঢ়ি গৈ আছে৷ বিগত ২-৩ টা দশকত দেশত সামান্য উদ্যোগিক উন্নয়ন হৈছে৷ সেৱা খণ্ডত প্ৰবল কৰ্মহীনতা সংঘটিত হৈছে৷ ই নিবনুৱা সমস্যা, অসুৰক্ষা আৰু বৈষম্য বৃদ্ধি কৰিছে৷ কম হাৰত দৰ্মহা পোৱা কৰ্মচাৰীতকৈ চৰম ভাৱে উচ্চহাৰত দৰ্মহা পোৱাসকলৰ দৰ্মহা বৃদ্ধিয়েও অসমতা বঢ়ায়৷\nচৰকাৰে কিয় ইমান বেছি টকা অনুদানত ব্যয় কৰিব লাগে? সাৰ, খাদ্য শস্য আৰু ঘৰুৱা গেচৰ ওপৰত অনুদান কৰ্তন কৰি ভাৰতীয় জনতা দলৰ চৰকাৰে ১৯৯৯ চনৰ ফ্ৰেব্ৰুৱাৰীত ২,০০০ কোটি টকাতকৈ অধিক ৰাহি কৰিছিল৷ এই কামত কিছু ৰাজনৈতিক হেঁচা নোপোৱা হ’লে ৪,০০০ কোটি টকাই ৰাহি কৰিব পাৰিলেহেঁতেন৷\nএইটো ধাৰণা কৰা হৈছে যে উচ্চ শিক্ষা, ক্ৰীড়া আৰু কলাৰ ওপৰত অযোগ্য অনুদান কৰ্তন কৰি,পানী যোগান আৰু অনাময় ব্যৱস্থাৰ অনুদান হ্ৰাস কৰি, জলসিঞ্চনৰ মাচুল বঢ়াই, বিদ্যুৎ পৰিষদৰ অনুদান বিলোপ কৰি চৰকাৰে তৎকালিন ভাৱে প্ৰায় ৯০০০ কোটি টকা আৰু চাৰি বছৰত ৩০০০০ কোটি টকা ৰাহি কৰিব পাৰে৷\nকিছুমান ৰাজনৈতিক দলে এই বুলি প্ৰতিবাদ কৰে যে দুখীয়া মানুহে কষ্ট পাব বুলি কোৱাটো অযুক্তিকৰ, যিহেতু দৰিদ্ৰ সীমা ৰেখাৰ তলৰ (যিহেতু ভাৰতৰ মুঠ জনসংখ্যাৰ ৩৬% লোক) লোকসকলে ৰন্ধন গেচ ব্যৱহাৰ নকৰে৷ ৰাজহুৱা বিতৰণ ব্যৱস্থাৰ যোগে কম মূল্যত দৰিদ্ৰলোকক বিতৰণ কৰা বুলি দেখুওৱা খাদ্য শস্যৰ সামান্যতমহে তেওঁলোকৰ ওচৰ পাইগৈ৷ বিহাৰ, মধ্যপ্ৰদেশ, অসম, ৰাজস্থান আৰু উত্তৰ প্ৰদেশ- এই অতিকৈ দৰিদ্ৰ ৰাজ্যৰ লোকসকলে ৰাজহুৱা বিতৰণৰ মাথো ১০% হে লাভ কৰে৷\nক্ষুদ্ৰ স্বাৰ্থজড়িত দলীয় একাধিপত্য নীতি প্ৰস্তুত পদ্ধতি বন্ধ কৰিব লাগিব আৰু বৃহত্তৰ সমাজৰ কাৰণে বহু কৰণীয় আছে৷ বৈষম্য আৰু দৰিদ্ৰতা দূৰ কৰিবলৈ হ’লে দৰিদ্ৰসকলে ৰাজনৈতিক ক্ষেত্ৰত যথেষ্ট শক্তিশালী মত পোষণ কৰিব পাৰিব লাগিব যাতে নীতি নিৰ্ধাৰণ কৰোঁতাসকলক বশীভূত কৰিব পাৰে৷\nভাৰত তথা সমগ্ৰ বিশ্বতে একেৰাহে বৈষম্য বাঢ়ি যোৱাটো কাম্য নহয়৷ এইটো নীতি নিৰ্ধাৰণৰ ফলাফল৷ বজাৰ সৰ্বস্ব নীতি পৰিহাৰ কৰি, শক্তিশালী উচ্চ শ্ৰেণীটোৰ বিশেষ স্বাৰ্থৰ বিৰোধিতা কৰি আৰু যিবোৰ নীতি আৰু ব্যৱস্থাৰ ফলত বৈষম্যৰ প্ৰকোপ বাঢ়িছে সেইবোৰ সলনি কৰি চৰকাৰে বৈষম্য হ্ৰাসকৰণ আৰম্ভ কৰিব পাৰে৷ চৰকাৰে এনে সংস্কাৰ সাধন কৰা উচিত যাৰ দ্বাৰা সমাজ ব্যৱস্থাত টকা আৰু ক্ষমতাৰ পুনৰ বিতৰণ সংঘটিত হয়৷\nবিশেষভাৱে, কৰ ব্যৱস্থা আৰু সামাজিক ব্যয়ৰ ক্ষেত্ৰত পৰিবৰ্তন সাধিব পাৰিলেই অৰ্থনৈতিক সমতা সম্ভৱপৰ হ’ব৷\nপ্ৰগতিশীল কৰ ব্যৱস্থাত নিগম আৰু ধনী ব্যক্তিসকলে সমাজত পুনৰ বিতৰণৰ বাবে দেশক অধিক ধন দিব লাগে৷ চৰকাৰে প্ৰগতিশীল প্ৰত্যক্ষ কৰ আৰোপ কৰি এই উদ্দেশ্যত সফল হ’ব পাৰে৷ শিক্ষা, স্বাস্থ্য আৰু সামাজিক সুৰক্ষা আদিত ৰাজহুৱা ব্যয়ও অতি গুৰুত্বপূৰ্ণ৷ ১৫০ খনতকৈ অধিক দেশৰ উদাহৰণ আৰু ৩০ বছৰতকৈ অধিক কালৰ নিৰীক্ষণৰ পৰা এইটো দেখা গৈছে যে ৰাজহুৱা সেৱাত আৰু সামাজিক সুৰক্ষা ক্ষেত্ৰত কৰা বিনিয়োগে বৈষম্যক প্ৰতিহত কৰিব পাৰে৷ সেয়ে বহু বছৰ ধৰি অ’ক্সফামে(Oxfam)য়ে বিনামূলীয়া সাৰ্বজনীন সেৱাৰ বাবে প্ৰচাৰ অভিযান চলাই আহিছে৷\nদুয়োটা দিশতে ভাৰতৰ দক্ষতা পুতৌ লগা ধৰণৰ৷ অ’ক্সফাম(Oxfam)ৰ ২০১৭ চনৰ তথ্য অনুযায়ী মুঠ ঘৰুৱা উৎপাদনৰ মাত্ৰ ১৬.৭% হে কৰৰ পৰা আহে৷ এইটো অতি নিম্ন মানৰ৷ যিহেতু কৰ ব্যৱস্থা প্ৰগতিশীল নহয়, সেয়ে মুঠ কৰৰ তিনিভাগৰ এভাগহে প্ৰত্যক্ষ কৰৰ পৰা আহে৷ সামাজিক ব্যয়ৰ ক্ষেত্ৰতো ভাৰত তুলনামূলক ভাৱে অদক্ষ প্ৰতিপন্ন হৈছে৷ মুঠ ঘৰুৱা উৎপাদনৰ মাথো ৩% হে শিক্ষা খণ্ডত আৰু ১.১% মাত্ৰ স্বাস্থ্য খণ্ডত ব্যয় কৰা হয়৷\nঅ’ক্সফামে(Oxfam) গণনা কৰিছে যে যদিহে ভাৰতে বৈষম্য অধিক বৃদ্ধি হ’বলৈ নিদিয়ে তেন্তে ২০১৯ চনৰ ভিতৰত ৯০ মিলিয়ন লোকৰ চৰম দৰিদ্ৰতাৰ পৰিসমাপ্তি ঘটাব পাৰিব৷ যদি এইটো অধিক আগুৱাই নিয়ে আৰু ৩৬% বৈষম্য হ্ৰাস কৰা হয় তেন্তে ভাৰতে প্ৰকাৰন্তৰে চৰম দৰিদ্ৰতা দূৰ কৰিব পাৰিব৷ বিশ্বৰ অন্যান্য দেশৰ লগতে ভাৰতেও ২০৩০ চনৰ ভিতৰত বহন ক্ষম উন্নয়নৰ লক্ষ্যত উপনীত হোৱাৰ লগতে সেই বছৰতে চৰম দৰিদ্ৰতাৰ পৰিসমাপ্তি ঘটোৱাৰ বাবে প্ৰতিশ্ৰুতিবদ্ধ হৈছে৷ কিন্তু বাঢ়ি গৈ থকা চৰম বৈষম্য দূৰ কৰাৰ চেষ্টা নকৰিলে দৰিদ্ৰ সীমা ৰেখাৰ তলত বাস কৰা ৩০০ মিলিয়ন ভাৰতীয়ৰ চৰম দৰিদ্ৰতা দূৰীকৰণৰ সপোন সপোন হৈয়ে ৰ’ব৷ দৰিদ্ৰ ভাৰতীয়সকলে মুক্তিৰ অপেক্ষাত থকা জেলৰ কয়েদীৰ দৰে দৰিদ্ৰতাৰ কাল কুঠৰীৰ পৰা বাহিৰ হ’বলৈ আশা কৰি স্বাধীনোত্তৰ কালৰ সাতোটা দশক পাৰ কৰাৰ পিচতো আৰু কিমান বছৰ বাট চাব লাগিব?\nবিঃদ্ৰঃ প্ৰবন্ধটো অসমৰ বহুল প্ৰচাৰিত জনপ্ৰিয় পষেকীয়া আলোচনী 'প্ৰান্তিক'ৰ ১৬-২৮ ফেব্ৰুৱাৰি ২০১৮ সংখ্যাত প্ৰকাশ পাইছে৷\nPosted by যুগল চন্দ্ৰ বৰা MR JUGAL CHANDRA BORAH at 22:21\nঅসমক এখন শান্তিপূৰ্ণ ৰাজ্যলৈ উন্নীত কৰা উচিত\n(এটি চমু প্ৰবন্ধ)\nযিবোৰ দেশত কোনো ধৰণৰ হাই-কাজিয়া বা মাৰপিট নহয়, যি ঠাইৰ জনগণে কোনো ধৰণৰ উপদ্ৰবৰ সন্মুখীন হ’ব লগা নহয় বিশ্বৰ তেনেবোৰ দেশকে সুৰক্ষিত দেশ বুলি কোৱা হয়৷ তেনে দেশৰ লোকসকলে শান্তিৰে বসবাস কৰে আৰু বিদেশী পৰ্যটকসকলেও তেনে দেশত নিৰাপদে ভ্ৰমণ কৰে৷ এনে শান্তিপূৰ্ণ দেশৰ শীৰ্ষ স্থানত ২০০৮ চনৰ পৰা একেৰাহে আছে আইচলেণ্ড৷ এই দেশৰ পিছত আছে ডেনমাৰ্ক, পৰ্টুগাল আদি দেশ৷ অন্যহাতে ভৌগলিক অঞ্চল হিচাপে ইউৰোপ বিশ্বৰ ভিতৰতে সকলোতকৈ শান্তিপূৰ্ণ মহাদেশ৷\nইয়াৰ বিপৰীতে বিশ্বত এনে কিছুমান দেশ আছে য’ত হাই-কাজিয়া, সন্ত্ৰাসবাদ, অপহৰণ, কটা-মৰা আদিৰ ভয় ইমানেই বেছি যে তাৰ পুলিচ আৰু সুৰক্ষা এজেন্সী সমূহেও সেইবোৰক বাধা দিয়াত সফল হ’ব নোৱাৰে৷ ইয়াৰ ওপৰতে নিৰ্ভৰ কৰি কোৱা হয় যে তেনে দেশলৈ যোৱা আৰু তাত থকা মানেই মৃত্যুক আঁকোৱালি লোৱা৷\nঅৰ্থনীতি আৰু শান্তি প্ৰতিষ্ঠানৰ(Institute for Economics and peace) গোলকীয় শান্তি সূচকৰ প্ৰতিবেদন( Global Peace Index(GPI) report) অনুযায়ী আগৰ বছৰৰ তুলনাত ২০১৭ চনত বিশ্ব কিছু কম অশান্তিপূৰ্ণ হৈছে৷ এই ধৰণৰ পাৰিসাংখ্যিক প্ৰতিবেদন দিয়া এই একমাত্ৰ প্ৰতিষ্ঠানটোৱে ইয়াৰ একাদশ সংস্কৰণত ১৬৩ খন স্বাধীন দেশ কিমান শান্তিপূৰ্ণ বা কিমান বিপজ্জনক তাৰ সম্ভাৱ্য স্থান নিৰূপন কৰিছে৷ ১৬৩ খন দেশে বিশ্বৰ জনসংখ্যাৰ ৯৯.৭% লোকক সাঙুৰি লৈছে আৰু ২৩ টা সূচক প্ৰয়োগ কৰি নিৰূপন কৰা হৈছে৷ সমাজত নিৰাপত্তা আৰু প্ৰতিৰক্ষাৰ পৰিসৰ,ঘৰুৱা আৰু আন্তৰাষ্ট্ৰীয় সংঘাতৰ মাত্ৰা আৰু সামৰিকীকৰণৰ মাত্ৰা-এই তিনিটা বহল অৱধাৰণা প্ৰয়োগৰ ওপৰত সূচকটোৱে গোলকীয় শান্তিৰ পৰিমাপ কৰে৷\nচিৰিয়া একেধাৰে দ্বিতীয়টো বছৰৰ বাবে আটাইতকৈ বিপজ্জনক দেশৰ ভিতৰত স্থান পালে আৰু ইয়াৰ ২০১৩ চনৰ গৃহ যুদ্ধৰ পিচৰে পৰা বিশ্বৰ পাঁচখন অতি বিপজ্জনক দেশৰ তালিকাত ধাৰাবাহিক ভাৱে চিৰিয়াই স্থান পাই আহিছে৷ বহুতে চিৰিয়াক এক জীৱন্ত যুদ্ধক্ষেত্ৰ আখ্যা দিয়ে৷ চিৰিয়াৰ পিচতে স্থান পাইছে আফগানিস্তান, ইৰাক, দক্ষিণ ছুদান, য়েমেন, চুমালিয়া, লিবিয়া, কেন্দ্ৰীয় আফ্ৰিকা গণতন্ত্ৰ, য়ুক্ৰেন, পাকিস্তান,ভাৰত, ৰাছিয়া, মেক্সিকো,চীন আদি দেশ মহাদেশে৷\nউল্লেখযোগ্য যে ভাৰতে শান্তি শৃঙ্খলাৰ ক্ষেত্ৰত সামন্য উন্নতি ঘটাই বিগত বছৰৰ ২৩নং স্থানৰ বিপৰীতে এই তালিকাৰ ২৭তম স্থান দখল কৰিছে৷ এই তালিকাত নাম থকাৰ কাৰণ হৈছে, ভাৰতৰ কেইখনমান ৰাজ্যত উচ্চ হাৰত জুলুম সংঘটিত হয়৷ ইয়াৰে কেইখনমান ৰাজ্য ইমানেই বিপজ্জনক যে স্থানীয় পুলিচেও ভয় ভীত হৈ থাকে৷ অপৰাধৰ মাত্ৰা অতি বেছি আৰু নিশাৰ ভাগত বাহিৰলৈ ওলোৱাটো বিপজ্জনক কথা হৈছে৷ জাতীয় অপৰাধ নথিভুক্তকৰণ কাৰ্যালয়(National Crime Record Bureau)ৰ প্ৰতিবেদন অনুযায়ী কিছুমান ৰাজ্যত দিন দুপৰতে মানুহ বাহিৰ ওলাবলৈ ভয় কৰে৷ ভাৰতবৰ্ষ মহিলাৰ বাবে নিৰাপদ নহয়৷ মহিলাৰ ধৰ্ষণৰ গোচৰৰ অনুপাত অতি বেছি৷\nএতিয়া আমি আহোঁ নিজৰ ৰাজ্য অসমৰ সমস্যাৰ কথালৈ৷ ভাৰতবৰ্ষৰ বিপজ্জনক ৰাজ্যবোৰৰ তালিকাত অসমৰ স্থান তৃতীয়৷ প্ৰথম আৰু দ্বিতীয় স্থান দখল কৰিছে ক্ৰমে কেৰালা আৰু মধ্য প্ৰদেশে৷ অসমত পুলিচে গ্ৰহণ কৰা অপৰাধৰ হাৰ প্ৰতি ১০০০০০ জনত ৩২১.৮ আৰু অসমতে সৰ্বাধিক যৌন নিৰ্যাতনৰ অপৰাধ সংঘটিত হয়৷ ইয়াৰ প্ৰতি ১০০০০ গৰাকীৰে ২১ গৰাকী ধৰ্ষণৰ বলি হয়৷ মহিলাৰ সম্ভ্ৰমক অপমান কৰাটো সাধাৰণ কথা হৈ পৰিছে৷ হত্যা, শিশুক যৌন নিৰ্যাতন, ধৰ্ষণ, ধৰ্ষণৰ প্ৰচেষ্টা আৰু ডকাইটি আদি ইমানেই বাঢ়ি গৈছে যে ৰাতি মানুহে চলা ফুৰা কৰাটো বিপজ্জনক হৈ পৰিল৷ আনহে নেলাগে উত্তৰ লখিমপুৰৰ দৰে ক্ষুদ্ৰ নগৰতো থানা, আৰক্ষী চকীৰ সমুখতে দিন দুপৰতে দুৰ্বিত্তই পথচাৰীৰ ধন লুট কৰিব ধৰিছে, মহিলাৰ ধনৰ বেগ লৈ তৎক্ষণাতে উধাও হৈছে৷ আৰক্ষীয়ে নিজকে অসহায় বুলি কৈ দায় সৰা মন্তব্য ৰাখি দুৰ্বৃত্তক প্ৰশয় দিছে৷\nঅসমত বিৰাজ কৰা এনে এক পৰিৱেশ নিয়ন্ত্ৰণ কৰি এক শান্তিপূৰ্ণ বাতাৱৰণৰ সৃষ্টি নকৰালৈকে অসমৰ সৰ্বাংগীণ উন্নতি সাধন সুদূৰ পৰাহত৷ এই কথা সকলোৱে জানে৷ জানি বুজিও ৰাজ্যখনৰ চৰকাৰে আন্তৰিকতাৰে সমস্যাসমূহ সমাধান নকৰি দীৰ্ঘদিন সমস্যাবোৰ জীয়াই থাকিবলৈ দি ৰাজ্যৰ জনসাধাৰণক বিপজ্জনক পৰিস্থিতিলৈ ঠেলি দিছে৷ অন্যহাতে এনে অশান্তিপূৰ্ণ ৰাজ্যত যিবোৰ কামত সফলকাম নহয় তেনে কামত বা আঁচনিত অযথা ধন ব্যয় কৰিছে৷ এই কথা সকলোৱে জানে যে অসমখন অশান্ত হৈ পৰাৰ কাৰণ হ’ল সমাধান নকৰাকৈ থকা অসমৰ কিছুমান মৌলিক সমস্যা৷ উদাহৰণ স্বৰূপে নিবনুৱা সমস্যা, বানপানীৰ সমস্যা, বিদেশী অনুপ্ৰবেশৰ সমস্যা, খাদ্য সমস্যা আদি সমস্যাবোৰ দেশ স্বাধীন হোৱাৰ পিচত সাতোটা দশকতো কোনো এখন চৰকাৰেই আন্তৰিকতাৰে সমাধানৰ চেষ্টা নকৰাৰ ফলত ৰাজ্যখনত বিচ্ছিন্নতাবাদীয়ে মূৰ দাঙি উঠি হাতত অস্ত্ৰ তুলি লৈ উগ্ৰ পন্থী সমস্যা বুলি নতুন এক সমস্যাৰ সৃষ্টি কৰে৷ এইবোৰ সমস্যাৰ আশু সমাধান বিচাৰি জনসাধাৰণে আন্দোলনৰ পথ লোৱাত চৰকাৰে তাকো এক সমস্যা গণ্য কৰি মূল সমস্যা সমাধান নকৰি কঠোৰ হাতেৰে আন্দোলন, প্ৰতিবাদ আদি চৰকাৰ বিৰোধী কাৰ্যকলাপ দমন কৰিছে৷ এইবোৰ নিজৰ দলৰ প্ৰতি ভাবুকি সৃষ্টি কৰা সমস্যা বুলি গণ্য কৰি তাৰ সমাধানতহে মনোনিবেশ কৰিছে৷ ৰাজ্যখনৰ জনসাধাৰণৰ তুমুল প্ৰতিবাদ সত্বেও বৃহৎ নদী বান্ধ নিৰ্মাণ, হিন্দু বাংলাদেশীক নাগৰিকত্ব প্ৰদান, বৃহত্তৰ নাগালিমৰ প্ৰস্তাৱত অসমবাসীৰ অজ্ঞাতত এক পক্ষীয় পদক্ষেপ গ্ৰহণ আদি কাৰ্যৰ দ্বাৰাই চৰকাৰে অসমৰ জনসাধাৰণক নতুন নতুন সমস্যাৰ গভীৰ সমুদ্ৰত ডুবাই দিছে৷ তাৰোপৰি বিয়াগোম ৰাজনৈতিক নেতাৰ ছত্ৰছাঁয়াত সংঘটিত বৃহৎ বৃহৎ দুৰ্নীতি, নিযুক্তিৰ কেলেঙ্কাৰী আদি কেলেঙ্কাৰীবোৰ ৰাজ্যখনৰ বাবে অন্য এক সমস্যা হৈ পৰা দেখা গৈছে৷ গতিকে দেখা গৈছে যে চৰকাৰে ভাল হ’ব বুলি বিমুদ্ৰাকৰণ, জি .এচ. টি. প্ৰয়োগ, আধাৰ কাৰ্ড, এন. আৰ. চি. আদি যি কামেই নকৰক লাগে পূৰ্বৰে পৰা বাহাল থকা সমস্যাৰাজিৰ পৰশ লাগি সকলো যেন একো একোটা সমস্যা হৈ পৰিছে এনে লগা হৈছে৷ অনবৰতে কিবা এটা নহয় এটা কাৰণত দাবী তুলি অসমত আন্দোলন, প্ৰতিবাদ, বন্ধ,পথ অৱৰোধ হৈ থকাৰ বাবে স্বাভাৱিক জীৱন যাত্ৰা প্ৰায়ে ব্যাহত হয়৷ ছয় জনগোষ্ঠিক জনজাতিকৰণৰ প্ৰতিশ্ৰুতি দি চৰকাৰে তাক ৰক্ষা নকৰা বাবে যি আন্দোলন হৈছে সেয়াও অযথা আইন শৃঙ্খলা পৰিস্থিতিৰ অৱনতি ঘটাৰ কাৰণ হৈ পৰিছে৷\nএনে ধৰণৰ এশ এবুৰি সমস্যাৰে ভাৰাক্ৰান্ত ৰাজ্যখনৰ আন্দোলন আৰু আন্দোলন দমনত যি অপচয় ঘটিছে সেই অপচয় ৰোধ কৰিবলৈ হ’লে চৰকাৰে ইয়াৰ অন্তৰালত থকা মৌলিক সমস্যাৰ শীঘ্ৰে সমাধান কৰা উচিত৷ ৰাজ্যখনৰ উগ্ৰপন্থী সমস্যা সমাধান কৰি আইন শৃঙ্খলা পৰিস্থিতি সুস্থিৰ কৰি ৰাখিব পাৰিলেহে বিনিয়োগৰ ক্ষেত্ৰত দেশী বিদেশী বিনিয়োগকাৰী, পৰ্যটনৰ ক্ষেত্ৰত দেশী বিদেশী পৰ্যটনকাৰী অসমৰ প্ৰতি আকৰ্ষিত হ’ব৷ এই কামৰ বাবে বৰ্তমানৰ উন্নত তথ্য প্ৰযুক্তিৰ যুগত, পৃথিবীখন এখন গোলকীয় গাঁও হৈ পৰাৰ সময়ত কোনো মন্ত্ৰী আমোলা গৈ কাকো অসমলৈ আহিবলৈ পতিয়ন নিয়াব নোৱাৰে৷ এই কামৰ বাবে চৰকাৰী ধনৰ অপচয় নকৰি ৰাজ্যখনৰ ভাৱমূৰ্তি উন্নয়ন কৰাতহে গুৰুত্ব আৰোপ কৰা উচিত৷ পৰ্যটনৰ ক্ষেত্ৰত পৰ্যটনকাৰীয়ে ব্ৰেণ্ড এম্বেচেডৰ কোন সেইটো চোৱাৰ পূৰ্বে ইন্টাৰনেটত খুচৰি খুচৰি চাব অসমখন ভ্ৰমণকাৰীৰ বাবে কিমান নিৰাপদ, আন্তঃগাঠনি কেনে(কাজিৰঙা চাবলৈ ভিতৰ ভাগত ৰাস্তা আছেনে নাই, বিদেশীলোক ভ্ৰমণ কৰা গাড়ীলৈ শিল দলিয়াই নেকি আদি) আৰু পূৰ্বে পৰ্যটনকাৰীসকলে নিজৰ অভিজ্ঞতা কেনেদৰে ব্যাখ্যা কৰিছে ইত্যাদি৷৷ চকু কাণ মুদি কোনো বিনিয়োগকাৰী, কোনো পৰ্যটক বৰ্তমান সময়ত চিৰিয়ালৈ কোনোবাই ফুচুলালে বুলিয়েই যাবনে বাৰু?\nএইবোৰ কথা সকলো পক্ষই ভালদৰেই জানে; কাৰণ, বিৰোধী ৰাজনৈতিক দলৰ লোকসকলে বৰ্তমানৰ চৰকাৰখনৰ এনেবোৰ কথাৰ প্ৰতিবাদ কৰি ৰাইজৰ পক্ষত থিয় দিয়ে -যিদৰে বৰ্তমান শাসনত থকা ৰাজনৈতিক দলে বিৰোধীৰ ভুমিকা পালন কৰি থাকোঁতে ৰাইজৰ কাষ চাপিব বিচাৰি এনেবোৰ ৰাজহুৱা মংগলজনক বিষয়ত ৰাইজৰ হৈ মাত মাতিছিল৷ কিন্তু কি এক বিড়ম্বনা যে জানি বুজিও কাৰ্যক্ষেত্ৰত ফলপ্ৰসু পদক্ষেপ হাতত নলৈ চৰকাৰে জনসাধাৰণক এখন শান্তিপূৰ্ণ অসমত বাস কৰাৰ সৌভাগ্যৰ পৰা বঞ্চিত কৰি আছে৷\nবিঃ দ্ৰঃ প্ৰবন্ধটো অসমৰ জনপ্ৰিয় সাপ্তাহিক আলোচনী "অসম বাণী" ৰ ২৯ ডিচেম্বৰ ২০১৭ তাৰিখৰ সংখ্যাত প্ৰকাশ পাইছে৷\nPosted by যুগল চন্দ্ৰ বৰা MR JUGAL CHANDRA BORAH at 06:03\nশ্ৰীভ্ৰষ্ট জীৱনৰ বিয়লি বেলাৰ ছবি\nঘৰৰ ওচৰ পাওঁতে ধনেশ্বৰে খোজ কেইটা অতি সাৱধানে পেলালে; কিন্তু সমুখত সি যিটোহে বস্তু দেখা পালে! প্ৰেতাত্মাৰ কথা মনলৈ আহোঁতেই যেন সমুখতে আবিৰ্ভাৱ হ’ল৷ ভয়ত তাৰ জীও উৰা মাৰো যেন হ’ল৷ সি যিমানে যত্ন কৰিলে সিমানে তাৰ ভৰি দুখন থৰক বৰক কৰিব ধৰিলে৷ কাৰণ, ঘৰৰ বাৰাণ্ডাত সেয়া সাক্ষাৎ কালি গোসাঁনী থিয় দি আছে৷ তাৰ ঘৈনীয়েক দণ্ডেশ্বৰীয়ে মাজে সময়ে এই ৰূপ ধাৰণ কৰি তাক পুহ মাহতে টি ভি চেনেলৰ দৰে ৰঙালী বিহু দেখুৱাই দিয়ে৷ আজি বা কি বিহু দেখুৱায়? ভয়ত তাৰ অৱস্থা পানীত ভিজা মেকুৰী যেন হ’ল৷ সি বাৰাণ্ডাৰ গ্ৰীলখন খুলি সৰু ল’ৰা এটাৰ দৰে চুচুক চামাক কৰি লাহেকৈ সোমাই গ’ল৷\n“ৰ’ ঘৰত নোসোমাবি৷ তই মদ খাই আহিছ৷ খোজেই কাঢ়িব পৰা নাই৷ ওলা ওলা, বাহিৰ হ৷ মদ খাইছ৷ বেমাৰী, পাবি নহয় আজি মজাটো৷” এইদৰে কৈ ধনেশ্বৰৰ ঘৈনীয়েক দণ্ডেশ্বৰীয়ে প্ৰেক্ষাগৃহৰ পৰা প্ৰৱেশপত্ৰবিহীন দৰ্শকক প্ৰৱেশদ্বাৰত থকা ৰক্ষকে বাহিৰ কৰি দিয়াৰ দৰে তাক গঁতা এটা মাৰি বাহিৰ কৰি দি বাৰাণ্ডাৰ গ্ৰীলৰ দুৱাৰত তলা লগাই দিলে৷\nধনেশ্বৰৰ বাবে এয়া কোনো নতুন ঘটনা নহয়৷ বিয়াৰ পিছৰে পৰা দণ্ডেশ্বৰীয়ে তাক এইদৰেই জ্বলা কলা দেখুৱাই আহিছে৷ দণ্ডেশ্বৰীৰ অত্যাচাৰৰ মাত্ৰাটো তাৰ বাঢ়ি গৈ থকা বয়সটোৰ লগত খাপ খোৱা নাই৷ এটা অনুপাত ৰক্ষা কৰি অন্ততঃ কিছু হ্ৰাস পাব লাগিছিল৷ তেনে নোহোৱাত ধনেশ্বৰৰ বৃদ্ধ দেহাটোৱে দণ্ডেশ্বৰীয়ে বিহা দণ্ডৰ ভাৰখন বহন কৰিব নোৱাৰা হৈছে৷ সেয়েহে সি বৰ বিপাঙত পৰিছে৷ কথাবোৰ ধনেশ্বৰে ভৱাৰ দৰে কোনো দিন হৈ নুঠে৷ সি ভাৱিছিল যে চাকৰিৰ পৰা অৱসৰ পালে সি ঘৈনীয়েক দণ্ডেশ্বৰীক সন্তুষ্ট কৰিবলৈকে দিনে ৰাতিয়ে ব্যস্ত থাকিব৷ কিন্তু কথা বিপৰীতহে হ’ল৷ দণ্ডেশ্বৰীৰ অত্যাচাৰ কমক চাৰি কেইবা গুণো বাঢ়িলহে৷ তাই ধনেশ্বৰক চকুপাৰি দেখিব নোৱাৰা হ’ল৷ অৱশ্যে এনে হোৱাৰ অন্য এটা কাৰণ নতুনকৈ আহি যোগ হ’লহি৷ সেইটো হ’ল ধনেশ্বৰৰ ককাই ভাইৰ লগত আৰম্ভ হোৱা মাটি ভেঁটিৰ কাজিয়াত সি পৰাজিত হোৱা৷\nসৰু নগৰখনৰ মাজ মজিয়াত ধনেশ্বৰে এবিঘা পৈতৃক ভূমি ভোগ দখল কৰি আছিল৷ নিজৰ ঘৰৰ কাষত কেইটামান ভাৰাঘৰ সাজি দি বৰ সম্ভ্ৰমেৰে মালিকনী বাইদেউ হৈ দণ্ডেশ্বৰীয়ে এখন সৰু ৰাজ্যৰ শাসন ভাৰ চলোৱাৰ দৰে চলাই মহাৰাণী হৈ পৰিছিল; কিন্তু এতিয়া সেই ভূমি নটাকৈ ভাগত ভাগ হৈ তাৰ মাথো এটা ভাগহে ধনেশ্বৰৰ ভাগত পৰিছে৷ এনে কথাত বাৰু দণ্ডেশ্বৰীৰ খং নুঠিব কিয়? খং উঠিবলৈ ইয়াতকৈ কি বেলেগ ডাঙৰ কথাৰ প্ৰয়োজন ? আৰু, ধনেশ্বৰৰ ওপৰত খং নুঠি কাৰ ওপৰত উঠিব ? বুৰ্বকটো ক’ৰবাৰ! বাপেকটো জীয়াই থাকোঁতেই সি মাটিখিনি নিজৰ নামত লিখাই ল’ব নোৱাৰিলে৷ এনে জধা মূৰ্খ এই পৃথিবীত বেলেগ এটা নাই আৰু৷ কি যে দুৰ্ভাগ্যৰ ফলত এনে মূৰ্খটোৰ লগত বিয়া হ’ল তাইৰ! কথাবোৰ ভাৱি ভাৱি দিনে ৰাতিয়ে দণ্ডেশ্বৰীৰ মূৰটো অধিক সময় ব্যৱহাৰ কৰা ম’বাইল হেণ্ডচেটটোৰ দৰে গৰম হৈ থাকে৷ তাৰ মাজতে যেতিয়া তাইক ভালৰি লগাবলৈ ধনেশ্বৰে মৰমেৰে, আথে বেথে কিবা কথাৰ পাতনি মেলি তাইৰ কাষ চাপে তেতিয়া দণ্ডেশ্বৰীৰ খঙে মূৰৰ চুলিৰ আগ পায়৷ সেই ক্ষণত দণ্ডেশ্বৰীৰ ৰূপ দেখি ধনেশ্বৰে কি, স্বয়ং যম মহাৰাজেও তাইক সাতোবাৰ চালাম ঠুকি দৌৰি পলাব৷ এতিয়া দণ্ডেশ্বৰীয়ে ধনেশ্বৰক যদিও সি মদ খাই অহাৰ অজুহাতত ঘৰৰ বাহিৰ কৰি দিছে, প্ৰকৃততে যে ভিতৰি ভিতৰি মাটি বাৰীৰ কথাবোৰতহে তাইৰ খং উঠি আছে সেইটো কথা জানে বাবে ধনেশ্বৰে চুপচাপ তাইৰ কাষৰ পৰা আঁতৰি আহিছে৷ পিছে ঠৰঙা লগা জাৰত এই ৰাতিখন সি যাব ক’লৈ? নিৰুপায় হৈ ধনেশ্বৰে সিহঁতৰ ভাৰাঘৰ কেইটাৰ ফালে এখোজ দুখোজকৈ আগুৱাই গ’ল৷ ওচৰতে থকা ভাৰাঘৰটোৰ ল’ৰাহাল ঘৰলৈ গ’ল৷ দুৱাৰত তলাটো ওলমি আছে৷ ঘৰটোৰ সৰু অন্ধকাৰাচ্ছন্ন বাৰাণ্ডাখনতে এখন বেতৰ চকী দেখা পাই ধনেশ্বৰে গৈ তাতে বহি ল’লে৷ তাৰ মনলৈ পৃষ্ঠা খেলিমেলি হোৱা কিতাপ পঢ়াৰ দৰে বেবেৰিবাং কথাবোৰ আহি থাকিব ধৰিলে৷\nগৈ থৈ অৱশেষত ধনেশ্বৰৰ জীৱনটোতকৈ দণ্ডেশ্বৰীৰ বাবে মাটি বাৰীৰ মূল্যহে অধিক হৈ দেখা দিব লাগেনে বাৰু ? এৰা, তাই চাগৈ ভাৱিছে বুঢ়া এদিন মৰিবই, মাটিবাৰী চিৰ কাল থাকি যাব৷ উত্তৰ পুৰুষে জনমে জনমে ভোগ দখল কৰিব৷ আচলতে ধনেশ্বৰে সপোনতো ভৱা নাছিল যে ভায়েক পৱিত্ৰই সিহঁতৰ মাটি বাৰীৰ ক্ষেত্ৰত এনে এক আহুকলীয়া পৰিৱেশৰ সৃষ্টি কৰিব৷ তাক পহু খেদা দি পঠিওৱাৰ পিছত যে এদিন সি এই মাটিৰ ভাগ বিচাৰিবলৈ সাহস কৰিব এই কথা কোনেনো বাৰু ভাৱিব পাৰে? ক’ৰ পৰা যে গৈ কথাবোৰ কি হ’লগৈ৷ ধনেশ্বৰে ভাৱি ভাৱি উৱাদিহ নোপোৱা হয়৷\nধনেশ্বৰহঁতৰ ককাই ভাই তিনিটা৷ সি ডাঙৰ৷ মাজুটোৰ নাম পৱিত্ৰ আৰু সৰুটোৰ নাম ঠগেশ্বৰ৷ সিহঁত ছজনী বাই ভনীৰ মাজত ডাঙৰ দীঘল হৈছে৷ দেউতাক নদীৰামে ডেকা বয়সতে লুইতৰ পাৰৰ চাপৰি গাঁৱৰ পৰা আহি সৰু চহৰখনৰ তিনিআলি এটাৰ চুকত অকণমান পৰিত্যক্ত চৰকাৰী ভূমি দখল কৰি তাতে সৰু দোকান এখন দি কোনোমতে চলি আছিল৷ পিছলৈ আৰ্থিক অৱস্থা ভাললৈ অহাত গাঁৱৰে পদ্মেশ্বৰ বৰুৱাৰ জীয়েক দেবেশ্বৰীক তেওঁলৈ বেয়া দিয়ে৷ পদ্মেশ্বৰে জীয়েকক কিছু কৃষি ভূমিৰ ভাগ দিয়াত তাতে খেতি কৰিবলৈ লৈ নদীৰাম দোকানী গাঁওখনৰ এজন খেতিয়কো হৈ পৰিল৷ খেতি বাতি মাজে সময়ে বান পানীয়ে নষ্ট কৰে যদিও দোকানখন ভালদৰে চলি থকা বাবে নদীৰামৰ আৰ্থিক অৱস্থা সিমান বেয়ালৈ যোৱা নাছিল৷ গাঁওখনৰ আন দহঘৰ মানুহতকৈ তেওঁলোকৰ ঘৰখন ভালদৰেই চলি গৈছিল৷ দোকানত গুড়, চুন, মিঠাতেল আৰু বিস্কুট আদি বিক্ৰী কৰাৰ পিচত ৰৈ যোৱা খালী টিনবোৰ কাটি মেলি নদীৰামে ঘৰৰ বাৰাণ্ডাখন খেৰৰ পৰিবৰ্তে টিনৰ কৰি ল’লে৷ এটি দুটিকৈ এদিন নদীৰাম নটি সন্তানৰ বাপেক হ’ল৷ ল’ৰা ছোৱালীবোৰ ডাঙৰ হৈ অহাত নদীৰামৰ খৰচৰ মাত্ৰা বহুগুণ বাঢ়িল৷ ছোৱালী বোৰৰ পঢ়া শুনাৰ প্ৰতি ধাউতি নথকা বাবে সিহঁতৰ পঢ়া শুনাৰ বাবে খৰচ নহ’ল; ডাঙৰ দুজনী প্ৰেমৰ পৰিণতিত পলাই যোৱাত বিয়াৰ বাবে ধন খৰচ কৰিব লগা নহ’ল৷ কিন্তু ডাঙৰ ল’ৰা ধনেশ্বৰে পঢ়াৰ নামত যিদৰে খৰচ কৰিব ধৰিলে তাকে দেখি নদীৰাম জ্বলি পকি উঠিল৷ ক্ৰমান্বয়ে বেয়া দিশলৈ ধাৱমান হোৱা ডাঙৰ ল’ৰা ধনেশ্বৰৰ স্বভাৱ চৰিত্ৰই নদীৰাম দোকানীক বাৰুকৈয়ে চিন্তাত পেলালে৷ ধনেশ্বৰে তাতকৈ সৰু ল’ৰা ছোৱালী কেইটাক সমান্য কথাতে চৰটো, গোৰটো মাৰিয়ে থাকে৷ সি কণ কণ ল’ৰা ছোৱালী কেইটাক মূৰৰ পিছফালে যিটোহে থাপৰ মাৰে, সেই দৃশ্য দেখা মানুহো উচপ খাই উঠে৷ এদিনতো ভায়েক পৱিত্ৰ চটফটাই পৰিয়ে গৈছিল৷ তাৰ এনে কাণ্ডই পৱিত্ৰহঁতৰ বাল্য কালৰ আনন্দত যতি পেলাইছিল৷ তথাপিও ডাঙৰ হ’লত পৱিত্ৰই মানুহক কয় যে ককায়েকে থাপৰ মৰা দেখি মানুহে যেতিয়া কয় ‘পৱিত্ৰৰ মাথাটো ধনেশ্বৰৰ থাপৰ খাই খাই গ’ল আৰু দেই, সি আৰু ক’ত পঢ়াশুনা কৰিব পাৰিব ?’, তেতিয়া সি স্কুলত শিক্ষকে পঢ়োৱা কথাবোৰ মনত আছে নে নাই নিজে পৰীক্ষা কৰি চায়৷ এইদৰে নিজকে পৰীক্ষা কৰোঁতে কৰোঁতে তাৰ মনত ৰখা শক্তি বাঢ়ি যাব ধৰিলে৷ সি পৰীক্ষাত ভাল নম্বৰ পাই প্ৰথম স্থান দখল কৰিলে৷ পঢ়াৰ ক্ষেত্ৰত পৱিত্ৰ আৰু ৰ’ব লগা নহ’ল৷\nপঢ়া-শুনাত অত্যন্ত বেয়া হ’লেও তাৰ মোমায়েক সি পঢ়া হাইস্কুলখনৰ শিক্ষক হোৱাৰ সুবাদতে ধনেশ্বৰ দশম শ্ৰেণী পালেগৈ৷ মেট্ৰিক পৰীক্ষা দিবলৈ ধনেশ্বৰ সাজু হ’ল৷ পিছে পঢ়ি শুনি সাজু হোৱা নাই সি৷ সাজু হৈছে নকল লিখি আৰু কেনেকৈ কাৰ সৈতে যোগা যোগ কৰি ধন জমা দিলে পৰীক্ষাৰ আগতেই প্ৰশ্ন কাকত পাব পাৰি সেইবোৰ ঠিক কৰি৷ গতিকে তাক লাগে বহুখিনি টকা, যিখিনি দিবলৈ অসমৰ্থ হৈ দেউতাকে চিন্তাত মূৰে কপালে হাত দি জুহালৰ কাষত জুপুকা মাৰি বহি পৰিছে৷ ইফালে আকৌ টকা যোগাৰ কৰি নিদিয়া বাবে ঘৈনীয়েক দেবেশ্বৰীয়ে অনবৰতে খেচখেচাই আছে৷ সি বিচৰা মতে নদীৰামে টকা দিব পাৰিব ; কিন্তু সিমান টকা দিয়াৰ পিছত তেওঁৰ দোকানখনৰ অৱস্থা তেনেই লাওলোৱা হ’ব৷ টকাৰ অভাৱত দোকানলৈ মাল আনিব নোৱাৰা হ’ব৷ ঘৰৰ ওচৰত পৰীক্ষা কেন্দ্ৰ নাই বাবে পৰীক্ষা দিবগৈ লাগিব শিৱসাগৰ টাউনৰ পৰীক্ষা কেন্দ্ৰত৷ থাকিবগৈ লাগিব ভাৰাঘৰ লৈ৷ তেতিয়াও লাগিব বহুত টকা৷ টকাৰ কথা ভাৱি নদীৰামৰ মূৰটো গৰম হৈ উঠে৷ খঙতে ধনেশ্বৰৰ স্বভাৱ চৰিত্ৰৰ কথা ঘৈনীয়েকক কৈ ক্ষোভ উজাৰে৷ পুতেকৰ বদনামবোৰ শুনি দেবেশ্বৰীৰ খং উঠে৷ পুতেক ধনেশ্বৰৰ ওপৰত নহয়, খং উঠে গিৰিয়েক নদীৰামৰ ওপৰতহে৷ ধনেশ্বৰৰ চৰিত্ৰ ইমান বেয়া হ’ব নোৱাৰে৷ মানুহে কোৱা কথা তাই বিশ্বাস নকৰে৷ মানুহে সিহঁতৰ ঘৰখনৰ প্ৰতি হিংসাতে কয় আৰু গিৰীয়েক নদীৰামে সেইবোৰ কথাকে মানি লৈ মিছাতে দিনে ৰাতিয়ে বলকি থাকে৷ মানুহে কয়, ধনেশ্বৰে জুৱা খেলে, মদ খায়, ভাং খায়৷ কোনোবা অজাতিৰ ছোৱালী এজনীক ভাল পায় আৰু সেইজনীৰ লগত ধন খৰচ কৰে৷ কথাবোৰ নদীৰামে মানি লয়; কিন্তু দেবেশ্বৰীয়ে নেমানে৷ তাইৰ মতে, এইবোৰ সব গোকাট মিচা কথা৷ তাৰ পঢ়া-শুনাৰ প্ৰতি যে ধাউতি নাই সেই কথা মাক দেবেশ্বৰীয়ে মানি লয়৷ ধনেশ্বৰৰ সেইটো স্বভাৱেই ৷ সৰুৰে পৰা পঢ়া-শুনাত ৰাপ নাই তাৰ৷ নদীত মাছ মৰা, হাবিত ছিটিকা পাতি চৰাই ধৰা আৰু সমনীয়াৰ লগত মাৰ্বল গুটি খেলা আদি কামবোৰহে কৰি ধনেশ্বৰে ভাল পায়৷ মাকে তাক ধপাত মলি খোৱা দেখিছে আৰু ধপাত কিনিবলৈ টকা নাথাকিলে বেচেৰাই ঘৰৰ সৰিয়হৰ ডুলিৰ পৰা সৰিয়হ এটোপোলা চুৰ কৰি নি দোকানত বিক্ৰী কৰে৷ এই কথা সঁচা৷ সেই বুলি বাপেকটো হৈ তাক চোৰ, নিধক আদি কথা কৈ গালি দিব লাগেনে? বেয়া ল’ৰা হ’লে জানো যুৱ সমাজে তাক গাঁৱৰ লাইব্ৰেৰীটোৰ আজি অত’বছৰে চেক্ৰেটেৰী হৈ থাকিবলৈ দিব ? বাপেকটোৰ এই কথাতো ল’ৰাটোৰ ওপৰত হিংসা ভাৱ আছে৷ লাইব্ৰেৰীৰ কামত লাগি থকা বাবে খেতি পথাৰত কাম কৰিবলৈ ধনেশ্বৰে সময়ে নাপায়৷ তাকে লৈ বাপেক নদীৰামে ঘৰখনত হুলস্থূল লগাই দিয়ে৷\nপ্ৰথমৰ তিনিবাৰ মান নদীৰামে মাকৰ খেচখেচনি সহিব নোৱাৰি ধনেশ্বৰক শিৱসাগৰত মেট্ৰিক পৰিক্ষা দিবলৈ টকা দিলে৷ টকা জমা দি ধনেশ্বৰে মেট্ৰিক পৰীক্ষাৰ ইংৰাজী, অংক আদি দুই এখন প্ৰশ্ন কাকত আগতীয়াকৈ পাই পৰীক্ষা দি সেই কাকতত নব্বৈ শতাংশলৈকে নম্বৰ লাভ কৰে; কিন্তু বাকীবোৰ কাকতত এককৰ ঘৰত নম্বৰ পোৱা বাবে পৰীক্ষাত উতীৰ্ণ হ’ব নোৱাৰে৷ সেই অৱস্থা হোৱাৰ কাৰণ অনেক আছে৷ তাৰ লগৰীয়াবোৰে পৰীক্ষা দিবলৈ শিৱসাগৰলৈ গৈ চিনেমা চোৱাত লাগি যায় আৰু ধনেশ্বৰনো লগত নাযাবনে? সিহঁতে হেনো একেখন চিনেমাকে বিশ বাৰতকৈ অধিক চাইছে৷ কাৰণ, চিনেমাখনৰ নায়িকা গৰাকীয়ে গাৰ বস্ত্ৰবোৰ এখন এখনকৈ খুলি পেলাই যাওঁতে হঠাৎ সমুখৰ ৰেল আলিয়েদি ৰেল গাড়ী এখন পাৰ হৈ যায়৷ কেতিয়াবা ৰেলগাড়ীখনৰ পলম হয়েই বা, সেইটো আশাত বন্দীহৈ বেচেৰাহঁতে বাৰম্বাৰ চিনেমাখন চায়৷\nপ্ৰতিবাৰেই মেট্ৰিক পৰীক্ষাৰ আবেদন পত্ৰ পূৰাবৰ সময়ত নদীৰামৰ ঘৰত এখন ডাঙৰ কাজিয়াৰ সূত্ৰপাত হয় আৰু পৰাজিত নায়কৰ দৰে প্ৰতিবাৰেই শেষ পৰ্যায়ত নদীৰামে ধনেশ্বৰক টকা দিবলৈ বাধ্য হয়৷ এইদৰে ছবাৰ পৰীক্ষা দি ধনেশ্বৰে মেট্ৰিক পাছ কৰিব নোৱাৰিলে৷ কিন্তু পিচৰ বাৰ মেট্ৰিক পৰীক্ষাৰ সময়ত ধনেশ্বৰৰ দিন ভাললৈ আহিল৷ ঘৰৰ ওচৰতে এটা পৰীক্ষা কেন্দ্ৰত পৰীক্ষা দিবলৈ পালে৷ সেইবাৰো তাক প্ৰ-পত্ৰ পূৰণৰ সময়তে দেউতাকে টকা দিবলৈ অমান্তি হোৱাত এক কাজিয়াৰ সূত্ৰপাত হ’ল৷ পিছে এইবাৰ মাজো ভায়েক পৱিত্ৰই মধ্যস্থতা কৰি দেউতাকক টকা দিবলৈ সন্মত কৰালে৷ যথোপযুক্ত নকল পাতি সাজু কৰি লৈ ধনেশ্বৰে এইবাৰ ঘৰৰ ওচৰৰ পৰীক্ষা কেন্দ্ৰত পৰীক্ষা দিবলৈ বহিল৷ মাজু ভায়েক পৱিত্ৰ আৰু তাৰ বন্ধুবৰ্গ পৰীক্ষা কেন্দ্ৰৰ বাহিৰত সাজু হৈ থাকিল৷ ধনেশ্বৰ পেচাব কৰিবলৈ অহা চলেৰে বাহিৰলৈ আহোঁতে পৰীক্ষাত অহা প্ৰশ্নৰ উত্তৰ লিখা কাগজ টুকুৰা তাৰ ফালে দলিয়াই দিয়া হয়, সি বুটলি লৈ যায়৷ তাৰ পিছত পৰীক্ষাৰ উত্তৰ বহীত চাই চাই লিখে৷ প্ৰতিটো বিষয়ৰ পৰীক্ষাতে এনে উপায় অৱলম্বন কৰা হ’ল৷ অৱশেষত এইদৰেই ধনেশ্বৰে মেট্ৰিক পাছ কৰিলে৷ তাৰ পিছত কলেজত পঢ়াৰ নামত দেউতাক নদীৰামক ভেঙুচালি কৰি কিছু টকাৰ শৰাধ কৰিলে৷ কোনো পিছে কোনো এটা পৰীক্ষাতে উতীৰ্ণ হ’ব নোৱাৰিলে৷\nইতিমধ্যে ডাঙৰ ভায়েক পৱিত্ৰই দ্বিতীয় বিভাগত মেট্ৰিক পাছ কৰিলে৷ সি অসম ৰাষ্ট্ৰ ভাষা প্ৰচাৰ সমিটিৰ অধীনত প্ৰবীণ পৰীক্ষাও পাছ কৰিলে৷ সি কলেজত বিজ্ঞান শাখাত নাম ভৰ্তি কৰিলে; কিন্তু দেউতাকে তাক পঢ়াৰ খৰচ দিবলৈ অসমৰ্থ হ’ল৷ অন্যহাতে সহায়ৰ হাত উজান দিয়াৰ প্ৰতিশ্ৰুতি দিয়া মোমায়েকহঁতেও মূৰ পোলোকা মাৰিলে৷ সেয়ে পৱিত্ৰই চাকৰিলৈ মন মেলি সোণকালেই মঞ্জুৰি লাভ কৰিব বুলি আশা ৰাখি মজলীয়া বিদ্যালয় এখনত অবৈতনিক ভাৱে হিন্দী শিক্ষকৰ পদত যোগদান কৰিলে৷ বিজ্ঞান বিভাগ এৰি সি অন্য এখন কলেজত কলা শাখাত নাম ভৰ্তি কৰি মাজে মাজে কলেজলৈও গৈ থাকিল৷ পৱিত্ৰই স্নাতক মহলাত পঢ়ি থাকোঁতেই তাৰ চাকৰিটো নিয়মীয়া হ’ল৷ দোকান দেউলীয়া হোৱাৰ পিচত সাপ্তাহিক বজাৰত বেপাৰ কৰা দেউতাকে কিছু সকাহ পালে৷ মানুহৰ দিন ভাললৈ আহিলে ভাল খবৰে বেৰি ধৰেহি৷ স্থানীয় হিন্দী বিদ্যালয়খনতো পৱিত্ৰই সহকাৰী শিক্ষকৰ চাকৰি পালে৷ সেইখন সান্ধ্য বিদ্যালয় হোৱাত পৱিত্ৰৰ সুবিধাই হ’ল৷ তাত চাকৰি পোৱাৰ লগে লগে স্থানীয় অনাঅসমীয়া ব্যৱসায়ীসকলৰ সন্তানক অসমীয়া মাধ্যমৰ বিদ্যালয়ত নাম ভৰ্তি কৰি দি অসমীয়া শিকোৱাৰ ভাৰো সিয়ে ল’বলৈ পালে৷ অন্যহাতে ধনেশ্বৰ আৰু তাৰ দুজনমান লগৰীয়াই পৱিত্ৰৰ হিন্দী স্কুলখনতে নাম লগাই লৈ হিন্দী পঢ়া আৰম্ভ কৰি দিলে৷ সিহঁত অতি ধূৰ্ত৷ কিছুমান পৰীক্ষাত অহা প্ৰশ্নৰ টোকা পৱিত্ৰৰ পৰা সংগ্ৰহ কৰি ল’লে৷ সেইবোৰকে সমল স্বৰূপে গোপনে পৰীক্ষা কেন্দ্ৰলৈ লগত লুকুৱাই নি পৰীক্ষাত বহি এদিন বিশাৰদ পৰীক্ষা পাছ কৰি সিহঁত হিন্দী শিক্ষক পদৰ যোগ্য প্ৰাৰ্থী হৈ পৰিল৷\nইফালে পৱিত্ৰই এইদৰে কিছু ধন উপাৰ্জন কৰাত তাৰ দেউতাকে তাৰ টকাৰে তাতকৈ ওপৰৰ বায়েকজনীক যেনে তেনে বিয়া পাতি দিলে৷ সুবিধা বুজি ককায়েক ধনেশ্বৰেও পৱিত্ৰৰ টকাৰে ডিলাইট টেইলৰ্চত দুযোৰমান কাপোৰ চিলাই ল’লে৷ দেউতাক নদীৰামৰ এটা সমস্যা দূৰ হ’ল৷ অৱশ্যে কিছুদিনৰ পিছত এক নতুন সমস্যাৰ সন্মুখীন হ’ল নদীৰাম দোকানী৷ সুখ্যাতিৰে স্নাতক পৰীক্ষাত উতীৰ্ণ হৈ পুতেক পৱিত্ৰ এম এ পঢ়িবলৈ ওলাল৷ ইতিমধ্যে সি শিক্ষকৰ চাকৰি ইস্তফা দিলেই৷\nভায়েক বিশ্ববিদ্যালয়ত পঢ়িবলৈ যোৱাৰ পিচত ধনেশ্বৰে দেউতাকক সহায়ৰ হাত আগ বঢ়োৱাৰ পৰিবৰ্তে নানা কথাত দেউতাকৰ সৈতে কাজিয়াহে আৰম্ভ কৰিলে৷ লাগ বুলিলেই তাক দেউতাকে টকা দিবই লাগিব ৷ অন্যথাই ঘৰত পয়মালৰ সূচনা কৰে৷ ঘৰৰ ধান, মাহ, সৰিয়হ আদি চুৰ কৰি নি দোকানত বিক্ৰী কৰে৷ বহুবছৰ ধৰি ঘৰৰ বাকচত সাঁচি থোৱা ৰূপৰ মুদ্ৰাবোৰ ধনেশ্বৰে কোনেও গম নোপোৱাকৈ নি বেচি দিয়ে৷ তাক দিয়া কোনো বুজনিয়েই কামত নিদিয়ে৷ তাৰ কথা হ’ল -তাক জন্ম দিছে যেতিয়া বাপেকে সি বিচৰা মতে টকা দিবই লাগিব৷ ইয়াৰ অন্যথা হ’লেই ৰাস্তাৰ কাষৰ ঘৰখন বাটৰুৱাই শুনি ঘূৰি ঘূৰি চাই যোৱাকৈ সি তালফাল লগাই দিয়ে৷ ঘৰৰ মানুহখিনিয়ে মানুহৰ আগত লজ্জাবোধ কৰে আৰু ধনেশ্বৰৰ প্ৰতি অনুকুলে যোৱাকৈয়ে সমস্যাটোৰ এক আশু সমাধান বিচাৰি উলিয়ায়৷ ধনেশ্বৰৰ হাতলৈ যি টকা আহে তাৰে কিছু সি বেংকত খুলি লোৱা পাছ বহীত জমা ৰাখে৷ মাজে সময়ে পাছবুকখন কাৰোবাক কাৰোবাক দেখুৱাই ভায়েক পৱিত্ৰলৈ টকা পঠাম বুলি কয়; কিন্তু কোনো দিনে সেই কাম নকৰিলে৷\nসময়ত পৱিত্ৰই এম এ পৰীক্ষা দি ঘৰ পালেহি৷ ঘৰৰ পৰিৱেশ বেয়া৷ দেউতাক তেনেই অসহায় হৈ পৰিছে৷ ধনেশ্বৰে তাৰ নিষ্ঠুৰতা প্ৰদৰ্শন কৰি ঘৰৰ কুটা এগছো কাম নকৰাকৈ লাইবব্ৰেৰীত দিনবোৰ পাৰ কৰি দিছে৷ পিছে পঢ়ি নহয়, তাৰ দৰে অসৎ ল’ৰাকেইটামানৰ সৈতে তাত জুৱা খেলিহে৷ সৰু ভায়েক তেনেই সৰু৷ প্ৰাথমিক স্কুললৈ গৈছেহে সি৷ গৰু গাই ৰখিবৰ বয়স তাৰ হোৱা নাই৷ গৰু পালটো ৰখিবলৈও ঘৰত মানুহ নাই৷ দেউতাকে বজাৰত বহি বেপাৰখন চলাবনে, গৰুকে চৰাবনে বেলেগ কাম কৰিব? দেউতাক নিৰুপায় হৈ পৰা দেখি পৱিত্ৰই সহ পালোৱাৰ লগত চাপৰিত গৰু চৰাবলৈ যায়৷ সহ গৰু পালোৱা সৰু ল’ৰাটোৱে পৱিত্ৰক কয়, “ককাইদেউ, আপুনি স্কুলৰ শিক্ষকৰ চাকৰিটোনো বাৰু কিয় এৰি দিলে? এতিয়া মিছাতে গৰু ৰখি মৰিছে৷” তেতিয়াই পৱিত্ৰই যি চাকৰিয়ে নহওক সি এটা বিচাৰি ল’ম বুলি মনস্থ কৰি বাতৰি কাকতবোৰত নিয়োগ বাৰ্তা চোৱা আৰম্ভ কৰি দিলে৷ ডিব্ৰুগড়ৰৰ এখন হাইস্কুলত ইংৰাজী বিষয়ৰ শিক্ষকৰ নিযুক্তি লাভ কৰি পৱিত্ৰই ঘৰ এৰি গুচি গ’ল আৰু প্ৰতি মাহে পোৱা দৰ্মহাৰ টকাৰ পৰা কিছু টকা নিয়মীয়া ভাৱে দেউতাকলৈ মণিঅৰ্ডাৰ কৰি পঠাই থাকিল৷\nনদীৰামৰ সৰুটো পুতেক ঠগেশ্বৰে মেট্ৰিক পাছ কৰিয়েই দুই ককায়েকতকৈ আগত বিয়া পাতি বেহা বেপাৰত লাগি গ’ল৷ ঠেক-ঠুক ঘৰৰ ভেঁটিটোতে ধান খুন্দা কল এটা বহাই লৈ বাপেক নদীৰামৰ কাণ ঘোলা কৰি ধন উপাৰ্জনত লগাত ঘৰখনত অনবৰতে পিতা পুত্ৰৰ মাজত কাজিয়া চলিব ধৰিলে৷ ঠগেশ্বৰে ইতিমধ্যে গেলা মালৰ দোকান এখন আৰম্ভ কৰি দিয়াত দেউতাকে তাক সেইবোৰ উঠাই বেলেগ ঠাইত কৰিবলৈ ক’লে; কিন্তু ঠগেশ্বৰে কথা নুশুনিলে৷ দেউতাকৰ লগত কাজিয়া কৰি কৰি সেই ঠাইতে সি তাৰ ব্যৱসায় চলাই থাকিল৷\nহাইস্কুলখনত কেইবছৰমান কাম কৰাৰ পিছত এটা বেংকত চাকৰি পাই পৱিত্ৰই বিয়া বাৰু পাতিলে৷ তেতিয়ালৈকে ধনেশ্বৰৰ চাকৰি নোহোৱা বাবে বিয়া বাৰু পতা নাই; ঘৰলৈ গ’লে যিটো দেউতাকে ধনেশ্বৰৰ উদ্ভণ্ডালিৰ কথা শুনাই পৱিত্ৰৰ কাণ ঘোলা কৰে আৰু তাক ত্যজ্য পুত্ৰ কৰিম বুলি চিঞৰ বাখৰ লগায়, সেইটো দেউতাকেই ধনেশ্বৰৰ বিয়া পাতি দিয়াৰ কথা কৈ কৈ অতিস্থ কৰি দিয়ে৷ চাকৰি বাকৰি নোহোৱা মানুহটোৱে বিয়াৰ পিছত কি কৰি চলিব? পৱিত্ৰই ক’লে, “প্ৰথমে তাৰ চাকৰি হৈ লওক৷ তাৰ পিছত বিয়া৷” হিন্দী শিক্ষকৰ চাকৰিৰ কথা গম লওঁতে পৱিত্ৰই জানিব পাৰিলে যে গুৱাহাটীত হিন্দী শিক্ষকৰ চাকৰিৰ যি সাক্ষাৎকাৰ হৈ গ’ল তালৈ হেনো ককায়েক ধনেশ্বৰ নগ’লেই৷ ছেঃ কি কৰা যায় এতিয়া? ভাৱি গুণি পাৰ নাপাই পৱিত্ৰ গুৱাহাটী পালেগৈ ৷ বিভাগীয় বিষয়াজন তাৰ আপোন মানুহ হোৱা বাবে সি তেওঁক বুজাব পাৰিলে যে বানপানী অধ্যুষিত অঞ্চল হোৱা বাবে সিহঁতৰ ঠাইখনৰ বহুতো প্ৰাৰ্থীয়ে হৈ যোৱা সাক্ষাৎকাৰত উপস্থিত থাকিব নোৱাৰিলে৷ গতিকে তেওঁলোকক যেন আকৌ এবাৰ সুবিধা দিয়া হয়৷ সেইমতেই পুনৰ সাক্ষাৎকাৰ অনুস্থিত হ’ল; কিন্তু প্ৰাৰ্থী কেৱল এজনেই৷ ধনেশ্বৰ৷ কাৰণ, বাকীসকলে আগৰ বাৰেই সাক্ষাৎকাৰ দিলে৷ এইদৰেই অৱশেষত ধনেশ্বৰ এখন এম ই স্কুলৰ হিন্দী মাষ্টৰ হ’ল৷ তাৰ পিছত দণ্ডেশ্বৰীক বিয়া কৰাই সংসাৰী হ’ল৷ ঘৰ সোমাইয়ে দণ্ডেশ্বৰীয়ে শাহু, ভাই বোৱাৰী আৰু ননদ দুজনীৰ সৈতে যুঁজ আৰম্ভ কৰি দিলে৷ ঘৰ গুচি বাঁহতল হ’ল বুলি কৈ কৈ নদীৰাম দোকানীয়ে হামৰাও কাঢ়িব ধৰিলে৷ কথাবোৰ সমূলি খাপ নোখোৱা হ’ল৷ দণ্ডেশ্বৰীয়ে ধনেশ্বৰৰ ডেকা কালৰ প্ৰেম-প্ৰণয়ৰ কথা কিছুমান গাঁৱৰ কথাচহকী বোৱাৰীহঁতৰ মুখে শুনিবলৈ পাই তাক সন্দেহ কৰিবলৈ ধৰিলে৷ অৱশেষত ধনেশ্বৰে ঘৈনীয়েকক চাকৰি কৰা ঠাইলৈ লগত লৈ যাবলৈ বাধ্য গ’ল৷\nঘৰখনত এক সুস্থ বাতাৱৰণৰ অভাৱ হ’ল৷ মাজু পুতেক সপৰিয়ালে ঘৰলৈ আহিলে ঘৰত এটা নিশা কটাবলৈও টান পোৱা হ’ল৷ মুঠৰ ওপৰত এখন বিশৃঙ্খল ঘৰ আৰু তাত যেতিয়া কিবা খৰচৰ কথা আহি পৰে তেতিয়া সকলো অকলে বহন কৰিব লগা হয় মাজু পুত্ৰ পৱিত্ৰই৷ সিহঁতৰ ওখ খেৰীঘৰটোৰ মূধচ আৰু চাল বৰদৈচিলাই প্ৰতি বছৰে উৰুৱাই নিয়ে আৰু ঘৰৰ ভিতৰত পানী পৰি থাকিলেও সেয়া মেৰামতি কৰোঁতা পৱিত্ৰৰ বাহিৰে কোনো নাই৷ সেয়েহে পৱিত্ৰই টিনপাত লগোৱাৰ কথা চিন্তা কৰি ঘৰত কথাটো আলোচনা কৰিলে৷ তিনিও ককাই ভায়ে মিলি খৰচ কৰি ঘৰটোত টিনপাত লগাব৷ পিছে সময়ত দুই ককাই ভাইয়ে গা এৰা দিয়াত পৱিত্ৰই নিজৰ দুজনী ছোৱালীৰ নামত জমা ৰখা ৰেকাৰিং একাইন্ট ভাঙি অকলেই খৰচ কৰি ঘৰত টিনপাত লগালে৷ ইতিমধ্যে পৱিত্ৰই বেংকত চাকৰি পোৱাত স্কুলৰ চাকৰি এৰি বেংকৰ চাকৰিত যোগদান কৰিলে৷ ছোৱালী কেইজনী লগত লৈ অসমৰ বিভিন্ন স্থানত চাকৰি কৰা সিমান সহজ কথা নহ’ব বুলি ভাৱি পৱিত্ৰই তাৰ পত্নী আৰু সন্তানকেইটি ঘৰতে থৈ যোৱাৰ পৰিকল্পনা কৰিলে৷\nঘাইঘৰৰ ভেঁটিটোত ভায়েক ঠগেশ্বৰে দোকান দিয়াৰে পৰা ঘৰৰ মানুহখিনি তাত থকাটো অসুবিধাজনক হৈ পৰিল৷ সেয়ে পৱিত্ৰই সিহঁতৰ ঘৰখন বহল আহল শালিতলিৰ মাটি এডৰাত সাজিবৰ বাবে দেউতাকৰ লগত আলোচনা কৰি প্ৰয়োজনীয় কাঠ-কুঠ সংগ্ৰহ কৰিলে৷ এই কামত দেউতাকে অলপমান আগ বঢ়াৰ লগে লগে পৱিত্ৰৰ ভায়েক ঠগেশ্বৰ গুজৰি গুমৰি উঠিল৷ ‘মই ঘৰ সাজিবলৈ মাটি বিচাৰিলে নিদিয় কিন্তু মাজুটোক হ’লে দিয়৷’ এই বুলি কৈ ঠগেশ্বৰে হুলস্থূল লগোৱাত দেউতাকে ঘৰ সজা কাম সিমানতে এৰিলে৷ পৱিত্ৰই মনত বেজাৰ পাই চাকৰি কৰি থকা পাহাৰীয়া ঠাইখনতে মাটি এবিঘা কিনি পৰিয়ালটো তালৈকে লৈ গ’ল৷ তাতে এটা সৰু ঘৰ সাজি ল’লে৷ ছমাহলৈ পৱিত্ৰই ঘৰৰ সৈতে সংযোগ বিচ্ছিন্ন কৰি ৰাখিলে৷\nনদীৰাম দোকানীৰ অৱস্থা আকৌ বেয়ালৈ আহিল৷ চলাই থকা বেপাৰখন পুঁজিৰ অভাৱত বন্ধ হ’ল৷ সেয়ে ঘৰৰ তেল নিমখৰ খৰচো উলিওৱাৰ ৰাস্তা নোহোৱা হ’ল৷ গেলামালৰ দোকানত ধাৰ লগাই যেনে তেনে ঘৰখন চলাই গ’ল; কিন্তু ধাৰ মাৰে কোনে? পুৰণি হৈ পৰা ধাৰ খুজি দোকানীয়ে জুলুম দিব ধৰিলে৷ ধাৰ পৰিশোধৰ দিন নিৰ্দ্দিষ্ট ভাৱে ধাৰ্য কৰি দিলে৷ বৰ আৰু সৰু পুত্ৰই নদীৰাম দোকানীৰ সমস্যাবোৰৰ কথা উপলুঙা কৰি উৰুৱাই দিয়ে৷ সেয়ে সিহঁতক কৈ লাভ নাই বুলি জানি তেওঁ মাজু পুত্ৰৰ ওচৰলৈ যোৱাৰ সিদ্ধান্ত ল’লে৷\nছমাহৰ মূৰত মাজুপুতেকৰ ঘৰলৈ গৈ নদীৰামে ঘৰখনৰ বিপৰ্যয়ৰ কাহিনী ক’লে৷ ডাঙৰ আৰু সৰু পুত্ৰই সৃষ্টি কৰা অশান্তিবোৰ ব্যাখ্যা কৰিলে৷ দোকানত লগোৱা ধাৰৰ হিচাপ দাখিল কৰিলে৷ পৱিত্ৰই সেই অনুযায়ী টকা দিলে৷ তাৰ পিচত প্ৰতিমাহে নিয়মীয়াকৈ দৰ্মহা পোৱা দিনত মাজু পুতেকৰ ঘৰলৈ গৈ টকা আনি ঘৰখন চলাই গ’ল৷ ইতিমধ্যে সৰু পুতেক ঠগেশ্বৰে ঘৰত নানা অশান্তিৰ সৃষ্টি কৰিলে আৰু দেউতাকক বাধ্য কৰি পথাৰৰ বহল আহল ভূমিত, য’ত মাজু পুতেক পৱিত্ৰই ঘৰ সাজি মাক দেউতাক আৰু অবিবাহিত ভনীয়েক দুজনীৰে সৈতে থাকিব খুজিছিল, তাতেই ৰাস্তাৰ দাঁতিত নিজৰ ঘৰ নিৰ্মাণ কৰি তালৈ নিজৰ পৰিয়াল লৈ মূল ঘৰৰ পৰা পৃথক হৈ আঁতৰি গ’ল৷ কিন্তু পুৰণি ভেঁটিত থকা দোকানখন তাতেই চলাই থাকিল৷ সৰুটোৱে নতুন ভেঁটিত নিজৰ ঘৰ বনাই লোৱা দেখি ডাঙৰ পুতেক ধনেশ্বৰেও ঘৰত এক হুলস্থূলীয়া পৰিৱেশৰ সৃষ্টি কৰি দেউতাকৰ ওচৰত ঘৰৰ ভেঁটিৰ দাবী তুলিলে৷ উপায়ন্তৰ হৈ দেউতাক নদীৰাম গৈ মাজু পুত্ৰ পৱিত্ৰৰ ওচৰ পালেগৈ আৰু বিষয়টো আলোচনা কৰিলে৷ পৱিত্ৰই হাই কাজিয়া নকৰি ককায়েকক ঘৰ বনাবলৈ মাটি দিবলৈ দেউতাকক ক’লে৷ দেউতাক ঘৰলৈ আহি একলগে থকা তিনিবিঘা মাটিৰ দুবিঘা তিনিজন পুতেকৰ মাজত সমানে ভগাই দি নিজৰ বাবে এবিঘা বাৰীমাটি ৰাখিলে৷ দেউতাকৰ ভাগত পৰা মাটিডৰা বাম আৰু বাৰী মাটি আছিল বাবে তাতে মাজু পুতেক পৱিত্ৰই দেউতাকে ভাৰা খাব পৰাকৈ এটা ভাৰাঘৰ সাজি দিলে৷ সৰুটোৱে ঘৰ সজা মাটিৰ কাষতে মাজুটোৰ ভাগটো ৰাখি দেউতাকৰ ভাগটোৰ কাষতে ডাঙৰটোক মাটিৰ ভাগ দিলে৷ মাটিৰ ভাগ পাই ধনেশ্বৰে ঘৰ বনোৱাৰ পৰিকল্পনা কৰিলে৷ ধনৰ নাটনিৰ জোৰা মাৰিবৰ বাবে পাঁচ হেজাৰ টকা ভায়েক পৱিত্ৰৰ পৰা আনিলেগৈ৷ সৰু আৰু ডাঙৰ দুই পুত্ৰ এইদৰেই বেলেগ হৈ গ’ল৷\nবৃদ্ধ পিতৃয়ে খেতি পথাৰৰ কামৰ পৰা অব্যাহতি লাভ কৰাৰ মানসেৰে মাজু পুত্ৰ পৱিত্ৰই সি থকা পাহাৰীয়া ঠাইখনৰ পৰা ল’ৰা এটা হালুৱা স্বৰূপে ঘৰলৈ পঠালে আৰু তাৰ মাহেকীয়া বেতন সি ল’ৰাটোৰ মাক দেউতাকক দি থাকিল৷ পিছে হালুৱা ল’ৰা নকুলক সৰু আৰু ডাঙৰ দুই পুত্ৰইও নিজৰ নিজৰ কামত খটুৱাবলৈ ধৰাত ল’ৰাটো কাম কৰি কৰি ভাগৰি পৰে৷ সেই লৈ দুই পুত্ৰক তেনে নকৰিবলৈ কোৱাত দুই পুত্ৰই বৃদ্ধ দেউতাক নদীৰামকহে অভব্য আচৰণেৰে প্ৰত্যুত্তৰ দিয়ে৷ এইবোৰ কথা লৈ ঘৰখনত এক অশান্তিৰ সৃষ্টি হয়৷ ঘৰত থকা দুই ভগ্নীয়ে ককায়েক দুটাই দেউতাকক কৰা অপমান সহ্য কৰিব নোৱাৰি প্ৰতিবাদ কৰিলে৷ লগে লগে ঘৰখনত ভাৰত পাকিস্তানৰ যুদ্ধৰ সূচনা হ’ল৷ ধনেশ্বৰৰ ঘৈনীয়েক দণ্ডেশ্বৰীয়ে চামুণ্ডাৰ ৰূপ ধৰি হাতত কপিদাখন লৈ দুই ননদক কাটিবলৈ খেদি আহিল৷ সিহঁত দুজনীয়ে পলাই কোনোমতে প্ৰাণ ৰক্ষা কৰে৷\nপ্ৰলয়ঙ্কৰী বানে খেতি বাতি নষ্ট কৰাত ঘৰখন চলাত অসুবিধা হ’ব ধৰিলে৷ নদীৰাম দোকানীয়ে মূৰে কপালে হাত দি চিন্তা কৰি থাকি দিক বিদিক নোপোৱা হ’ল৷ অৱশেষত মাজু পুতেক পৱিত্ৰৰ পৰিয়ালটো নিজৰ লগলৈ অনাৰ চেষ্টা চলালে৷ পৱিত্ৰক দিয়া ঘৰৰ ভেঁটিটোত ঘৰ সাজিবলৈ ক’লে৷ দুনাওঁ দুভৰি হোৱা যেন লাগি পৱিত্ৰইও দেউতাকৰ কথাত সন্মত হ’ল৷ পৱিত্ৰই তাৰ বেংকৰ পৰা গৃহ ঋণ লৈ ঘৰ সজাৰ কথা চিন্তা কৰি তাক দিয়া ঘৰৰ ভেঁটিৰ মাটিডোখৰ বন্ধক দিবৰ বাবে ৰাজহ চক্ৰ বিষয়াৰ কাৰ্যালয়ৰ নথি পত্ৰ পৰীক্ষা কৰি দেখে সেই ভূমি ইতিমধ্যে বন্ধক দি সৰু ভায়েক ঠগেশ্বৰে তাৰ দোকানৰ বাবে ঋণ লৈ থৈছে৷ সেই কাম কৰাৰ সময়ত দেউতাকে মানা কৰিছিল; কিন্তু ঠগেশ্বৰে হাই-কাজিয়াৰ পাতনি মেলি হাত দাঙি খেদি অহাত নিৰুপায় হৈ দেউতাকে পুতেকক সোণকালে ঋণ পৰিশোধ কৰিবলৈ সতৰ্ক কৰি দি অফিচত ঋণ সম্পৰ্কীয় কাগজ-পত্ৰত স্বাক্ষৰ প্ৰদান কৰিলে৷ পিছে বহুবছৰ অতিক্ৰম কৰিলে, ঠগেশ্বৰে ঋণ পৰিশোধ নকৰিলে৷ কথাটো দেউতাকে এতিয়াহে গম পালে৷ দেউতাকে ঠগেশ্বৰক ঋণ পৰিশোধ কৰিবলৈ সকিয়নি দিলে৷ ঠগেশ্বৰে ওভতগোৰে নাচিব ধৰিলে৷ পৰিস্থিতি জটিল হোৱাৰ উপক্ৰম ঘটা দেখি মাকে পৱিত্ৰক ক’লে, “বলিন (পৱিত্ৰৰ ঘৰত মতা নাম), তই আমাৰ ভাটি পথাৰৰ মাটি ডোখৰতে চোন ঘৰ সাজিব পাৰ৷ সেই মাটিডৰাৰ মূৰেদিয়েই পানীযোগান আচঁনিৰ নলাটো গৈছে৷ তাৰ কাষতে আলফাই গুলীয়াই মৰা ছেত্ৰী ড্ৰাইভাৰৰ ঘৈনীয়েকে ঘৰ সাজি বহিলেই৷” মাকৰ কথা মতে পৱিত্ৰই গৈ ভাটি পথাৰ পালেগৈ৷ মাটি ডোখৰ দ আৰু তেনেই ঠেক৷ তাক ভাগত দিয়া ডোখৰৰ দৰে বহল আহল নহয়৷ ঘৰ নিৰ্মাণৰ বাবে সুবিধাজনক নহয়৷ কথাটো মাক দেউতাকক ক’লে৷ দেউতাকে তেওঁলোকক চোৱা-চিতা কৰি থকা বাবে সেই ডোখৰ মাটি দানসূত্ৰে পৱিত্ৰৰ নামত লিখি দিম বুলি ক’লে আৰু সেই মাটি বন্ধক ৰাখি তাৰ ভাগত পৰা বহল আহল মাটিডোখৰত ঘৰ নিৰ্মাণ কৰিবলৈ পৰামৰ্শ দিলে৷ দেউতাকৰ কথামতেই পৱিত্ৰ আগ বাঢ়ি গ’ল৷ পৱিত্ৰই দুই ককাই ভাইক কথাটো খোলাখুলিকৈ জনালে৷ সিহঁত দুয়োটা মান্তি হ’ল৷\nবেংকৰ কৰ্তৃপক্ষই পৱিত্ৰক দিয়া ঋণৰ ধন চাৰিটা কিস্তিত ভাগ কৰি প্ৰথম কিস্তি তাক দিলে আৰু তাক বন্ধক দিয়া মাটি ডোখৰতে ঘৰ নিৰ্মাণ কৰিবলৈ বাধ্য কৰি প্ৰতি বাৰে পৰিদৰ্শন কৰি কৰি চাৰি কিস্তিত ধন দি শেষ কৰিলে৷ এইদৰেই ভাটি পথাৰত ঠেক মাটিতে পৱিত্ৰৰ এটি সৰু আধৰুৱা ঘৰ নিৰ্মাণ হ’ল, য’ত মাক দেউতাক আৰু বাই ভনী দুজনীক লৈ পৱিত্ৰৰ পৰিয়ালটো থকাৰ পৰিৱেশো গঢ়ি উঠা নাই আৰু মাক দেউতাক আৰু দুই ভগ্নী তালৈ যোৱাৰ বাবে প্ৰস্তুতো নহয়৷ অন্যহাতে দুই ভাতৃৰ মাজৰ তাৰ ভাগত পৰা মাটিত ঘৰ সাজিবলৈও পৱিত্ৰৰ হাতত নাই যথোপযুক্ত ধন৷ দেউতাকে সেই নতুন ঘৰটো আধাৰুৱা ভাগতে স্কুলীয়া ল’ৰাক ভাৰা দিয়াৰ কথা ক’লে-যাতে ঘৰখন চলাৰ খৰচ এটা মাহে মাহে পাই থাকে৷ পৱিত্ৰই দেখিলে এনে কৰিলে সিহঁত চিৰদিনৰ বাবে ঘাইঘৰখনতে থাকিব লাগিব-য’ত নাই পকী পাইখানা তথা গা-ধোৱা ঘৰ৷ অৱশেষত পৱিত্ৰই ঘাইঘৰত তাৰ পৰিয়ালৰ বাবে এটা কোঠা নিৰ্মাণ কৰিলে আৰু গোবৰৰ ভেৰত বহু টকা ব্যয় কৰি এটা পকী পাইখানা তথা গা-ধোৱা ঘৰ সাজিলে৷ এই সকলোবোৰ ঠিক ঠাক কৰি পৱিত্ৰই তাৰ পৰিয়ালটো মাক দেউতাকহঁতৰ লগত এৰি নিজৰ চাকৰিৰ ঠাইত অকলৈ থাকিব ধৰিলে৷ পৱিত্ৰই নিৰ্মাণ কাৰ্য চলাই যোৱা দেখি ককাই ভাই, ওচৰ চুবুধৰীয়া, মিতিৰ কুটুম সকলোৰে হিংসা ভাৱ জন্মিল আৰু লাহে লাহে তাৰ বৰ্হি প্ৰকাশ ঘটাব ধৰিলে৷ তেওঁলোকে ক’ব ধৰিলে যে পৱিত্ৰই তাৰ বাবে ঘৰহে সাজিব জানে; কিন্তু বয়স ভাটি দিব খোজা ভনীয়েক দুজনীক বিয়া নিদিয়ে৷ কথাবোৰ শুনি পৱিত্ৰই দৰা নিজে চাপি অহালৈ আশা নকৰি দুই ভনীয়েকৰ বাবে দৰাৰ সন্ধানত ঘূৰিব ধৰিলে৷ য’তেই বিবাহ উপযুক্ত ল’ৰাৰ সন্ধান পালে ত’লৈকে যাব ধৰিলে৷ তাৰ ভাই ককাই হালৰ কিন্তু এইবোৰ খবৰ নাই৷ এতিয়া সিহঁতক লাগে ঘাইঘৰটোৰ একোটো নিজা ববীয়া অংশ৷ দেউতাকে চিধা কথা কৈ দিলে যে তেওঁলোক জীয়াই থকা লৈকে ঘৰটোৰ ভাগ নহয়৷ এইবাৰ দেউতাকক উভটি ধৰিলে মাজু পুতেৰক কিয় ভাটি পথাৰৰ মাটিখিনি দান দিলি বুলি কৈ৷ দেউতাকে উত্তৰ দিলে যে পৱিত্ৰই ঘৰখন অতীজৰে পৰা খৰচ দি চলাই আহিছে আৰু ভনীয়েক দুজনীক বিয়া দিব লৈছে, সেয়ে মোৰ মাটি মোৰ ইচ্ছা অনুযায়ী দান দিলো আৰু তাত কাৰো কোনো আপত্তি নাখাটে৷ এনে কথাত সৰু পুত্ৰ ঠগিৰাম গৰজি উঠিল আৰু ক’লে, “চাই ল’ম সি কেনেকৈ বিয়া দিয়ে৷” কথামতেই কাম, পৱিত্ৰই গৈ বন্দবস্ত কৰা ভনীয়েক দুজনীৰ সম্ভাব্য দৰাৰ ঘৰলৈ ঠগেশ্বৰ গৈ কৈ আহিল, “আমাৰ ঘৰত মাটি বাৰীৰ কেজেং আছে, সেয়ে আপোনালোকে আমাৰ ঘৰৰ ছোৱালী বিয়া কৰাব নোৱাৰিব৷” এনে কথা ক’লে আজিৰ দিনত কোন দৰাই ছোৱালী বিয়া কৰাব? পাতিব খোজা বিয়া ভাগি গ’ল৷ তাৰ মাজতো এজনী ভনীয়েকৰ বিয়াখন হৈ গ’ল যেনেতেনে৷ পৰিৱেশ পৰিস্থিতি ইমানেই বেয়ালৈ গ’ল যে পৱিত্ৰৰ পৰিয়ালটো ঘাইঘৰত থাকিলে তাৰ সন্তানকেইটাৰ পঢ়াশুনা ধ্বংস হোৱাৰ সম্ভাৱনাই দেখা দিলে৷ সি নিজৰ পৰিয়ালটো লৈ ভাটি পথাৰত সাজি উলিওৱা আধৰুৱা ঘৰটোলৈকে গুচি আহিল৷ মাক দেউতাকে প্ৰথম অৱস্থাত কথাবোৰ বুজি নাপাই মনত বেজাৰ পাইছিল যদিও পিচলৈ সকলো ঠিক হৈ গ’ল আৰু পৱিত্ৰই আগৰ দৰেই ঘৰখন চোৱা চিতা কৰি গ’ল৷\nকিছুদিনৰ পিছত পৱিত্ৰক দূৰণিৰ ঠাইলৈ চাকৰিৰ বদলিকৰণ কৰিলে৷ উপায়ন্তৰ হৈ পৱিত্ৰই সেই ঘৰটো ভাৰালৈ দি তাৰ পৰিয়ালটো নিজৰ লগতে লৈ যাবলৈ বাধ্য হ’ল৷ ঘাইঘৰখনত থাকিলগৈ মাক দেউতাক আৰু সৰুজনী ভনীয়েক৷ তাই এম্বডেৰী আৰু চিলাইৰ দোকান এখন খুলিম বুলি কোৱাত দেউতাকে নিজৰ ভাগত পৰা মাটি বিঘা বিক্ৰী কৰি দি সেই টকা তাইক দিলে৷ তাই দোকান আৰম্ভ কৰি ভালদৰে চলাই গ’ল৷ কিছু দিনৰ পিছত ঘৰখনৰ খেলিমেলিবোৰ মনৰ মাজত লৈয়ে দেউতাকৰ মৃত্যু হ’ল৷ মাক আৰু সৰু জীয়েক তাতেই থাকিল৷ এবছৰৰ পিচতে সৰু জীয়েকক অকলে এৰি থৈ মাকৰো মৃত্যু হ’ল৷ তাই ঘাইঘৰৰ মাজু ককায়েক পৱিত্ৰৰ অংশটো ভাৰা দি তাতে অকলশৰীয়াকৈ থাকিল৷ ককায়েক পৱিত্ৰই তাইৰ অনিশ্চিত ভৱিষ্যতটো কিছু নিৰাপদ কৰাৰ উদ্দেশ্যে ঘাইঘৰৰ ভেটিটোত তাইৰ নামত এটা অংশ দিলে৷ তাতে তাই সুন্দৰকৈ এটা পকীঘৰ সাজিলে৷ পিছে সেই মাটি ম্যাদী নহয় বাবে কিছু অনিশ্চয়তা ৰৈ যোৱাত পৱিত্ৰৰ ভাগত পৰা দুই ভাতৃৰ মাজৰ মাটিৰো এটা অংশ দিব খুজি পিতৃৰ নামত থকা সেই মাটিৰ নামজাৰী আবেদন ৰাজহ চক্ৰ বিষয়াৰ কাৰ্যালয়ত দাখিল কৰিলে৷ অকলশৰীয়া ছোৱালীজনীৰ নিজা ঘৰ এটা থকাৰ উপৰিও এডোখৰ মাটিও ভাগত পাব বুলি জানি তাইৰ বাবে দৰা এজন ওলাল৷ বিয়া হৈ গ’ল৷\nদুবিঘা মাটি দুই ভাতৃয়ে অত’দিনে নিজৰ বুলি দখল কৰি আছিল৷ এতিয়া তাৰ ভাগ দিব লাগিব পৱিত্ৰকো৷ এই কথা কেনেকৈ হ’ব ? সিতো ভাটি পথাৰত এবিঘা মাটি পাইছেই৷ কোনো দিনে মিলা প্ৰীতিৰ ভাৱ নথকা দুই অহি-নকুল ভাতৃ সিহঁতৰ বৃ্হত্তৰ স্বাৰ্থৰ খাতিৰে মিলি, কাৰোবাৰ বুদ্ধি মতে আপত্তি জনাই ৰাজহ চক্ৰ বিষয়াৰ কাৰ্যালয়ত এখন আবেদন দিলে৷ আবেদনত ছজনী বাই-ভনীৰ নাম উল্লেখ কৰি জনালে, সিহঁত সকলোৱে জানে যে পৱিত্ৰক দেউতাকে তাৰ ভাগত এবিঘা মাটি জীৱিত কালতে দি গৈছে, গতিকে দেউতাকৰ নামত থকা এই মাটিৰ ভাগ সি পাব নোৱাৰে৷ পিছে কিবাটো কৰোঁতে কিবাটোহে হ’ল৷ বাই-ভনী ছজনীৰ নাম আবেদনত দেখা পাই বিষয়া জনে ক’লে যে মাটখিনি তিনিজন ককাই-ভাই আৰু ছজনী বাই-ভনীৰ মাজত ভাগ হ’ব৷ মুঠ ভাগ হ’ব নটা৷ যিহেতু ১৯৫৬ চনৰ হিন্দু উত্তৰাধিকাৰ আইনৰ ২০০৫ চনত কৰা সংশোধনী অনুযায়ী বিবাহিত বা অবিবাহিত কন্যা সন্তানেও পৈতৃক সম্পত্তিৰ অংশ বিচাৰিলে লাভ কৰিব৷\nএসময়ত সেই মাটিডোখৰত হাল বাই খেতি কৰিব খোজা পৱিত্ৰক দুই ভাতৃয়ে খেদি পঠাইছিল; তাৰ পিছতো পৱিত্ৰই সিহঁত দুটাক ঘৰৰ মাটিবোৰ আকৌ সমানে ভাগ কৰোঁ বুলি কৈ আলোচনা কৰিবৰ বাবে ৰাতিৰ সাঁজ একেলগে ঘাইঘৰত খাবলৈ মাতিছিল৷ সিহঁত নগ’ল৷ ভাৱিলে ভাটি পথাৰৰ ঠেক মাটি ডোখৰ লৈ কি লাভ হ’ব? সেয়াতু সেয়াই, ইফালে আকৌ সৰু ভায়েক ঠগেশ্বৰে পৱিত্ৰক নজনোৱাকৈ সি টিনপাত লগোৱা ঘাইঘৰটো ভাঙি তাত পকীঘৰ নিৰ্মাণ কৰিলে৷ সেই কথাত পৱিত্ৰই অন্তৰত বৰ বেজাৰ পালে আৰু দেউতাকৰ নামত থকা মাটিৰ নিজৰ ভাগটো নেৰাৰ সিদ্ধান্ত ল’লে৷ সেয়ে গৈ থৈ এতিয়া উত্তৰাধিকাৰ আইন অনুযায়ী ধনেশ্বৰহঁতে দখল কৰি থকা মাটিখিনি আজি নভাগত ভাগ হ’ল৷ এই কথা ধনেশ্বৰে নিজেই সহ্য কৰিব পৰা নাই৷, ঘৈনীয়েক দণ্ডেশ্বৰীয়ে বাৰু কেনেকৈ সহ্য কৰিব? কথাটো দকৈ ভাৱি চাবলৈ বুলি মূৰটো হেলনীয়া কৰি দিওঁতে ধনেশ্বৰ বহি থকা পুৰণি বেতৰ চকীখন মেৰমেৰাই উঠি ভাগি পৰিল৷ তাৰ মূৰটো গৈ ভলুকা-বাঁহৰ শকত খুটাটোত খুন্দা দিলেগৈ৷ মূৰত প্ৰচণ্ড আঘাত পাই ধনেশ্বৰে কেঁকনি-গেঁথনি কৰিলে৷\n“অঐ কোন, কোন তই ? কোন হাৰামী সেইটো ? মানুহ নথকা ঘৰটোত কি কৰিছ?” ভাৰাঘৰৰ ফালে হোৱা সেই শব্দ শুনি মদৰ ৰাগীত মাতাল হৈ থৰক বৰক খোজেৰে সমুখৰ বাটেদি থেং পাক দি অহা আগন্তুকে অশ্লীল মাত মাতি ভাওনাত ভীমে দুঃশাসনক প্ৰত্যাহ্বান জনোৱাৰ দৰে গোঁজৰণি মাৰি ক’লে, “কুকুৰ পৱিত্ৰ চুতীয়া নেকি তই? আমাক মাৰিবলৈ আহি জোপ লৈ আছ ? আহ তোক চাই লওঁ৷ চেলেঞ্জ কৰিছোঁ তোক৷ আমাৰ মাটি কাঢ়ি লৈছ, আজি চাই ল’ম তোক৷”\nকথাখিনি কৈ আগন্তুক মদাহীটোৱে এডোখৰ গোটা বাঁহ ৰাস্তাত পাই বুটলি হাতত তুলি ল’লে৷ তাৰ পিছত ভাৰা ঘৰটোৰ ফালে চোঁচা লৈ খেদি যোৱাদি গৈ হামখুৰি খাই পৰি থকা মানুহটোৰ গাত ভালদৰে কেইকোবমান মাৰি দিলে৷\n“মৰিলো ঔ, মৰিলো ঔ, বাপুটি, তই মোক কিয় মাৰিছ ? ওহ, হাড় ভাঙি দিলি ৷” কোব খাই ধনেশ্বৰে চিঞৰি উঠিল৷\nতেতিয়াহে বাপুটিয়ে গ’ম পালে সেয়া আন কোনো নহয়, তাৰ দেউতাক ধনেশ্বৰহে৷\nসেই সময়ত সি দেউতাকক তুলি ধৰি উঠাব পৰা অৱস্থাত নাছিল৷\nভাৰাঘৰৰ ফালে চিঞৰ বাখৰ শুনি ঘৰৰ ভিতৰৰ পৰা দণ্ডেশ্বৰী দৌৰ মাৰি ওলাই আহিল৷ আহি দেখে, পুতেক বাপুটিয়ে মদৰ নিচাত ঢলং পলং কৰি বেতৰ ভগা চকীখনত ভৰি দুটা ওপৰ ফালে থৈ মূৰটো তললৈ কৰি পৰি থকা দেউতাকক উঠাবলৈ যত্ন কৰি নিজে বাগৰি পৰিছে৷ ততালিকে পৰিস্থিতি সম্ভালি লৈ, দণ্ডেশ্বৰীয়ে নিজৰ কপালকে দোষী কৰি খঙতে আবোল তাবোল বলকি বলকি যেনেতেনে দুই মদাহীক উঠাই টানি আঁজুৰি নি ঘৰৰ ভিতৰ পোৱালেগৈ৷\nPosted by যুগল চন্দ্ৰ বৰা MR JUGAL CHANDRA BORAH at 07:03\n(আতংক ৰ সপ্তম খণ্ড)\nহাঁহি ধেমালিত ব্যস্ত ডেকা গাভৰু জাক৷ মুখবোৰ স্নিগ্ধ, উজ্জল আৰু মন নিষ্পাপ নিষ্কলুষ৷ পুৱাৰ জিকিমিকি ৰ’দত জিলিকি উঠা সদ্য প্ৰস্ফুটিত ফুলবোৰৰ লগত ৰিজাব পাৰি সিহঁতক৷ বুকুত এবুকু আশা মনত নাই হতাশা৷ সিহঁতৰ বাবে পৃথিবীখন নতুন আৰু ৰঙীন৷ অগ্ৰজে কলুষিত কৰা ধৰাতল সিহঁতে নিকা কৰি সজাব খোজে৷ এবোজা মানুহ আৰু জীৱজগতখন পিঠিত লৈ নিজৰ গাটো কথমপি পাকমাৰি ঘূৰাই নিজ পথে গতি কৰি সূৰ্যৰ চাৰিওফালে ভ্ৰমি থকা পৃথিবীখনলৈ সিহঁতৰ বৰ হেঁপাহ৷ জগতখনৰ প্ৰতি কৌতুহলৰ অন্ত নাই৷ বিনন্দীয়া ধৰাতল চাই চাই হেপাহ নপলায়৷ কিন্তু মাজে মাজে সিহঁত সচকিত হৈ পৰে৷ সমাজখন ৰসাতলে যায় যেন৷ কোনোৱেই নিদিয়ে মনকাণ৷\nহাঁহি হাঁহি বিনীতাই ক’লে,“বহাগ বিহুৰ প্ৰীতি ভোজৰ পিছত বহুদিনৰ মূৰত আমি দিলৱাৰ ছাৰৰ কৃপাত এই প্ৰীতি ভোজ খাবলৈ লগ হৈছোঁ৷ আজি বৰ ভাল লাগিছে৷”\n“এৰা, সংগঠনৰ কামত আমি ইমান বেছি ব্যস্ত হৈ পৰিছিলোঁ যে নিজকে মৰুভূমিত বোজা বোৱা উট যেনেই লাগিছিল৷”\nজীৱনৰ কথা কথা শুনি সকলোৱে উচ্চস্বৰে হাঁহিব ধৰিলে৷ সিহঁতৰ হাঁহিত ভাগ ল’বলৈ ৰান্ধনিক পৰামৰ্শ দি থকা ড° বৈষ্ণব ভঁৰালীও পাকঘৰৰ পৰা ওলাই আহিল৷\n“কিহে ,আজি আটাইকেইটিৰে বৰ স্ফুৰ্তি লাগিছে নহয় জানো?” ড° বৈষ্ণব ভঁৰালীয়ে ক’লে৷\n“হয় ছাৰ, হয় ছাৰ৷” প্ৰাথমিক বিদ্যালয়ৰ ছাত্ৰ-ছাত্ৰীৰ দৰে সিহঁতে চিঞৰি চিঞৰি ক’লে৷\nযথাসম্ভৱ নিম্ন স্বৰত ড° বৈষ্ণব ভঁৰালীয়ে ক’লে, “আৰু ভাল খবৰ আছে, প্ৰীতি ভোজ আৰু খাবলৈ পাবা৷ তোমালোকৰ দিন ভাললৈ আহিছে যেন পাওঁ, হা হা অচ্ছা দিন আ গয়া আ গয়া৷”\nল’ৰা-ছোৱালী মখাৰ মনবোৰ এটা এটাকৈ ধৰি লগলগাই ড° বৈষ্ণব ভঁৰালীয়ে যেন ৰহস্যৰ ডুবিত পেলাই মনত ৰং পাই সিহঁতৰ মুখলৈ চাই ৰ’ল৷ কিছু পৰ ৰৈ তেওঁলৈ ভেবা লাগি চাই থকা ল’ৰা –ছোৱালীহঁতক ক’লে, “আমি অলপতে খবৰ পাইছোঁ যে চাব ইন্সপেক্টৰ বিপুল দত্তই গীতানগৰ থানাৰ সমুখত হাতত উদ্যৎ মেশ্বিনগান লৈ থকা মানুহটোক আৰু তাৰ সহযোগীকেইটাক কৰায়ত্ত কৰিছে৷ সেইয়েহে দিলৱাৰ ছাৰে বিপুল দত্তৰ হৈ নৱবৰ্ষৰ শুভেচ্ছাৰে তোমালোকৰ বাবে আৰু এটা প্ৰীতি ভোজৰ ব্যৱস্থা কৰি দিব হেনো৷”\nখবৰটো পাই ল’ৰা-ছোৱালীহঁত আনন্দত মতলীয়া হৈ পৰিল৷ আটাইয়ে লগে লগে হাত চাপৰি বজাই দিলে৷ সিহঁতে নাচিলে, গালে,আনন্দ কৰিলে আৰু প্ৰীতি ভোজ খালে৷\nজোনাকে ধুনুৰ টেবুলতে এখন পুৰণি আলোচনী পাই তাকে মেলি ল’লে৷ ২০০৮ চনৰ জানুৱাৰী সংখ্যা আছিল সেইটো৷ তাতে এটা কবিতা পাই তেওঁ পঢ়িলে৷ কবিতাটোৰ শিৰোনাম আছিল ‘শান্তি’৷\nকবিতাটো পঢ়ি জোনাক ভাবুক হৈ পৰিল৷ আমাৰ দেশৰ, আমাৰ অসমৰ ভৱিষ্যত কি? দহবছৰ পূৰ্বে আমাৰ অসমৰ লেখক বুদ্ধিজীৱীসকলে যিবোৰ সমস্যাক লৈ চিন্তা কৰিছিল সেই একেবোৰ সমস্যাৰ বাবে এই ২০১৮ চনতো চিন্তান্বিত হ’ব লগা হৈছে৷ কোনো সমস্যাৰে নাই সমাধান৷ বৰঞ্চ সমস্যাবোৰ দিনে দিনে জটিল হৈ যাব ধৰিছে৷\n“কি হ’ল জোনাক ? কি চিন্তাত পৰিলি আকৌ ?” ভিতৰৰ পৰা ওলাই আহি জোনাকক জুপুকা মাৰি থকা যেন দেখি ধুনুৱে সুধিলে৷\nজোনাকে ৰহস্যখন ধুনুলৈ আগবঢ়াই দি কবিতাটো পঢ়ি চাবলৈ ক’লে আৰু তাৰ মনত খেলাই যোৱা কথাবোৰ ব্যক্ত কৰি ধুনুক সুধিলে,“আমি সমস্যাবোৰ সমাধানৰ বাবে একো কৰিব নোৱাৰোঁনে ধুনু?”\n“পাৰিম, কিয় নোৱাৰিম?” ধুনুৱে দৃঢ়তাৰে ক’লে,“ৰাজনৈতিক নেতাবোৰে সমস্যবোৰ সমাধান কৰাৰ পৰিবৰ্তে সেইবোৰ বঢ়াই গৈ নিজৰ সুবিধা আদায় কৰি আছে৷ আমি তেওঁলোকক সহজতেই ঠিক পথলৈ আনি আমাৰ ৰাজ্যখন সুশৃঙ্খলভাৱে আগুৱাই যোৱাত সহায় কৰিব পাৰোঁ৷”\n“ কিন্তু তাকেই ইমানদিনে আমি কৰা নাই কিয়?” জোনাকে উত্তেজিত স্বৰত প্ৰশ্ন কৰিলে৷\n“হ’ব হ’ব জোনাক তই উত্তেজিত নহবিচোন”, ধুনুৱে ক’লে,“আমি কথাবোৰ চন্দন শৰ্মা ছাৰৰ লগত ভালদৰে আলোচনা কৰিলেই সকলো হৈ যাব৷ অসমৰ যি দুৰ্ভাগ্যজনক পৰিস্থিতি চলি আছে তালৈ লক্ষ্য কৰি চালে চন্দন শৰ্মা ছাৰে আমাক আমাৰ প্ৰযুক্তিবিদ্যাবোৰ ৰাজনৈতিক নেতাৰ ক্ষেত্ৰতো প্ৰয়োগ কৰাত বাধা নিদিব নিশ্চয়৷”\n“তই ঠিকেই চিন্তা কৰিছ ধুনু৷ আমাৰ হাতত ইমানবোৰ উপায় থাকিও সেইবোৰ অসমৰ মংগল সাধনত নলগাওঁ কিয়? আমি আজিয়েই আলোচনাত বহিম৷” জোনাকে ক’লে৷\nআয়োজক সমিটিৰ সম্পাদক, সভাপতি আৰু সদস্যসকলৰ লগতে শাসনাধিস্থিত দল আৰু তেওঁলোকৰ মিত্ৰদলৰ সদস্যসকল, স্থানীয় উন্নয়ন খণ্ডৰ খণ্ড উন্নয়ন বিষয়া, ৰাজহ চক্ৰ বিষয়া, গাওঁ পঞ্চায়তৰ সম্পাদক, সভাপতি, স্থানীয় বিদ্যালয়সমূহৰ প্ৰধান শিক্ষক তথা সহকাৰী শিক্ষকসকল, ছাত্ৰসকল, আত্ম সহায়ক গোটৰ সদস্যসকল আৰু সেই ঠাইৰ গাওঁবাসীসকল সভাস্থলিত সময়তকৈ আগত আহি উপস্থিত হ’লহি৷ অলপ পিছতে বাতৰি কাকতৰ স্থানীয় সংবাদদাতা কেইজনো আহি আসন গ্ৰহণ কৰিলে৷ ইয়াৰ পৰাই অনুমান কৰিব পাৰি যে সভাখনিত আজি যথেষ্ট মানুহ গোট খাব৷ কোনো কাহানিও মন্ত্ৰী বিধায়কে পদধূলা নেপেলোৱা ঠাই হোৱা বাবে মন্ত্ৰী আহিব বুলি যিমান মানুহ গোট খাইছে তাতকৈ বেছি মানুহ গোট খাইছে তেওঁ যিখন বাহনত আহিব সেই বাহনখন চাবলৈহে৷ ওচৰৰ গাওঁবোৰত সৰু ল’ৰা ছোৱালী এতিয়া এটিও বিচাৰি পোৱা নাযাব চাগৈ৷ হেলিকেপ্টাৰ চাবলৈ আহি সভাস্থলিৰ ওচৰত নিৰ্মাণ কৰি ৰখা হেলিপেডখনৰ চাৰিওফালে বেৰা মাৰি কেপকেপাই আছে৷ মাজে মাজে দূৰ দিন্তৰ ফালে চকু দি চাই আছে৷ কৰ্তব্যৰত পুলিচ কেইজনে এতিয়াই সিহঁতক নিয়ন্ত্ৰণ কৰিব নোৱাৰা হৈছে৷ হেলিকেপ্তাৰ আহি পালে যে কি গতি হ’ব? এইবাৰ সকলোৰে দৃষ্টি আকৰ্ষণ কৰি সভাস্থলিৰ ফালে সোমাই আহিল নিউজ চেনেলৰ গাড়ীখন৷ আৰে ! হেলিকেপ্টাৰখন তলেদিয়েই আহিলনেকি ? কণ কণহঁত গাড়ীখন চাবলৈ দৌৰ মাৰিলে৷\nঅৱশ্যে সকলোবোৰ মানুহ হেলিকেপ্টাৰ চাবলৈ আহিছে বুলি ক’লেও ভুল হ’ব৷ কাৰণ, বান বিধস্ত এই অঞ্চলটোৰ ৰাইজে এই পৰ্যন্ত বানপানীৰ নামত কোনো চৰকাৰী সাহৰ্য পোৱা নাই৷ আচলতে আজি মিটিঙতে তেওঁলোকক কিবা দিব বুলি আয়োজক মণ্ডলীয়ে কোৱা বাবেহে দিন হাজিৰাৰ অথবা নিজা অন্য কাম এৰি হ’লেও বহুতো মানুহ গোট খাইছেহি৷\n“হেই, আহি গ’ল, আহি গ’ল, হেলিকেপ্টাৰ আহি গ’ল৷”\nসভাস্থলিত হঠাৎ এক হুলস্থূলীয়া পৰিৱেশৰ সৃষ্টি হ’ল৷ ধুনু আৰু জোনাকহঁতে হুলস্থুল হোৱা ফালে ঘূৰি চালে৷ দূৰ দিগন্তত চৰাইটোতকৈ অলপ ডাঙৰ বস্তু এটা দেখা গৈছেহে মাত্ৰ৷ তাৰ শব্দ এতিয়াও কাণত পৰাহিয়ে নাই৷ এতিয়াই ইমান চিঞৰ বাখৰ৷ পিছত কি হ’ব?\nচাওঁতে চাওঁতে হেলিকেপ্টাৰখন নিচেই ওচৰ পালেহি৷ ভিৰ ভাৰ নিয়ন্ত্ৰণত আতংকৰ সদস্যসকলে পুলিচ কেইজনক সহায় কৰিলে৷ কণ কণহঁতে নয়নভৰি হেলিকেপ্টাৰখন চালে৷ চালে তাৰ পৰা ধীৰ, গম্ভীৰ পদক্ষেপেৰে নামি অহা মন্ত্ৰী আৰু তেওঁৰ সহচৰসকলক৷\nমন্ত্ৰী আৰু অভ্যাগতসকলে সভাস্থলিত আসন গ্ৰহণ কৰিলে৷ হেলিকেপ্টাৰখন চাই থকাসকলৰ কিছুমান ঘৰলৈ গ’ল আৰু কিছুমান আহিল সভামণ্ডপলৈ৷\nযথাৰীতি সভাৰ কাৰ্যসূচী আৰম্ভ হ’ল৷ কাৰ্যসূচী মতে আহি পৰিল মন্ত্ৰী মহোদয়ৰ ভাষণ৷\nধুনু,জোনাক, জীৱন, বিনীতা, নৱনীতাহঁতে অত’পৰে অপেক্ষা কৰি থকা সময় সমাগত৷ তেওঁলোকে পূৰ্ব পৰিকল্পনা মতে সকলো সাজো কৰি থৈছিল৷ মন্ত্ৰীয়ে তেওঁৰ ভাষণ আৰম্ভ কৰাৰ লগে লগে উচ্চ প্ৰযুক্তিৰ ক্ষুদ্ৰ যন্ত্ৰটোৰ এটি নিচেই ক্ষুদ্ৰ বুটাম টিপি দিলে৷ সভাত সমবেত দৰ্শক শ্ৰোতা বৃন্দৰ সমুখৰ ফালে তেনেই সামান্য ধোৱাঁৰ দৰে এক পাতল আচ্ছাদনৰ সৃষ্টি হ’ল৷\nমানুহে কয়, সভা-সমিটিত বক্তৃতা দিওঁতে সমুখত উপবিষ্ট দৰ্শক শ্ৰোতাসকলক গাধ বুলি ভাৱিব লাগে৷ তেতিয়া নিৰ্ভয়ে সুন্দৰকৈ ভাষণ দিব পাৰি হেনো৷ পিচে এতিয়া কি ঘটিব? এতিয়া যে মন্ত্ৰী মহোদয়ে সমুখত দেখি আছে অতি মানৱৰহে ৰূপ! তেওঁ যেন ভাষণ দিবৰ বাবে নহয় স্বীকাৰোক্তি দিবৰ বাবে কাঠগৰাত থিয় দিছে৷ তেওঁৰ মনলৈ সেই ভাৱহে আহিব ধৰিছে৷ আহে জানো কেতিয়াবা কাৰোবাৰ মনলৈ এনে ভাৱ? তেওঁ দোধোৰ- মোধোৰত পৰিছে৷৷ কাকনো সুধিব, কোনে দিব উত্তৰ৷ তেওঁ যে ভাষণ দিব লাগে, ভাষণ শুনাবলৈয়েতো হেলিকেপ্টাৰত ধন খৰচ কৰি আহিছে৷ তাকো ৰাইজৰ ধন৷ কথা ক’বই লাগিব৷ ৰ’বৰ যে সময় নাই৷ কি ক’ব ? সঁচা কথাকেইতো ক’ব লাগিব৷ সমুখত সেয়া গণদেৱতা৷ তেওঁলোকক মিছা কথা ক’ব পৰা মগজুটোচোন নাই এতিয়া৷ সাজি সাজি কথা কোৱাৰ শক্তি তেওঁ হেৰুৱাই পেলাইছে৷\nকৈ গ’ল মন্ত্ৰী মহোদয়ে৷ “ৰাইজ,আজি মই আপোনালোকক মোৰ ৰাজনৈতিক জীৱনৰ গোপন কথাবোৰকে ক’ম৷”\nকি গোপন কথা ক’ব বা মন্ত্ৰী মহোদয়ে ? সাংবাদিকসকলক সষ্টম হোৱা দেখা গ’ল৷ টি ভি চেনেলৰ পৰা অহা সাংবাদিক সকলে সঘনে কেমেৰা সঞ্চালন কৰিলে৷ তেওঁলোকৰ সাংবাদিক জীৱনৰ এক গুৰুত্ব্পূৰ্ণ স্থান এই মুহূৰ্তত মন্ত্ৰী মহোদয়ে দখল কৰি পেলালে৷ সভাস্থলিত নিমাত নিস্তব্ধ পৰিৱেশে বিৰাজ কৰিলে৷ বেজী এটা পৰিলেও যেন তাৰ শব্দ শুনা যাব৷ সকলোৱে মন্ত্ৰী মহোদয়ৰ মুখলৈ ব্যগ্ৰ ভাৱে চাই আছে৷ মন্ত্ৰী মহোদয়ে এখন্তেকৰ বাবে ৰৈ সেপ ঢোকোতেও শ্ৰোতাসকল অধৰ্য হৈ পৰিছে৷\n“শুনক সভাসদ ৰাইজ, মানুহে এনেয়ে নকয় যে এশটা ধূৰ্ত মানুহ মৰিহে এজন ৰাজনৈতিক নেতাৰ জন্ম হয়৷ আনৰ লগত নিমিলাওঁ৷ সেই কথা মোৰ ক্ষেত্ৰতে খাটে ৷”\nমন্ত্ৰীৰ কথা শুনি সকলো অবাক৷ কি ক’ব খুজিছে ছাৰে? চৌদিশে বু বু বা বা চলিল৷ সভাস্থলিত গুমগুমনি শব্দ হ’ল৷\n“ৰাইজ, মোৰ কথা শুনক, মই মিছা কথা কোৱা নাই নহয়৷ মই নেতা হৈছো মোৰ বাবে, মন্ত্ৰী হৈছো মোৰ বাবে৷; কিন্তু ইমানদিনে দেখুৱাই থাকিলো যে মই ৰাইজৰ নেতা, জনগণৰ মন্ত্ৰী৷ মই জানো, আজি এই অঞ্চলৰ বানপ্ৰীড়িত ৰাইজক মন্ত্ৰী হিচাপে কিবা দিম বুলি আপোনালোকে বৰ আশাৰে বাট চাই আছে; কিন্তু আপোনালোকক দিবলৈ মুখ্য মন্ত্ৰী বা ৰাজ্যৰ বিত্ত মন্ত্ৰীয়ে মোক একো দি পঠিওৱা নাই৷ বিচাৰিছিলো মই; কিন্তু কেন্দ্ৰ চৰকাৰেই ধন মুকলি কৰি দিয়া নাই হেনো৷”\nমন্ত্ৰীৰ ভাষণৰ এইষাৰ কথা শুনাৰ পিছত আকৌ সভাস্থলিত ৰাইজৰ মাজত কথা চলিল৷ এক গুমগুমনি শব্দ হ’ল আৰু “তেনেহ’লে আমি থাকিনো কি লাভ হ’ব ? উঠাই ভাল তেন্তে” বুলি কৈ সভাৰ অৰ্ধেক সংখ্যক লোক ঘৰাঘৰি যাবলৈ থিয় দিলে৷\n“ৰাইজ, ৰাইজ, কি কৰে আপোনালোকে? বহক বহক, মোৰ কথা শুনক, মই চৰকাৰৰ পৰা ধন নাপালেও আপোনালোকক আজি এই সভাস্থলিতে মোৰ নিজা সাঁচতীয়া ধনৰ পৰা চেক কাটি এজন এজনকৈ প্ৰতিজন বানপ্ৰীড়িতলোককে দহহেজাৰকৈ টকা দিম৷ মোৰ সচিবে চেকবোৰ লিখি এখন এখনকৈ কাটি দিব আৰু এজন এজনকৈ আহি আপোনালোকে লৈ গৈ থাকক৷”\nকথাখিনি কৈ মন্ত্ৰীয়ে তেওঁৰ সচিবক ব্ৰিফকেচটোৰ চাবিকোছা আগ বঢ়াই দিলে৷ সচিবে বানপীড়িতলোকৰ তালিকা চাই নামে নামে চেক লিখিলে৷ বানবিধস্তসকলে নিয়ম শৃঙ্খলা মানি এজন এজনকৈ আহি চেকবোৰ নিব ধৰিলে৷ এইদৰেই মন্ত্ৰী মহোদয়ে ৰাইজৰ পক্ষত থিয় দিওঁতেই অজানিতে ব্যক্তি তোষণৰ ৰাজনীতিৰে নিজ সমষ্টিৰ ৰাইজৰ মন জয় কৰিবলৈ সমৰ্থ হ’ল৷৷\n“আচলতে কি জানে ৰাইজ? মই যে এই টকাবোৰ বিলাইছোঁ এইবোৰ ৰাইজৰে টকা৷ মই এইবোৰ টকা ঠিকাদাৰৰ পৰা নোলোৱা হ’লে ঠিকাদাৰে আপোনালোকৰ গাঁৱৰ নৈখনৰ মথাউৰিটো ভালদৰে বান্ধিলেহেঁতেন আৰু বানপানীত মানুহ নমৰিলেহঁতেন, ঘৰ নাভাগিলেহঁতেন আৰু খেতি বাতিও নষ্ট নহ’লহেঁতেন৷৷ গতিকে টকাবোৰ মই ৰাইজকে দি দিছো৷ আশা ৰাখিছোঁ আমাৰ মন্ত্ৰী সভাৰ বাকীবোৰ মন্ত্ৰীয়েও আপোন-পেটালি স্বভাৱ এৰি দেশ বিদেশে বেংকবোৰত সাঁচি থোৱা টকা ৰাইজক ঘূৰাই দিব৷”\nসমবেত লোকসকল আবেগিক হৈ ঠাইতে থিয় হ’ল ৷ লগে লগে সভাস্থলিত জাউৰিয়ে জাউৰিয়ে হাত চাপৰি পৰিল৷ এৰা অকপতে নিজৰ দোষ স্বীকাৰ কৰি কোনোবাই আন্তৰিকতাৰে তাৰ ক্ষতিপূৰণ কৰিব খুজিলে মানুহে সেইজনক তাতালিকে ক্ষমা কৰি দি আপোন কৰি লয় --লাগিলে তেওঁ পিতৃ হন্তাই নহওক কিয়৷\nমন্ত্ৰী মহোদয় উৎসাহিত হৈ পৰিল আৰু কৈ যাব ধৰিলে,“ব্ৰিটীশৰ শাসনৰ পৰা মুক্ত কৰি দেশৰ জনগণক এচাম দেশীয় নেতাই নিজৰ কুশাসনৰ কবললৈ আনিলে মাথো৷ এইদৰে বিগত সত্তৰটা বছৰ শোষণৰ ৰাজনীতি চলালে৷ ৰাইজৰ একো উন্নতি সাধন নহ’ল৷ দেশৰ প্ৰভাৱশালী এচাম লোকক কোটি পতি হ’বলৈ সুবিধা দি তেওঁলোকৰ সহায়তে ধৰ্ম, জাতি দোহাই দি ৰাজনীতি কৰি গৈছে৷ জৱাহৰলাল নেহেৰুৰ দিনৰ পৰা এতিয়ালৈকে সেয়াই হৈ আছে৷ ৰাইজ, এতিয়া আৰু আপোনালোকে চিন্তা নকৰিব৷ মই আপোনালোকৰ লগত থাকিম৷ কোনো ৰাজনৈতিক দলৰ সহায় মোক নালাগে৷ জয় আই অসম৷”\nসভাস্থলি হাত চাপৰিৰ শব্দত মুখৰিত হ’ল৷\nবক্তৃতা দি থাকোঁতে এইহেন জাৰৰ দিনতো মন্ত্ৰী মহোদয় ঘামি জামি তেনেই আহৰি৷ তেওঁ বহি পৰাৰ লগে লগে অনুচৰ এজনে বহী এখন হাতত লৈ বিচি দিলে৷\nসভা ভঙ্গ হ’ল৷ মন্ত্ৰী মহোদয়ে আকাশ মাৰ্গেৰে স্বস্থানলৈ দতি কৰিলে৷ সাংবাদিকসকল এক অগতানুগতিক পৰিস্থিতিৰ সন্মুখীন হোৱা বাবে বিস্ফাৰিত নেত্ৰে বহু পৰ ইজনে সিজনলৈ চাই ৰ’ল৷ ৰাইজে মন্ত্ৰী মহোদয়ক ভূয়সী প্ৰশংসা কৰিলে আৰু ভৱিষ্যতৰ নেতা স্বৰূপে হৃদয়ত স্থান দিলে; কিন্তু আতংকৰ বিষয়ববীয়া তথা সদস্যসকলে নিয়াৰিকৈ আৰু অতি গোপনে অদ্ভুত ৰূপ দৰ্শন অভিযানটো চলাই যাব পৰা বাবে স্বস্তিৰ নিশ্বাস পেলালে৷\nPosted by যুগল চন্দ্ৰ বৰা MR JUGAL CHANDRA BORAH at 00:21\n(‘আতংক’ ছিৰিজৰ ষষ্ঠ খণ্ড)\nএডিনবাৰ্গ৷ স্কটলেণ্ডৰ ৰাজধানী৷ সমগ্ৰ ইউৰোপ মহাদেশখনৰে শিৰত জিলিকি উঠা সৌন্দৰ্যৰ মুকুট স্বৰূপ এক বিতোপন চহৰ৷ ইয়াকেই কেৱল এই চহৰৰ বৈশিষ্ট্য বুলি ক’লে ভুল হ’ব৷ চহৰখন ৰং –ধেমালিৰো এক কেন্দ্ৰস্থল৷ আগষ্ট মাহ সোমোৱাৰ লগে লগে গ্ৰীষ্ম ঋতুৱে ভূমুকি মাৰে আৰু শীতৰ ঠৰঙা লগোৱা জাৰৰ পৰা ৰক্ষা পাই সকলোৰে মন-প্ৰাণ উলাহত নাচি উঠে৷ অজানিতে চৌদিশে আনন্দৰ জোৱাৰ আৰু এক উৎসৱমুখৰ পৰিৱেশ বিৰাজ কৰে৷ ৰং-ধেমালিৰে নিজে আপ্লুত হোৱাৰ উপৰিও আনকো মুগ্ধ কৰিবলৈ যাৰ যি প্ৰতিভা আছে প্ৰদৰ্শন কৰাৰ বাবে বিশ্বৰ বিভিন্ন দেশৰ শিল্পীসকল মুকলি মঞ্চলৈ ওলাই আহে৷ শ শ বছৰ ধৰি এই পৰম্পৰা চলি আহিছে আৰু কোনো বছৰেই ইয়াৰ ব্যতিক্ৰম হোৱা নাই৷ এই বছৰ আৰম্ভ হোৱা উৎসৱত যোগ দিবলৈ আৰু এই উৎসৱ উপভোগ কৰিবলৈ বিশ্বৰ বিভিন্ন দেশৰ মানুহেৰে এডিনবাৰ্গ নগৰৰ হোটেল, ৰেষ্টোৰাঁ, হোমষ্টে সকলো ভৰি পৰিছে৷ এই উলহ-মালহৰ মাজত যদি কাৰোবাৰ কিবা কুঅভিসন্ধি লুকাই থাকে তাক বুজা টান হৈ পৰে৷\nবিশ্বৰ চাৰিখন দেশৰ চাৰিজন যুৱক৷ বয়স কোনোজনৰে পঁচিশ বছৰৰ বেছি নহয়৷ এডিনবাৰ্গৰ গ্ৰীষ্ম কালিন উৎসৱ উপভোগ কৰিবলৈ আটাইকেইজন একলগে আহিছিল; উৎসৱৰ দিনবোৰ পাৰ হৈ গ’ল যদিও তেওঁলোকে নিজৰ ব্যৱসায়ৰ কামত কিছুদিনৰ বাবে এডিনবাৰ্গতে ৰৈ গ’ল৷ যিখন হোটেলত তেওঁলোক আছিল তাৰ বন্দোবস্তিৰ ম্যাদ শেষ হ’ল৷ সেয়ে এডিনবাৰ্গ নগৰৰ মেডৱ’ কৰ্ট অঞ্চলত তেওঁলোকে প্ৰাইম ষ্টুডেণ্টলিভিং হোমষ্টে’ত চাৰিটা কোঠা অনলাইন যোগে ভাৰাত লৈছে৷ তেওঁলোকক দিয়া অনলাইন পৰামৰ্শ অনুযায়ী স্মাৰ্ট ফোনযোগে ঘৰটোৰ নিৰ্দিষ্ট কোঠা বিচাৰি উলিয়ালে আৰু পাছৱৰ্ড ব্যৱহাৰ কৰি কোঠাৰ দুৱাৰমুখত থকা বক্স খুলি চাবিপাত উলিয়ালে৷ তাৰ পিচত প্ৰৱেশদ্বাৰ খুলি কোঠাত প্ৰৱেশ কৰিলে৷ ইংলেণ্ডৰ যুৱক এডৱাৰ্ড ডেভিদে কিচেন ৰুমলৈ গৈ কফি বনোৱাত লাগি গ’ল৷ ভাৰতীয় যুৱক যশৱন্ত সিঙে কফিৰ লগত খাবৰ বাবে কাজু আৰু বিস্কুট প্লেটত সজাই কফি বাকিবলৈ কাপকেইটা ঠিক কৰি দিলে৷ চিনা যুৱক লাওটানে তেওঁৰ বেগটো খুলিলে আৰু বেগৰ ভিতৰৰ এক গোপন স্থানৰ পৰা এটা সৰু ফাইল উলিয়াই টেবুলত থ’লে৷ পাকিস্তানী যুৱক মহম্মদ নৌছাদ আলীয়ে পৰম আগ্ৰহেৰে ফাইলটো লৈ ডাইনিং টেবুলত মেলি পঢ়িব ধৰিলে৷\nইতিমধ্যে কফি তৈয়াৰ হৈছিল৷ কফিৰ পাত্ৰটোৰ পৰা নিজে নিজে কফি বাকি লৈ প্ৰত্যেকে নিজৰ প্ৰয়োজন অনুযায়ী চেনি কাপত দি লৈ কফি পান কৰিব ধৰিলে৷\n“বন্ধুসকল, প্ৰকৃততে আমি এক প্ৰচণ্ড শক্তিশালী শত্ৰুৰ প্ৰত্যাহ্বানৰ সন্মুখীন হৈছোঁ,” পঢ়ি থকা কাগজ পত্ৰৰ পৰা মূৰ তুলি এক গম্ভীৰ স্বৰত মহম্মদ নৌছাদ আলীয়ে ক’লে, “টাইগাৰ ফ’ৰ্চৰ মূৰব্বী মিষ্টাৰ আলিম্বাই অভিযানৰ দিনাৰ যি কাহিনী বৰ্ণনা কৰিছে সেয়া যদি সঁচা হয় তেন্তে আপোনালোকে জানিব যে শত্ৰু পক্ষক এক উন্নত মানদণ্ডৰ প্ৰযুক্তিৰে সজ্জিত শক্তিয়ে সহায় কৰিছে৷”\nমহম্মদ নৌছাদ আলীৰ কথাখিনি সকলোৱে মনোযোগেৰে শুনি চিন্তান্বিত হৈ পৰিল৷ কাৰো মুখত মাতবোল নাই৷ যিহেতু কথাটো যদি সঁচা হয় তেন্তে তেওঁলোকৰ সৰ্বনাশ হ’ব৷ এফালে চীন আৰু আনফালে পাকিস্তান৷ দুয়োখন দেশেই তেওঁলোকক পৃষ্ঠপোষকতা কৰিছে৷ হেজাৰ কোটি টকাৰ চুক্তিত তেওঁলোকে কাম কৰিছে৷ অভিযানটোত সফল হোৱা হ’লে কোনো কথা নাই৷ বহুবছৰ কোনো কাম নকৰাকৈ ভোগ বিলাসেৰে বিশ্বৰ কোনো এখন সপোনপুৰী হেন নগৰীত জীৱন অতিবাহিত কৰি দিব পাৰিলেহেঁতেন; কিন্তু এতিয়া সকলো ওলট-পালট হৈ গ’ল৷ তেওঁলোকে চুক্তিমতে কাম কৰি দিব নোৱাৰিলে৷ যদিহে তেওঁলোক শত্ৰু পক্ষৰ হাতত ধৰা পৰাৰ সম্ভাৱনা দেখা পায় তেন্তে শত্ৰুৱে কিবা কৰালৈ চীন আৰু পাকিস্তানৰ সেই পৃষ্ঠপোষকে ৰৈ নাথাকে৷ তাৰ পূৰ্বেই সিহঁত কেইটাক নিঃশেষ কৰি দি নিজৰ কু চক্ৰান্তৰ চিহ্ন চাব নোহোৱা কৰি পেলাব৷ ভাৰতক এইবোৰৰ শুংসূত্ৰ পাবলৈ নিদিয়ে৷ তাৰ পিছত ভাৰত চৰকাৰে মূল শত্ৰু বুলি চিনাক্ত কৰি টাইগাৰ ফ’ৰ্চৰ মূৰব্বী তথা সেনা বাহিনীৰ যোৱানহঁতক বিচাৰি ফুৰিব৷\nআচলতে স্কাই গ্ৰুপ নামৰ বিশ্বৰ এক অন্যতম আন্তৰ্জাতিক বিত্তীয় প্ৰতিষ্ঠানৰ পৰিচালক মণ্ডলী বুলি, মাজে সময়ে সুবিধা বুজি বিশ্ব বিদ্যালয়ৰ ছাত্ৰ বুলি নিজৰ পৰিচয় দিয়া চাৰি দেশৰ এই চাৰি ব্যক্তিয়ে তেওঁলোকৰ পূৰ্বৰ সন্ত্ৰাসবাদী গোট এৰি আহি এক মধ্যভোগী সন্ত্ৰাসবাদী গোট গঠন কৰিলে যাৰ একমাত্ৰ লক্ষ্য বৃহৎ পৰিমানৰ ধনৰ বিনিময়ত স্থানীয় সন্ত্ৰাসবাদী গোটক ধন দি সন্ত্ৰাসবাদী কাম কৰোৱা৷ বিগত দুৰ্গা পুজাৰ মহাঅষ্টমীৰ দিনা অসমৰ বহুতো পূজা স্থলিত একে সময়তে বোমা বিস্ফোৰণ ঘটাই পূজাস্থলী ৰক্তাক্ত কৰাৰ মূল দায়িত্ব এওঁলোকে ব্ৰক্ষ্ম দেশৰ ম্যানমাৰত মুখ্য কাৰ্যালয় থকা ‘টাইগাৰ ফ’ৰ্চ’ নামৰ সন্ত্ৰাসবাদী গোটটোক দি কাম হৈ যাব বুলি নিশ্চন্ত হৈ আছিল৷\nটাইগাৰ ফ’ৰ্চৰ মূৰব্বী মিঃ আলিম্বা সন্ত্ৰাসবাদ সৃষ্টিৰ ক্ষেত্ৰত এজন অভিজ্ঞ ব্যক্তি৷ সেই কামৰ বাবে তেওঁৰ সৈন্যবলও যথোপযুক্ত আছে৷ স্কাই গ্ৰুপৰ পৰা পাঁচ কোটি টকা আগধন হিচাপে পোৱাৰ পিছতে মিঃ আলিম্বাই চীন দেশৰ পৰা ভালেমান অত্যাধুনিক অস্ত্ৰ কিনি আনিলে৷ লগতে কিনিলে অভিযানটোৰ বাবে প্ৰয়োজন বোমা বাৰুদ৷ তাৰ পিচত তেওঁ পূজালৈ পোন্ধৰ দিন বাকী থাকোঁতেই সমগ্ৰ অসমতে ধনৰ বিনিময়ত চোৰাংচোৱাগিৰি কৰা মানুহবোৰ কামত লগাই দিলে৷ সিহঁতে দিয়া তথ্য অনুযায়ী অসমৰ কোন কোন ঠাইৰ পূজা মণ্ডপত বোমা বিস্ফোৰণ ঘটাব পৰা যাব তাৰ তালিকা প্ৰস্তুত কৰিলে৷ তাৰ পিছত প্ৰতিটো পূজা মণ্ডপত বোমা বিস্ফোৰণ ঘটাবলৈ একোজন প্ৰশিক্ষণপ্ৰাপ্ত কেডাৰক দায়িত্ব দি লগত ধনৰ বিনিময়ত কাম কৰা স্থানীয় সহযোগী দুজনকৈ দিয়া হ’ল৷\nসকলো কাম পূৰ্ব পৰিকল্পিত আঁচনি মতেই কৰা হ’ল৷ ঠিক গধূলি সাত বাজি পোন্ধৰ মিনিট পাৰ হৈছে৷ অসমৰ বিভিন্ন স্থানৰ পোন্ধৰটা পূজা মণ্ডপক ভক্ত তথা দৰ্শকৰ তেজেৰে ৰাঙলী কৰাৰ লক্ষ্যৰে দুৰ্বৃত্তহঁত আগুৱাই আহিল; কিন্তু কি আচৰিত কথা! অসমৰ প্ৰতিখন ঠাইতে সিহঁতৰ প্ৰতিটো দলেই আকস্মিকভাৱে হঠাৎ সৃষ্টি হোৱা জনতাৰ ভিৰৰ মাজত সোমাই পৰিছিল--অভিমন্যু চক্ৰবেহুৰ মাজত সোমাই পৰাৰ দৰে৷ সিহঁতে লৈ থকা আগ্নেয়াস্ত্ৰবোৰ বিকল হৈ পৰি শিশুহঁতৰ খেলাবস্তুৰ দৰে হৈ পৰিল৷ জনতাৰ ভিৰৰ মাজৰ পৰা পুলিচ আৰু অৰ্ধসামৰিক বাহিনীৰলোকসকল আগুৱাই আহি দুৰ্বিত্তহঁতক কৰায়ত্ত কৰিলে৷\n“পুলিচে বন্দী কৰা মানুহবোৰে সিহঁতৰ ষ্টেটমেন্টত টাইগাৰ ফ’ৰ্চৰ নাম লৈছেনেকি?” মিঃ লাওটানে মিঃ যশৱন্ত সিঙক প্ৰশ্ন কৰিলে৷\n“মোৰ তথ্য যোগানকাৰীয়ে বিতং তথ্য লাভ কৰিব পৰা নাই বুলি জনাইছে মিঃ লাওটান৷” যশৱন্ত সিঙে ক’লে৷\n“আমাৰ হাতত সময় বৰ কম মিঃ লাওটান৷ পলম নকৰি টাইগাৰ ফ’ৰ্চৰ মূৰব্বী মিঃ আলিম্বাক আগতকৈ কিছু বেছিকৈ টকা দি অন্য গোটৰ সহায় লৈ হ’লেও অসমৰ বিভিন্ন স্থানত কমেও কুৰিটামান বোমা বিস্ফোৰণৰ ব্যৱস্থা কৰা যাওক৷ অন্যথাই আমাৰ বিপদ হ’ব৷” চিন্তাত কপালখন কোঁচ খুৱাই মিঃ এডৱাৰ্ড ডেভিদে ক’লে৷\nটাইগাৰ ফ’ৰ্চৰ অধ্যক্ষ মিঃ আলিম্বা সম্পূৰ্ণ নিশ্চিত আছিল যে তেওঁ নিয়োগ কৰা বাহিনীটোৰ পাৰদৰ্শী সেনাসকলে নিজৰ দায়িত্ব ভালদৰে পালন কৰিব৷ সমগ্ৰ অসমখন তেজেৰে ৰাঙলী হ’ব আৰু তাৰ বিনিময়ত তেওঁ লাভ কৰিব বহুকোটি টকা৷ সেই টকা তেওঁক চমজাই দিয়া হ’ব অসম ম্যানমাৰ সীমান্তত৷ অসমত তেতিয়া জৰুৰীকালিন অৱস্থাৰ দৰে পৰিস্থিতি বিৰাজ কৰিব৷ তেওঁ অসম ম্যানমাৰ সীমান্তত থকা তেওঁলোকৰ শিবিৰত মদে মাংসৰে ভোজ ভাত খাই স্ফুৰ্তি কৰিব ,আৰাম কৰিব৷ এবোৰ ভাৱি থাকোঁতেই তেওঁৰ এজন সহকাৰীৰ পৰা বেয়া খবৰটো পালে৷ তথাপি মিঃ আলিম্বা এটা কথাত নিশ্চিত আছিল যে তেওঁলোকৰ হৈ কাম কৰা মানুহবোৰ দৰ্মহা ভোগী চাকৰিয়ালৰ দৰে৷ সিহঁতে নাজানে কোন প্ৰকৃত নিয়োগ কৰ্তা৷ কোনে দিছে দৰ্মহাৰ ধন৷ টেলিফোনিক অৰ্দাৰমতে সিহঁতক কৰিবলৈ দিয়া নিৰ্দিষ্ট কাম নিৰ্দিষ্ট সময়ত কৰি যায় মাথো৷ সিহঁতক অসমৰ পুলিচে যিমানে জেৰা নকৰক লাগে টাইগাৰ ফ’ৰ্চৰ নাম বা মিঃ আলিম্বাৰ নাম বা অন্য কাৰোবাৰ নাম সিঁহতে নলয়৷ সেয়ে মিঃ আলিম্বাই তেওঁৰ সহযোগীসকলক এক আলোচনাত বহিবলৈ কেম্পলৈ মাতি পঠালে৷\n“বন্ধুসকল, আপোনালোক সকলোৱে জানে যে যাৰ পৰা আমি কোটি কোটি টকা লৈ তেওঁলোকৰ বাবে কাম কৰি দিম বুলি প্ৰতিশ্ৰুতি দি কৰি দিব পৰা নাই তেওঁলোক আমাৰ ওপৰত অসন্তুষ্ট হৈছে৷ তথাপিও তেওঁলোকে ধৈৰ্য ধৰিছে৷ আমাক পুনৰবাৰ চেষ্টা কৰিবলৈ কৈছে৷ আমাক প্ৰয়োজন অনুযায়ী ধন দিছে৷ গতিকে আমি এইবাৰ কোনো ভুল নকৰাকৈ পৰিকল্পিতভাৱে কাম কৰিব লাগিব৷ ধনৰ বিনিময়ত আমাৰ হৈ কাম কৰি দিবলৈ অধিক মানুহ নিয়োগ কৰিব লাগিব৷ আমাৰ শত্ৰুৱে চিনি নোপোৱা আধুনিক প্ৰযুক্তিৰ বোমা বাৰুদ বিদেশৰ পৰা কিনি আনিব লাগিব৷ মিঃ লিংথো আপুনি অসমলৈ আমাৰ চোৰাংচোৱা বাহিনী আগতীয়াকৈ পঠাই দিয়ক৷” কথাখিনকি কৈ মিঃ আলিম্বাই সমুখৰ টেবুলৰ পৰা গিলাচটো হাতত লৈ এঢোক মদ গিলিলে৷\n“পিচে এটা কথা নহয় ছাৰ,” মিঃ লিংথোৱে বৰ ব্যগ্ৰভাৱে ক’লে, “আমি যিবোৰ অস্ত্ৰ শস্ত্ৰ দি পঠাইছিলো সেইবোৰেৰে সিহঁতে কাম চলাব নোৱাৰিলে কিয় ? সেইবোৰতো বহুত দাম দি এন এছ চি এনৰ পৰা কিনা হৈছিল৷”\n“আচলতে সিহঁত পৈনত যোদ্ধা নহয় মিঃ লিংথো৷” মিঃ আলিম্বাই ক’লে, “এইবাৰ এটা দল গঠন কৰি কাচিনলৈ প্ৰশিক্ষণ ল’বলৈ পঠাই দিয়ক৷ মই টকা পইচা জমা দি আহিমগৈ৷ আপুনি আৰু এটা কাম কৰিব মিঃ লিংথো৷ বেৰাৰো কাণ থাকে৷ কাণে কাণে কওঁ শুনক…………………..৷”\nমিঃ আলিম্বাই মিঃ লিংথোক কাণে কাণে কিবা ক’লে৷\nঅসম চৰকাৰৰ গৃহ বিভাগে গুণীৰ গুণ বুজি পাই অলপো পলম নকৰি গীতানগৰ পুলিচ থানাৰ ভাৰপ্ৰাপ্ত বিষয়া ইন্সপেক্টৰ দিলৱাৰ ৰহমানক প্ৰমোচন দিলে৷ তেওঁক ডি এচ পি কৰি উত্তৰ লখিমপুৰলৈ পঠালে৷ আচলতে দিলৱাৰ ৰহমানে এই প্ৰমোচন ল’বলৈ লজ্জা বোধ কৰিছিল৷ সেয়ে তেওঁ স্বাস্থ্যজনিত কাৰণ দৰ্শাই চাকৰিলৈ নগৈ ঘৰতে জিৰণি লৈ আছিল৷\nধুনু, জোনাক আৰু চন্দন শৰ্মা ছাৰে এক জৰুৰী কথা আলোচনাৰ বাবে দিলৱাৰক চন্দন শৰ্মা ছাৰৰ ঘৰলৈ মাতি পঠিয়ালে৷ সকলো আহি শৰ্মা ছাৰৰ ঘৰত সমৱেত হ’ল৷\nসকলোৱে দিলৱাৰক প্ৰমোচন পোৱা বাবে অভিনন্দন জনালে৷\nদিলৱাৰে ক’লে, “আচলতে পুলিচ বিভাগত চাকৰি কৰি কি দক্ষতা দেখুৱাই মই অসমৰ ৰাইজক দুৰ্গা পূজাত সম্ভাব্য বিপদৰ পৰা ৰক্ষা কৰিলো বাৰু? এই কামৰ বাবে আতংকৰ কৰ্মকৰ্তা সকলেহে পুৰষ্কৃত হ’ব লাগিছিল৷ মই বৰ বিপাঙতে পৰিছোঁ৷ মুখ ফুটাই কথাটো কাকো ক’বও নোৱাৰো আৰু বাস্তৱিকতাৰ পৰাও পলায়ন কৰিব নোৱাৰোঁ৷ আপোনালোকেই মোক সুপৰামৰ্শ এটি দিয়ক ছাৰ৷” কথাখিনি চন্দন শৰ্মা ছাৰলৈকে চাই দিলৱাৰে ক’লে৷\n“বোপা দিলৱাৰ, এতিয়া আমি অন্য এক প্ৰত্যাহ্বানৰ মুখামুখী হ’বলৈ সাজো হ’বৰ হ’ল৷ এইক্ষেত্ৰত তোমাৰ প্ৰমোচন হোৱাটো আমাৰ সকলোৰে বাবে মংগলজনক কথা হৈছে৷ আমি খবৰ পোৱা মতে শত্ৰুৱে পুনৰ ৰণচালি ধৰিছে৷” চন্দন শৰ্মা ছাৰে কথাখিনি কৈ ধুনুলৈ চাই কথাবোৰ দিলৱাৰক বুজাই দিবলৈ ইংগিত দিলে৷\n“ওঁ দিলৱাৰ, আমাৰ হাতত সময় বৰ কম৷ আমাৰ শত্ৰু এলাপেচা নহয়৷ চীন আৰু পাকিস্তানে আমাৰ সৈতে ছায়াযুদ্ধত নামিছে৷ এক আন্তৰাষ্ট্ৰীয় সন্ত্ৰাসবাদী গোটৰ যোগেদি আমাৰ অসমখন ৰক্তাক্ত কৰি সিহঁতৰ ন্যস্ত স্বাৰ্থ সিদ্ধি কৰিব খোজিছে৷ এই প্ৰকল্পত সিহঁতে হেজাৰ হেজাৰ কোটি টকা খৰচ কৰিছে৷ গতিকে কথাবোৰ বৰ জটিল হৈ গৈ আছে৷ তোৰ পদোন্নতিৰ বাবে আমি উপকৃত হ’ম৷” ধুনুৱে কথাখিনি কৈ দিলৱাৰৰ প্ৰতিক্ৰিয়ালৈ লক্ষ্য কৰি থাকিল৷\nতাত উপস্থিত থকা সকলোৱে দিলৱাৰে কি কয় তাকে শুনিবলৈ বাট চাই তেওঁৰ মুখলৈ চাই ৰ’ল৷\n“প্ৰথমে মই আতংকৰ প্ৰতিজন সদস্যকে মোৰ কৃতজ্ঞতা জনালোঁ, তেওঁলোকৰ কৰ্তব্য নিষ্ঠাৰ প্ৰতি সন্মান জনাই মই নতশিৰে প্ৰণাম জনালোঁ৷ মোৰ মনলৈ এনে ভাৱ আহে যেন চৰকাৰী চাকৰি এৰি আতংকৰ এজন সক্ৰিয় সদস্য হিচাপে কাম কৰা হ’লেই মই দেশৰ বাবে অধিক কাম কৰিব পাৰিলোহেঁতেন ; কিন্তু চৰকাৰৰ পুলিচ বিভাগে জানো শান্তিৰে কাম কৰি যাবলৈ দিলেহঁতেন নে? এই প্ৰশ্ন মনলৈ আহিলেই মই হতাশ হৈ পৰোঁ৷ মোৰ কাষত আতংকই থিয় দি থাকে মানে শত্ৰুৱে যি চক্ৰান্তই নকৰক লাগে সকলো ওফৰাই দি অসমৰ জনসাধাৰণক শান্তিৰে থাকিবলৈ দিম৷ ইয়াত মোৰ কোনো সংশয় নাই৷ মোৰ এটা প্ৰস্তাৱ থাকিল যে ছাৰৰ গৃহতে আতংকৰ সদস্যসকলক যাতে মই এসাঁজ ভাত খুৱাব পাৰোঁ৷” দিলৱাৰে বৰ আৱেগেৰে কথাখিনি কৈ বহি পৰিল৷\nদিলৱাৰৰ প্ৰস্তাৱটোত সকলোৱে আনন্দ মনেৰে সন্মতি জনালে আৰু আগন্তুক ৰবিবাৰৰ দিনটোকে প্ৰীতি ভোজৰ দিন হিচাপে ধাৰ্য কৰা হ’ল৷ শত্ৰুৰ গতি বিধিৰ সন্দৰ্ভত ধুনু আৰু জোনাকহঁতে যি গোপন তথ্য লাভ কৰিছে সেই বিষয়ে পুংঙ্খানুপুঙ্খভাৱে আলোচনা কৰিলে৷\nগীতানগৰ পুলিচ থানাৰ পৰা বেছি দূৰ নহয়৷ আনুমানিক দুশ মিটাৰ মান দূৰত, ৰাস্তাত এট মানুহে চিঞৰ বাখৰ কৰি আছে৷ তাৰ চিঞৰ বাখৰত সেই ঠাইত কৌতুহলী জনতাৰ ভিৰ লাগিল; কিন্তু হঠাৎ মানুহটোৱে হাতত লৈ থকা মেচিনগানটো যে নকল বা পুতলা মেচিনগান নহয় তাকে প্ৰমাণিত কৰি শূন্যলৈ যেতিয়া ধাৰাষাৰে গুলী বৰ্ষণ কৰিব ধৰিলে তেতিয়া তাত গোট খোৱা কৌতুহলী দৰ্শকসকল ছত্ৰভংগ দিলে৷ নিৰাপদ দূৰত্বৰ পৰা আলেখ লেখ চাই থকা গীতানগৰ থানাৰ চাব ইন্সপেক্টৰ বিপুল দত্ত আৰু তেওঁৰ সহযোগী কনিষ্টবল কেইজনে পৰিস্থিতি বেয়ালৈ যোৱাৰ ভয়ত কিংকৰ্তব্য বিমূঢ় হৈ পৰিল৷\nঅৱশেষত চাবইন্সপেক্টৰ বিপুল দত্তই নিৰুপায় হৈ কিছুদিনৰ পূৰ্বৰলৈকে গীতানগৰ থানাৰ ভাৰপ্ৰাপ্ত বিষয়া হিচাপে কাৰ্য নিৰ্বাহ কৰি থকা বৰ্তমানৰ ডি এচ পি দিলৱাৰ ৰহমানলৈ পৰামৰ্শ বিচাৰি ফোন কৰিলে৷\nসিদিনা আছিল ৰবিবাৰ৷ চন্দন শৰ্মা ছাৰৰ ঘৰত ডি এচ পি দিলৱাৰ ৰহমানে ভোজৰ আয়োজনত ব্যস্ত হৈ আছিল৷ গীতানগৰ থানাৰ চাব ইন্সপেক্টৰ বিপুল দত্তই ফোনত কোৱা কথাখিনি শুনি দিলৱাৰ ৰহমান চিন্তিত হৈ পৰিল৷ অলপ পিছতে বিপুল দত্তলৈ ফোন কৰিম বুলি কৈ তেওঁ ফোন থ’লে আৰু ততাতৈয়াকৈ শৰ্মা ছাৰৰ ঘৰত ভোজৰ কামত ব্যস্ত হৈ থকা ধুনু, জোনাক, শৰ্মা ছাৰ, ড° বৈষ্ণব ভঁৰালীক এক আছুতীয়া কোঠালৈ মাতি আনি বিষয়টো আলোচনা কৰিলে৷\nআলোচনাৰ মাজতে ম’বাইল ফোনত ৱাটছএপত মেছেজ অহাৰ সংকেত ধ্বনি বাজি উঠাত দিলৱাৰে লগে লগে ম’বাইলটো খুলি চালে৷ ৱাটছএপত ভিডিঅ’ মেছেজ কৰি চাব ইন্সপেক্টৰ বিপুল দত্তই তাত ঘটি থকা ঘটনাটো ৰেকৰ্ডিং কৰি পঠাইছে৷ দিলৱাৰে ভিডিঅ’ ৰেকৰ্ডিংটো বজাই সকলোকে দেখুৱালে৷\n“এইয়া চাওক, পগলাটোৰ হাতত উদ্যত মেশ্বিনগান আৰু সেই স্থানত ভুলক্ৰমে প্ৰৱেশ কৰা মানুহবোৰ পৰিস্থিতিটো বুজি পোৱাৰ লগে লগে সেই ঠাই এৰি আঁতৰি গৈছে৷” দিলৱাৰে ক’লে৷\n“কিন্তু কেইটামান মানুহে ভয় সংশয় পাহৰি যাদুখেলৰ দৰ্শকৰ দৰে ফুটপাথত ৰৈ একেথৰে অস্ত্ৰধাৰী পগলা মানুহটোৰ খেল কেনেদৰে চাই আছে মন কৰিছেনে আপোনালোকে?” ভিডিঅ’টো মনোযোগেৰ চাই থকা জোনাকে ক’লে, “এই কেইকেইটা মানুহৰ ওপৰত মোৰ সন্দেহ জাগিছে৷ মই ৰহস্যৰ গোন্ধ পাইছো৷ দৰ্শকৰ ৰূপত থকা এই মানুহকেইটা মেশ্বিনগানধাৰীটোৰেই সতীৰ্থ৷ গতিকে গীতানগৰ থানাৰ আৰক্ষীৰ লোকসকলে সেই মানুহকেইটাকে ঢাল হিচাপে লৈ মেশ্বিনগানধাৰীটোৰ কাষলৈ গৈ তাক নিৰস্ত কৰিব পাৰে৷”\nইতিমধ্যে চাব ইন্সপেক্টৰ বিপুল দত্তই গোটেই ঠাইখন সাঙুৰি লৈ সুন্দৰকৈ বাণীবদ্ধ কৰা অন্য এটা ভিডিঅ’ দিলৱাৰ ৰহমানৰ ম’বাইলৰ ৱাটছএপলৈ প্ৰেৰণ কৰিছিল৷ দিলৱাৰে সেইটোও বজাই দিলে আৰু সকলোৱে মন দি চালে৷\n“জোনাকে ঠিকেই কৈছে, মানুহকেইটা যোৱাই নাই, সেই ঠাইতে ইফাল সিফাল কৰি আছে৷ মেশ্বিনগানধাৰীটোৱে পগলাৰ দৰে চিঞৰি আছে আৰু এই পৰ্যন্ত কোনো মানুহক গুলীওৱা নাই৷ মাথো ভয় খুৱাইছে৷” ধুনুৱে ক’লে৷\n“চাব ইন্সপেক্টৰ বিপুল দত্তই বৰ ভয় কৰিছে, দুদিনৰ বাবে থানাখনৰ দিয়িত্বত আছেতো, কিজানিবা পগলাটোৱে মেশ্বিনগানটোৰে কিবা অঘটন ঘটাই দিয়ে”,কাণৰ কাষৰ পৰা ম’বাইল ফোনটো আঁতৰাই থৈ দিলৱাৰ ৰহমানে ক’লে,“তেওঁ মোৰ সহায় বিচাৰিছে৷ কি কৰিলে ভাল হ’ব বাৰু? আতংকৰ অস্ত্ৰ স্তম্ভন কৰাত পাৰদৰ্শী সদস্য পঠাই দিলে কেনে হয়?” প্ৰশ্নটো কৰি দিলৱাৰে ধুনুহঁতলৈ চালে৷\n“মই যদি কওঁ, আমাৰ শত্ৰুৱে আমাৰ দ্বাৰাই এই ভুলটোকে কৰাবলৈ এই মেশ্বিনগানধাৰী পগলাটোৰ নাটকখনৰ পাতনি মেলিছে?”, বহুপৰ ভাবোক হৈ নিৰবে থকা ধুনুৱে ক’লে, “যদিহে শত্ৰুপক্ষই দুৰ্গা পুজাত কৰা অস্ত্ৰ স্তম্ভন কৌশলৰ সম্ভেদ পাবলৈকে ধনৰ বিনিময়ত এই মানুহবোৰ নিয়োগ কৰিছে তেন্তে আমি সহজতে সিহঁতৰ উদ্দেশ্য সফল হ’বলৈ দিয়াহে হ’ব৷”\n“এৰা, ধুনুৰ অনুমান মিছা নহ’ব৷ নাটকখন চাই মোৰো তেনে ধাৰণাই মনলৈ আহিছে৷ মানুহকেইটাক ঢাল হিচাপে লৈ মেচিনগানধাৰীটোৰ ওচৰলৈ আগবাঢ়ি যাওঁতে যদি সি দৌৰি পলাব খোজে তেন্তে তাৰ ভৰিত গুলীয়াই দিয়া যাব৷ আটাইকেইটাকে গ্ৰেফ্টাৰ কৰি মাৰাথন জেৰা কৰিলে সকলো চক্ৰান্ত ফাদিল হৈ পৰিব৷ মিছাতে আতংকৰ সদস্যসকলক পোহৰলৈ আহিবলৈ দিয়াটো ভুল হ’ব৷” দিলৱাৰে ক’লে৷\nএইটো পৰিকল্পনাকে বাস্তৱত ৰূপায়িত কৰিবলৈ সকলোৱে সন্মতি প্ৰকাশ কৰাত দিলৱাৰে ম’বাইলটো হাতত লৈ গীতানগৰ থানাৰ চাব ইন্সপেক্টৰ বিপুল দত্তৰ ফোন নম্বৰ ডাইল কৰিলে৷\nমাথো কেইদিন মানৰ বাবে গীতানগৰ থানাৰ ভাৰপ্ৰাপ্ত বিষয়াৰ দায়িত্বত থকা চাব ইন্সপেক্টৰ বিপুল দত্তই থানাৰ পুলিচসকলক পৰিকল্পনাটো সুন্দৰকৈ বুজাই দিলে৷ ঠাইখনত সাধাৰণ পোছাকত ভালেমান অৰ্ধসামৰিক বাহিনীৰ যোৱানক সষ্টম কৰি ৰখা হ’ল৷ তাৰ পিছত সাধাৰণ পোছাকত পুলিচৰ লোক গৈ পকেটৰ পৰা পিষ্টল উলিয়াই সেই ঠাইত নিৰ্ভিকভাৱে থিয় দি থকা মানুহকেইটাৰ ডিঙিৰ পিচফালে হিম শীতল পিষ্টলৰ নলাৰ পৰশ লগাই সিহঁতক ঢাল হিচাপে ব্যৱহাৰ কৰি আচম্বিতে মেশ্বিনগানধাৰীটোৰ ওচৰ পোৱালেগৈ৷ হঠাৎ ঘটি যোৱা ঘটনাক্ৰমৰ আঁত ধৰিবলৈ নাপাওঁতেই মেশ্বিনগানধাৰীটোৰ হাতৰ পৰা ইন্সপেক্টৰ বিপুল দত্তই মেশ্বিনগানটো কাঢ়ি ল’লে৷ আটাইকেইটাকে গীতানগৰ থানাৰ লক আপত ভৰাই থোৱা হ’ল৷\nৰাতি চলোৱা মাৰাথন জেৰাত সিহঁতে স্বীকাৰ কৰিলে যে সিহঁত আটাইকেইটা একে পাৰ্টিৰে মানুহ আৰু ধুনুৱে অনুমান কৰাৰ দৰেই নাম ঠিকনা নজনা সিহঁতৰ অজ্ঞাত আজ্ঞাকাৰীৰ নিৰ্দেশত ধনৰ বিনিময়ত সিহঁতে এই নাটক কৰি মেশ্বিনগানটো কোনে কেনেকৈ দূৰৰ পৰাই বিকল কৰি দিব পাৰে তাকে চাব বিচাৰিছিল৷ কাম হৈ যোৱাৰ পিচত মেশ্বিনগানধাৰীটোক পুলিচে গ্ৰেফ্টাৰ কৰি জেললৈ প্ৰেৰণ কৰিব৷ পিচত কৰ্টত পগলা বুলি প্ৰমাণ কৰি তাক মুকলি কৰি আনিব; কিন্তু সিহঁত বিফল হ’ল৷৷\nদুষ্কৃতিকাৰীহঁতক জেল হোজোতলৈ প্ৰেৰণ কৰা হ’ল৷ চাব ইন্সপেক্টৰ বিপুল দত্তই চাকৰি জীৱনত প্ৰথমবাৰৰ বাবে এক দুঃসাহসিক অভিযানত সফল হৈ উচ্চ পদস্থ বিষয়া আৰু গৃহমন্ত্ৰীৰ পৰা প্ৰশংসা লাভ কৰি পদোন্নতিৰ স্বপ্ন দেখিবলৈ সমৰ্থ হ’ল৷\nPosted by যুগল চন্দ্ৰ বৰা MR JUGAL CHANDRA BORAH at 23:55\n( এখনি কল্পবিজ্ঞান ভিত্তিক উপন্যাসিকা ) ...\n(চুটি গল্প) কামাখ্যাৰ মাকজনী বুঢ়ী হ’ল ৷ একমাত্ৰ পুত্ৰৰ বিয়াখন কাৰ লগত কেনেকৈ হয় নেদেখাকৈ মৰিব লগা হয় বুলি বৰ ভয় ৷ মই সি...\nঅসমীয়া জাতীয় উৎসৱ বিহুৰ আলমত গঢ়লৈ উঠা ব্যৱসায়-বাণিজ্যৰ এক পৰ্যালোচনা\nসাম্প্ৰতিক কালত মানুহ ইমানেই বস্তুবাদী হৈ পৰিছে যে জীৱনটো ভোগ - বিলাসত পাৰ কৰি দিবৰ বাবে সদায়ে ধন , টকা - পইচাৰ সন্ধানত থ...\nসাহিত্যৰ সেঁতু - সাহিত্যৰ সেঁতু দিল্লীৰ তিলক নগৰত ভাড়ালৈ লোৱা সৰু ঘৰটোত দুপৰীয়াৰ আহাৰ কৰাৰ পাছত অলপ জিৰণি ল'বলৈ বিচনাত বাগৰ দিছোঁ৷ বহিৰৰ পৰিৱেশ প্ৰদূষিত৷ ভিতৰত সোমাই থকাই ভ...\nপলাশ ৰাঙলী হ'ল - [পুৰুষঃ- পলাশ ৰাঙলী হ'ল নাৰীঃ- মনো ৰাঙলী হ'ল]←২ দুয়োঃ- পখিলা উৰিবৰ হ'ল ফাগুণও আহিবৰ হ'ল পুৰুষঃ- জাক জাক পখিলা উৰিছে নাৰীঃ- মনৰে ময়ুৰী নাচিছে দুয়োঃ- উদুলি মুদ...


Gold Price Today: ১০ হাজাৰ টকা পৰ্যন্ত হ্ৰাস পাইছে সোণৰ মূল্যত! আজিৰ দিনটোত সোণ আৰু ৰূপৰ মূল্য কিমান জানি লওক? gold-prices-today-fall-for-2nd-day-down-rs-10000-from-record-high-silver-drops– News18 Assam\nGold Price Today: ১০ হাজাৰ টকা পৰ্যন্ত হ্ৰাস পাইছে সোণৰ মূল্যত! আজিৰ দিনটোত সোণ আৰু ৰূপৰ মূল্য কিমান জানি লওক?\nUpdated:April 12, 2021, 3:02 PM IST\nGold Price Today: ২০২০ চনৰ আগষ্টত সোণৰ মূল্য আছিল ৫৬,২০০টকা। কিন্তু তাৰ পিছৰ পৰাই লাহে লাহে হ্ৰাস পাবলৈ ধৰে সোণৰ মূল্য। আৰু আজিৰ দিনটোত ১০ গ্ৰাম সোণৰ মূল্যত হৈছেগৈ ৪৬,০০০ টকা ৷ সেই অনুসৰি সোণৰ মূল্য হ্ৰাস পাইছে প্ৰায় ১০,০০০ টকা পৰ্যন্ত।\nLast Updated: April 12, 2021, 3:02 PM IST\nআজিও হ্ৰাস পাইছে সোণ আৰু ৰূপৰ মূল্য। সোমবাৰে এমচিএক্সত সোণৰ মূল্যত ০.০৩ শতাংশ হ্ৰাস পাই প্ৰতি ১০ গ্ৰামত হৈছেগৈ ৪৬,৫৮০ টকা। ইপিনে ৰূপৰ মূল্য ০.১৫ শতাংশ হ্ৰাস পাই প্ৰতি কেজিত ৬৬,৮৮৪ টকা হৈছেগৈ।\nউল্লেখ্য যে, ২০২০ চনৰ আগষ্টত সোণৰ মূল্য আছিল ৫৬,২০০টকা। কিন্তু তাৰ পিছৰ পৰাই লাহে লাহে হ্ৰাস পাবলৈ ধৰে সোণৰ মূল্য। আৰু আজিৰ দিনটোত ১০ গ্ৰাম সোণৰ মূল্যত হৈছেগৈ ৪৬,৫৮০ টকা ৷ সেই অনুসৰি সোণৰ মূল্য হ্ৰাস পাইছে প্ৰায় ১০,০০০ টকা পৰ্যন্ত।\nইয়াৰ উপৰিও আন্তৰ্জাতিক বজাৰতো হ্ৰাস পাইছে সোণৰ মূল্য। আমেৰিকা যুক্তৰাষ্ট্ৰত সোণৰ ব্যৱসায় ৫.৫০ ডলাৰলৈ হ্ৰাস পোৱাৰ ফলত প্ৰতি আউন্সত ১৭৩৮.৫৩ ডলাৰ হৈছে।\n২৪ কেৰেট সোণৰ মূল্য -\n২৪ কেৰেট সোণৰ মূল্যলৈ লক্ষ্য কৰিলে আজি ৰাজধানী দিল্লীত ১০ গ্ৰাম সোণৰ মূল্য ৪৯,৮২০ টকা। চেন্নাইত ৪৭,৭২০ টকা, মুম্বাইত ৪৫,৭২০ টকা আৰু কলকাতাত ৪৮,৫৭০ টকা।\nএনেদৰে আপুনি সোণৰ বিশুদ্ধতা পৰীক্ষা কৰিব পাৰে -\nযদি আপুনি এতিয়া সোণৰ বিশুদ্ধতা পৰীক্ষা কৰিব বিচাৰে, তেন্তে ভাল খবৰ ! ইয়াৰ বাবে চৰকাৰে এটা নতুন এপৰ সৃষ্টি কৰিছে। “BIS Care App”ৰ মাধ্যমেৰে গ্ৰাহকসকলে সোণৰ বিশুদ্ধতা পৰীক্ষা কৰিব পাৰে। এই এপৰ দ্বাৰা কেৱল সোণৰ বিশুদ্ধতা পৰীক্ষা কৰাই নহয়, ইয়াৰ সৈতে জড়িত যিকোনো অভিযোগ দাখিল কৰিব পাৰিব আপুনি।\nএই এপত যদি সামগ্ৰীৰ অনুজ্ঞাপত্ৰ, পঞ্জীয়ন আৰু হলমাৰ্ক নম্বৰ অশুদ্ধ বুলি পোৱা যায় তেতিয়া গ্ৰাহকসকলে তৎক্ষণাত অভিযোগ কৰিব পাৰিব। এপটোৱে গ্ৰাহকক তৎক্ষণাত অভিযোগ দাখিল কৰিবলৈ তথ্য প্ৰদান কৰিব।\nFirst published: April 12, 2021, 3:02 PM IST


Health Tips: কেপছিকাম (Capsicum) খাই ভাল পাই নে? যদি পাই তেন্তে আপোনাৰে হ'ব লাভ; নাপালে আপোনাৰে হ'ব লোকচান, পিছে জানি লওক লাভালাভবোৰ কি কি?\nদিল্লী উচ্চ ন্যায়ালয়ৰ (Delhi High Court) পত্নীৰ সৈতে ধৰ্ষণৰ (Marital Rape) অপৰাধীকৰণ দাবী কৰা আৱেদনৰ ওপৰত দুই ন্যায়াধীশৰ বিচাৰপীঠে পৃথক-পৃথক ৰায় প্ৰদান কৰে\nদিল্লী উচ্চ ন্যায়ালয়ৰ (Delhi High Court) পত্নীৰ সৈতে ধৰ্ষণৰ (Marital Rape) অপৰাধীকৰণ দাবী কৰা আৱেদনৰ ওপৰত দুই ন্যায়াধীশৰ বিচাৰপীঠে পৃথক-পৃথক ৰায় প্ৰদান কৰে। ন্যায়াধীশ ৰাজীৱ শকধৰে (Rajiv Shakdher) য’ত ভাৰতীয় ধৰ্ষণ আইনত স্বামীক প্ৰদান কৰা ৰেহাইক অসাংবিধানিক বুলি অভিহিত কৰি বন্ধ কৰিবলৈ আহ্বান জনায় (Marital Rape Hearing)। একে সময়তে, আনজন ন্যায়াধীশ চি হৰিশংকৰে এই ৰেহাইক সাংবিধানিক বুলি অভিহিত কৰে। অৱশ্যে, দুয়োজন ন্যায়াধীশে সন্মত হৈছিল যে গোচৰটোত উচ্চতম ন্যায়ালয়ত আৱেদন জনোৱা উচিত কিয়নো বিষয়টো গুৰুত্বপূৰ্ণ আইনৰ সৈতে সম্পৰ্কিত।\nদুয়োজন ন্যায়াধীশৰ পৃথক-পৃথক সিদ্ধান্ত\nন্যায়াধীশ ৰাজীৱ শকধৰে ভাৰতীয় ধৰ্ষণ আইনত স্বামীক প্ৰদান কৰা ৰেহাইক অসাংবিধানিক বুলি অভিহিত কৰি বন্ধ কৰিবলৈ আহ্বান জনায়। একে সময়তে, আনজন ন্যায়াধীশ চি হৰিশংকৰে এই ৰেহাইক সাংবিধানিক বুলি অভিহিত কৰে। আদালতে ২১ ফেব্ৰুৱাৰীত সেই আৱেদনসমূহৰ ওপৰত বিতং শুনানিৰ পিছত নিজৰ সিদ্ধান্ত সংৰক্ষিত ৰাখিছিল য’ত ভাৰতত ধৰ্ষণ আইনৰ অধীনত স্বামীসকলক প্ৰদান কৰা ৰেহাই বাতিল কৰিবলৈ অনুৰোধ কৰা হৈছে। দিল্লী উচ্চ ন্যায়ালয়ৰ দুই ন্যায়াধীশৰ বিচাৰপীঠে বিষয়টোৰ ওপৰত পৃথক-পৃথক ৰায় প্ৰদান কৰে।\nকেন্দ্ৰৰ আবেদন প্ৰত্যাখ্যান\nআদালতে ৭ ফেব্ৰুৱাৰীত বৈবাহিক ধৰ্ষণৰ অপৰাধীকৰণ দাবী কৰা আৱেদনৰ ওপৰত নিজৰ স্থিতি ব্যাখ্যা কৰিবলৈ কেন্দ্ৰক দুসপ্তাহৰ সময় দিছিল। অৱশ্যে কেন্দ্ৰই পুনৰ আদালতক অধিক সময় দিবলৈ আহ্বান জনায়, যিটো বিচাৰপীঠে এই ভিত্তিত নাকচ কৰে যে বৰ্তমানৰ গোচৰটো অবিৰামভাৱে স্থগিত ৰখাটো সম্ভৱ নহয়। কেন্দ্ৰই দাবী কৰিছিল যে তেওঁলোকে সকলো ৰাজ্য আৰু কেন্দ্ৰীয় শাসিত অঞ্চললৈ এই সন্দৰ্ভত তেওঁলোকৰ মতামত দিবলৈ পত্ৰ প্ৰেৰণ কৰিছে। কেন্দ্ৰই আদালতক অনুৰোধ জনাইছিল যে যেতিয়ালৈকে তেওঁলোকৰ মতামত নাপায়, তেতিয়ালৈ কাৰ্যক্ৰম স্থগিত ৰাখক।\nপত্নীৰে ধৰ্ষণৰ গোচৰৰ শুনানিত এতিয়ালৈকে কি হ’ল জানি লওঁক-\n– যদি প্ৰেমিকা বা লিভ-ইন সংগীয়ে অস্বীকাৰ কৰাৰ পিছতো বলপূৰ্বকভাবে কৰা যৌন সম্পৰ্ক (Sex) এটা অপৰাধ হয়- ন্যায়াধীশ শাকধৰৰ মন্তব্য\n– সম্পৰ্কবোৰ পৃথক-পৃথক কৰিব নোৱাৰি। এগৰাকী মহিলা মহিলাই হয়। কিয় স্বামীসকলক ধৰ্ষণৰ অভিযোগত বাচিবলৈ ঢাল পাব লাগে: ন্যায়াধীশ শাকধৰ\n– ফেব্ৰুৱাৰী মাহত, উচ্চ ন্যায়ালয়ে বিষয়টোত কেন্দ্ৰীয় চৰকাৰৰ স্থিতি জানিবলৈ দুসপ্তাহৰ সময় দিছিল। কেন্দ্ৰই ইয়াৰ পিছত এই কথা কয় গোচৰটোৰ শুনানি স্থগিত ৰাখিবলৈ দাবী কৰিছিল যে পত্নীৰ সৈতে হোৱা ধৰ্ষণক অপৰাধ বুলি কোৱা দাবীত সকলো ৰাজ্য আৰু কেন্দ্ৰীয় শাসিত অঞ্চলৰ মতামত ল’ব লাগিব।\n-অৱশ্যে দিল্লী উচ্চ ন্যায়ালয়ৰ এখন বিচাৰপীঠে কেন্দ্ৰৰ দাবী নাকচ কৰি কয় যে বিষয়টো অনন্তকালৰ বাবে স্থগিত ৰাখিব নোৱাৰি।\n-এনজিঅ’ RIT ফাউণ্ডেচন, অল ইণ্ডিয়া ডেমক্ৰেটিক উইমেন এছ’চিয়েশ্যনে দাখিল কৰা আবেদনৰ শুনানি দিল্লী উচ্চ ন্যায়ালয়ত চলি আছে।\n-২০১৭চনত, কেন্দ্ৰীয় চৰকাৰে এখন শপতনামা দাখিল কৰিছিল য’ত কোৱা হৈছিল যে পত্নীৰ সৈতে হোৱা ধৰ্ষণক অপৰাধ কৰিব নোৱাৰি কিয়নো ই বিবাহৰ দৰে প্ৰতিষ্ঠানক প্ৰভাৱিত কৰিব। কেন্দ্ৰই যুক্তি দিছিল যে ই স্বামীৰো প্ৰতাৰণা হ’ব।\n-এনজিঅ’ মেনছ ৱেলফেয়াৰ ট্ৰাষ্টে পত্নীৰ ধৰ্ষণক অপৰাধ কৰাৰ আবেদনৰ বিৰোধিতা কৰিছিল।\nআৰু পঢ়কঃ https://khatangkhobor.com/lifestyle/lifestyle-tips-how-much-gas-left-lpg-cylinder-know-easy-trick/8895/\nTags: DelhiDelhi High CourtMarital RapeMarital Rape HearingNationalদিল্লীদিল্লী উচ্চ ন্যায়ালয়পত্নীক ধৰ্ষণ (Marital Rape) কৰাটো অপৰাধ হয় নে নহয়ৰাষ্ট্ৰীয়


জুবিন প্ৰতিভাৰ এক সমাজতাত্ত্বিক মূল্যায়ন ( টুনুজ্যোতি গগৈ ) - বৌদ্ধিক বিচাৰ\nচ’ৰাঘৰ / কথাশিল্প / জুবিন প্ৰতিভাৰ এক সমাজতাত্ত্বিক মূল্যায়ন ( টুনুজ্যোতি গগৈ )\nচেপ্তেম্বৰ 2, 2017\tকথাশিল্প, টুনুজ্যোতি গগৈৰ ৰচনা সম্ভাৰ, পৰ্যালোচনা মন্তব্য কৰক 664 দৰ্শন\nঅসমৰ সংগীত ৰসিকসকলৰ বাবে ৱেষ্ট ইণ্ডিজৰ অন্যতম দ্বীপৰাষ্ট্ৰ জামাইকাৰ অসাধাৰণ সংগীত প্ৰতিভা ৰৰ্বাট মাৰ্লে বা বব মাৰ্লে এক পৰিচিত নাম৷ পুঁজিপতিৰ দ্বাৰা নিয়ন্ত্ৰিত প্ৰচাৰ মধ্যেমে মাৰ্লেক এগৰাকী প্ৰভাৱশালী গায়ক, গীতিকাৰ আৰু সংগীত পৰিচালক বুলি স্বীকৃতি দিয়াৰ উপৰি তেওঁৰ ভাঙৰ প্ৰতি থকা তীব্ৰ আসক্তিৰ বিষয়েও গুৰুত্বসহকাৰে প্ৰচাৰ কৰে৷ তেনে অবিৰাম প্ৰচাৰৰ ফলতে অসমৰ আধুনিক প্ৰজন্মৰ একাংশই ‘শিৱৰাত্ৰি’ৰ দৰে ধৰ্মীয় উৎসৱত মাৰ্লেৰ নাম উচ্চাৰণ কৰা পৰিলক্ষিত হয়৷ কিন্তু সেই ‘ভঙুৱা’ জঁটাধাৰী চুলিৰ মাৰ্লেই যে আজীৱন নিপীড়িত জনসাধাৰণৰ হকে মানৱতাৰ গান গাই গ’ল, গানৰ মাজেৰে বিভিন্ন ক্ষোভ আৰু সমস্যাৰ কথা কৈ গ’ল, ষাঠি-সত্তৰ দশকত দেশে দেশে সৃষ্টি হোৱা সাম্ৰাজ্যবাদীবিৰোধী বিপ্লৱৰ নেতা-কৰ্মীসকলক অনুপ্ৰাণিত কৰি গ’ল; সেয়া প্ৰচাৰ মাধ্যমে কৌশলেৰে লুকুৱাই ৰাখে৷\n‘গেট আপ ষ্ট্যাণ্ড আপ’, ‘ন’ ওমেন ন’ ক্ৰাই’, ‘বাফেলো ছলজাৰ’ আদি অনেক কালজয়ী গানেৰে বিশ্বৰ কোটি কোটি সংগীতপ্ৰেমীৰ হৃদয় জয় কৰা বব মাৰ্লেৰ জনপ্ৰিয়তা আৰু প্ৰভাৱ তেওঁৰ দেশ জামাইকাত ইমানেই ব্যাপক আছিল যে জাতীয় জীৱনৰ গভীৰ সংকটৰ সময়ত অনবৰত দুৰ্বাদল কন্দলত লিপ্ত হৈ থকা দেশৰ ৰাজনৈতিক দলবোৰেও তেওঁৰ আহ্বানৰ প্ৰতি সঁহাৰি জনাই একেখন মঞ্চত সমবেত হৈছিল৷ মাৰ্লেৰ প্ৰচেষ্টাতে জামাইকাৰ ৰাজনৈতিক সংঘাত বহু পৰিমাণে নিয়ন্ত্ৰিত হৈছিল আৰু দেশখন শান্তি তথা প্ৰগতিৰ অভিমুখে আগুৱাইছিল৷ অথচ, সেই ৰাজনৈতিক দলবোৰক জাতীয় স্বাৰ্থত আন কোনেও একেলগ কৰিব পৰা নাছিল৷\nমাৰ্লেৰ বিষয়ে এহালিছা পাতনি মেলাৰ পাছত স্বাভাৱিকতে মনলৈ এনে প্ৰশ্ন আহে – অসমত বাৰু এনে প্ৰভাৱশালী সংগীত প্ৰতিভা আছেনে, যি সমাজ জীৱনৰ সংকটৰ সময়ত দুৰ্বাদল সংঘাতত লিপ্ত হৈ থকা ৰাজনৈতিক দলবোৰক একেখন মঞ্চত সমবেত কৰাবলৈ সক্ষম হ’ব আৰু তেওঁৰ আহ্বান কোনেও উপেক্ষা কৰিব নোৱাৰিব? যৌৱনত নৰকংকালৰ অস্ত্ৰ সাজি শোষণকাৰীক বধি নতুন সমাজ গঢ়াৰ অংগীকাৰ লোৱা সুধাকণ্ঠ ডঃ ভূপেন হাজৰিকাই পৰৱৰ্তী সময়ত সেই অংগীকাৰ পাহৰি পেলালেও অৰ্থাৎ শ্ৰেণী-চৰিত্ৰজনিত দুৰ্বলতা আৰু প্ৰবল স্ৰোত-প্ৰীতিয়ে তেওঁক আপোচকামী কৰি তুলিলেও সমাজ জীৱনৰ দুৰ্যোগৰ সময়ত অসমবাসীয়ে, বিশেষকৈ মধ্যশ্ৰেণীয়ে তেওঁৰ মুখলৈ আশাৰে বাট চাই ৰৈছিল৷ ১৯৬০ চনত ৰাজ্য ভাষাৰ প্ৰশ্ন লৈ অসমীয়া আৰু বাঙালী ভাষীৰ মাজত সাম্প্ৰদায়িক সংঘৰ্ষই দেখা দিওঁতে ডঃ হাজৰিকাই হেমাংগ বিশ্বাসৰ লগ হৈ সংঘৰ্ষপীড়িত অঞ্চলসমূহত গীতেৰে-কথাৰে এক সাংস্কৃতিক অভিযান চলাইছিল আৰু সেই অভিযানটোৱে আশানুৰূপ সফলতাও লাভ কৰিছিল৷ সেইদৰে, অসমৰ ভিন্ন জাতি-জনগোষ্ঠীৰ মাজত ঐক্য-সম্প্ৰীতিৰ পৰিৱেশ সংৰচনাৰ ক্ষেত্ৰত ডঃ হাজৰিকাৰ গীতে এক উল্লেখযোগ্য ভূমিকা গ্ৰহণ কৰিছিল৷\nসি যি নহওক, ডঃ হাজৰিকাৰ অবৰ্তমানত সংগীতৰ মহাশক্তিক সমাজ জীৱনৰ সংকট মোচনৰ ক্ষেত্ৰত সুপ্ৰয়োগ কৰিবলৈ অসমৰ কোনগৰাকী সংগীতশিল্পী আগুৱাই আহিব? বা, সংগীতৰ এনে মহাসম্ভাৱনা আজিৰ পৰিৱেশত অসমত কিমানখিনি ব্যৱহৃত হৈছে? এই প্ৰশ্নবোৰৰ উত্তৰ কিন্তু সন্তোষজনক নহয়৷ শেহতীয়াকৈ অসমৰ ৰাজনীতি বৃহৎ নদীবান্ধ, বাংলাদেশী সংস্থাপন আদি বিভিন্ন সমস্যাৰে উত্তাল হৈ আছে; অথচ অসমত এক সংগীতময় পৰিৱেশ বিদ্যমান হৈ থকাৰ পাছতো বা নিত্য নতুন গায়ক-গায়িকা, গীতিকাৰ-সুৰকাৰৰ আৰ্বিভাৱ ঘটাৰ পাছতো সেই জ্বলন্ত সমস্যাসমূহৰ প্ৰসংগ নতুন গীতসমূহত অনুচ্চাৰিত হৈ ৰৈছে৷ মানস ৰবীনৰ ‘কিয় লাগে নদীবান্ধ’ৰ বাহিৰে সামাজিক বাৰ্তাবাহক কোনো উল্লেখযোগ্য গীত অন্ততঃ আমাৰ দৃষ্টিগোচৰ হোৱা নাই৷\nইমানলৈকে পঢ়াৰ পাছত বহু পাঠকৰ মনত নিশ্চয় এনে এক ভাৱৰ উদগম হৈছে যে সাম্প্ৰতিক সময়ৰ উত্তৰ-পূৰ্বাঞ্চলৰ আটাইতকৈ জনপ্ৰিয় সংগীতশিল্পী জুবিন গাৰ্গে সংগীতৰ মহাশক্তিক মাৰ্লেৰ দৰে সমাজৰ সংকট মোচনৰ ক্ষেত্ৰত ব্যৱহাৰ কৰিব পাৰিলহেঁতেন বা তেনেদৰে ব্যৱহাৰ কৰাৰ প্ৰতিভা আৰু সম্ভাৱনা তেওঁৰ মাজত লুকাই আছিল৷ গাৰ্গৰ একাংশ গুণমুগ্ধই এনেদৰেও ভাবিব পাৰে যে অহৰহ বিবাদত লিপ্ত হৈ থকা অসমৰ ৰাজনৈতিক দলবোৰক সমাজ জীৱনৰ উমৈহতীয়া স্বাৰ্থত একেখন মঞ্চত সমবেত কৰাবলৈ যেনে প্ৰভাব আৰু জনপ্ৰিয়তাৰ প্ৰয়োজন, সেয়া তেওঁলোকৰ প্ৰিয় শিল্পীজনৰ আছে৷ তৰুণ প্ৰজন্মৰ ‘হাৰ্ট-থ্ৰ’ব’ ৰূপে অভিহিত জুবিন গাৰ্গৰপৰা তেনে সামাজিক দায়বদ্ধতা বা জাতীয় সচেতনতা সকলো অনুগামীয়ে আশা নকৰিব পাৰে, কিন্তু সচেতন সংগীত ৰসিকসকলে নিশ্চয় আশা কৰিব৷\nজুবিন গাৰ্গৰ লাখ লাখ গুণমুগ্ধ যেনেদৰে আছে, তেনেদৰে তেওঁৰ জীৱনশৈলী আৰু কৰ্মৰাজিৰ কট্টৰ সমালোচক তথা নিন্দুকৰো অভাৱ নাই৷ জুবিন গাৰ্গৰ স্বভাৱ-আচৰণ শিল্পীসুলভ নহয়, তেওঁ ইটোৰ পাছত সিটো বিতৰ্ক সৃষ্টিৰে অনবৰত চৰ্চাত থাকিব বিচাৰে, তেওঁৰ বেছিভাগ গীতত সামাজিক বাৰ্তাৰ পৰিৱৰ্তে প্ৰেমৰ পেনপেননিহে উপলব্ধ আদি বিভিন্ন সমালোচনাৰে কাকত-আলোচনীৰ পৃষ্ঠা ভৰি থাকে৷ জুবিন গাৰ্গৰ সৃষ্টিৰাজিত কেৱল বুৰ্জোৱা শিল্পৰ উপাদান আছে বুলি ভাবি অসমৰ প্ৰগতিশীল শিবিৰৰ শিল্প-সাহিত্য সমালোচকসকলে তেওঁৰ সৃষ্টিকৰ্মক প্ৰায় উপেক্ষা কৰিয়েই আহিছে৷ অৰ্থাৎ প্ৰগতিশীল সমালোচকসকলে জ্যোতি-বিষ্ণু-হেমাংগ-ভূপেনৰ সৃষ্টিৰাজিৰ সম্পৰ্কত গুৰুত্বসহকাৰে আলোচনা-বিলোচনা কৰি আহিলেও যোৱা পঁচিশ বছৰ ধৰি অসমৰ সংগীত জগতত দপদপাই থকা জুবিন গাৰ্গৰ সৃষ্টিৰাজিৰ প্ৰতি গুৰুত্ব দিয়া পৰিলক্ষিত হোৱা নাই৷\nএইখিনিতে বাংলা শিল্প-সাহিত্য জগতৰ অপ্ৰতিদ্বন্দ্বী সম্ৰাট ৰবীন্দ্ৰ নাথ ঠাকুৰৰ সংগীত প্ৰতিভা সম্পৰ্কে এসময়ত এচাম প্ৰগতিশীল সমালোচকে পোষণ কৰা চৰম উন্নাসিকতাৰ বিষয়ে চমুৱাই আলোচনা কৰিব পাৰি৷ ষাঠি-সত্তৰ দশকৰ নক্সালবাৰী আন্দোলনৰ সময়ছোৱাত এচাম মাৰ্ক্সবাদী শিল্প-সাহিত্য সমালোচকে মাৰ্ক্সীয় নন্দনতত্ত্বৰ আধাৰত ৰবীন্দ্ৰনাথ ঠাকুৰৰ সমগ্ৰ শিল্পকৰ্মকেই নসাৎ কৰিব বিচাৰিছিল৷ তেওঁলোকৰ মতে, ৰবীন্দ্ৰ সংগীত-সাহিত্য প্ৰতিক্ৰিয়াশীল বুৰ্জোৱা শিল্প আৰু সমাজ পৰিৱৰ্তনৰ কাৰণে তেনে শিল্পৰ কোনো প্ৰয়োজন নাই৷ অৱশ্যে, পৰৱৰ্তী সময়ত সেই সমালোচকসকলৰ একাংশই অৰ্থাৎ ভবানী সেন, প্ৰদ্যুৎ গুহ, নাৰায়ণ গংগোপাধ্যায় আদিয়ে ৰবীন্দ্ৰশিল্প সম্পৰ্কত পূৰ্বৱৰ্তী মূল্যায়নৰ বিপক্ষে পুনঃমূল্যায়ন কৰি এই সিদ্ধান্তত উপনীত হৈছিল যে বাংলা শিল্প-সাহিত্য আৰু সমাজ জীৱনৰ প্ৰধান ব্যক্তিত্ব ৰবীন্দ্ৰনাথক বুৰ্জোৱা স্বাৰ্থৰ প্ৰতিনিধি হিচাবে টিলিকতে নসাৎ কৰাটো নিতান্তই অবৈজ্ঞানিক আৰু অমাৰ্ক্সবাদী কাম৷\nৰবীন্দ্ৰনাথ ঠাকুৰ যে এজন ভাৱবাদী আৰু বুৰ্জোৱা শ্ৰেণীৰ কবি-গীতিকাৰ আছিল, সেয়া তেওঁৰ বিপুল সংখ্যক বেদান্তবাদী কাব্যকৰ্মই প্ৰমাণ কৰে৷ সামন্ত যুগৰ অৱক্ষয় আৰু ধনিক সভ্যতাৰ জয়যাত্ৰা – এই দুই সংঘাতময় যুগৰ ক্ৰান্তিলগ্নত প্ৰতিষ্ঠা লভা এক বুৰ্জোৱা পাৰিবাৰিক পৰিৱেশত তেওঁৰ শিল্পী-সাহিত্যিক জীৱন আৰম্ভ হৈছিল বাবে তেওঁৰ গীত-কবিতা বা অন্যান্য সৃষ্টিকৰ্মত প্ৰতিক্ৰিয়াশীলতাৰ উপাদান থকাটো স্বাভাৱিক৷ কিন্তু, ৰবীন্দ্ৰনাথৰ জাতীয়তাবাদী আৰু দেশপ্ৰেমূলক গীত-কবিতাবোৰে যে ভাৰতৰ স্বাধীনতা আন্দোলন আৰু ১৯৭১ চনৰ বাংলাদেশৰ মুক্তি সংগ্ৰামৰ সময়ত জনগণৰ মাজত ব্যাপক প্ৰেৰণা আৰু উদ্দীপনাৰ সৃষ্টি কৰিছিল, সেই ঐতিহাসিক সত্যও কোনো কাৰণতে অস্বীকাৰ কৰিব নোৱাৰি৷ সেয়ে, এজন প্ৰকৃত প্ৰগতিশীল বা মাৰ্ক্সবাদী সমালোচকৰ কৰ্তব্য হ’ব লাগিব কোনো শিল্পী-সাহিত্যিকৰ সামগ্ৰিক শিল্পকৰ্মক পুংখানুপুংখভাৱে বিশ্লেষণ কৰি প্ৰগতিশীল উপাদানসমূহ গ্ৰহণ কৰা আৰু প্ৰতিক্ৰিয়াশীল উপাদানবোৰ বৰ্জন কৰা৷ ৰবীন্দ্ৰনাথৰ গীত-কবিতাবোৰে কৃষক-শ্ৰমিকৰ প্ৰকৃত মুক্তি সংগ্ৰামখনক আগুৱাই নিয়াত কেনেবাকৈ সহায় কৰিব পাৰে নেকি, তেনে বিশ্লেষণ-গৱেষণাৰো প্ৰয়োজন আছে৷\nজুবিন গাৰ্গৰ সৃষ্টিৰাজিৰ ক্ষেত্ৰতো আমি এনেধৰণৰ বিচাৰ-বিবেচনা কৰিব পাৰোঁ৷ কৰাটো প্ৰয়োজনো হৈ পৰিছে৷ কাৰণ, জুবিনৰ চৰম নিন্দুক এজনেও এই কথা স্বীকাৰ কৰিবলৈ বাধ্য যে তেওঁ সম্প্ৰীতি অসমৰ সংগীত জগতৰ সবাতোকৈ জনপ্ৰিয় আৰু প্ৰভাৱশালী গায়ক৷ লক্ষ লক্ষ লোকে তেওঁৰ গীত শ্ৰৱণেৰে আত্মাৰ ক্ষুধা নিৰাময় কৰি আহিছে, জীৱনৰ হৃত আশা-স্বপ্ন ঘূৰাই পাইছে আৰু জীৱনমুখী চেতনাৰে জীপাল হৈছে৷ অসমৰ সমাজ জীৱনত এক প্ৰভাৱশালী সত্তালৈ ৰূপান্তৰিত হোৱা জুবিনৰ জীৱন আৰু কৰ্মৰাজিৰ নিৰ্মোহ-নিৰপেক্ষ বিচাৰ-বিশ্লেষণৰ প্ৰয়োজনীয়তা এনে কাৰণতে বৃদ্ধি পাইছে৷\nনক’লেও হয় যে আশী দশকৰ মাজভাগলৈকে ভূপেন হাজৰিকা, খগেন মহন্ত, দ্বীপেন বৰুৱা, অপূৰ্ব বেজবৰুৱা, নমিতা ভট্টাচাৰ্য, মালবিকা বৰা আদি প্ৰতিষ্ঠিত গায়ক-গায়িকাসকলৰ গীতে অসমবাসীক কম-বেছি পৰিমাণে মুগ্ধ কৰি ৰাখিলেও নতুন প্ৰজন্মৰ বাবে সেই গীতবোৰ যেন গতানুগতিক আৰু নতুনত্বহীন হৈ পৰিছিল৷ তেতিয়ালৈ বিদেশী বিতাড়ন আন্দোলনে অসমবাসীৰ মন-মগজুত সৃষ্টি কৰা উগ্ৰ জাতীয়তাবাদৰ চোক ক্ৰমশঃ হ্ৰাস পাইছিল আৰু অসমত কেৱল অসমীয়া গীতেই শুনিব বা গাব লাগিব জাতীয় আহ্বানো জাতীয়তাবাদী সংগঠনসমূহে জনোৱা নাছিল৷ সেয়ে চহৰৰ দোকান-বজাৰ বা গাঁৱৰ তিনিআলিৰ ঘুমটিখনৰ টেইপ ৰেকৰ্ডাৰৰপৰা ভূপেন হাজৰিকা বা নমিতা ভট্টাচাৰ্যৰ গীতৰ কলি নহয়, হিন্দী গীতৰ কলিহে ভাহি আহিছিল৷ গাঁৱৰ অল্পশিক্ষিত ডেকা এজনেও ৰেডিঅ’ এটা হাতত লৈ চেনেলৰ বুটাম পকাই পকাই হিন্দী গীত শুনাৰ দৃশ্য সুলভ হৈ পৰিছিল৷ গাঁৱৰ কিশোৰ গৰখীয়া এজনেও উচ্চস্বৰে গাইছিল– ‘পাপা কেহতে হে, বড়া নাম কৰেগা’, ‘দিল দিবানা, দিল সজনা’, ‘একদৌ তিন চাৰ পাচ ছে’ আদি৷ সেইদৰে, চহৰৰ বিহুমঞ্চসমূহত হিন্দীগীতৰ অনুষ্ঠান হৈ পৰিছিল অন্যতম ‘আকৰ্ষণ’৷ তাৰ লগে লগে দূৰদৰ্শনৰ বহুল প্ৰচলনে সলনি কৰিছিল অসমীয়াৰ ৰুচিবোধো৷\nঅসমীয়া গীতৰ বিপৰ্যয়ৰ সময়তে আৰ্বিভাৱ ঘটিছিল জিতুল সোণোৱালৰ৷ থলুৱা সুৰ আৰু পশ্চিমীয়া সুৰৰ অনন্য সংমিশ্ৰণেৰে অসমৰ আধুনিক সংগীত জগতত তেওঁ এক নতুন ধাৰা সূচনা কৰিবলৈ সক্ষম হৈছিল৷ টেইপ ৰেকৰ্ডাৰৰপৰা যেতিয়া জিতুলৰ ‘মৰমৰ লগৰী, নাযাবা পাহৰি’, ‘যদি কেতিয়াবা অকলে, জ্বলে বুকু মোৰ নীৰৱে’, ‘প্ৰথম দেখাতেই ভাবিছিলো বহু কথা, ক’ম বুলি নহ’ল কোৱা’ আদি গীতৰ কলি ভাহি আহিছিল, তেতিয়া শ্ৰোতাজন এপলকৰ বাবে হ’লেও থমকি ৰ’বলৈ বাধ্য হৈছিল৷ বিংশ শতিকাৰ নব্বৈ দশকৰ প্ৰথমছোৱাত জিতুলৰ সেই গীতসমূহে অসমৰ শ্ৰোতাক দিলে নতুনত্বৰ স্বাদ, সংগীত ৰসিকসকলে হিন্দীগীতৰ পৰিৱৰ্তে তেওঁৰ গীতসমূহক আন্তৰিকতাৰে আঁকোৱালি ল’লে৷ জিতুলে কাটি দিয়া সেই সোণালী বাটেৰেই অসমৰ সংগীত জগতত প্ৰৱেশ কৰিছিল জুবিন গাৰ্গ৷\nজিতুল সোণোৱালে অসমৰ আধুনিক সংগীত জগতখনত এক নতুন ধাৰা সৃষ্টি কৰাই নহয়, অসমীয়া সংগীতৰ ব্যৱসায়িক ক্ষেত্ৰখনকো এক নতুন গতি দিছিল৷ কিন্তু, জিতুলৰ দৰে প্ৰচুৰ সম্ভাৱনাময় একসংগীত প্ৰতিভা ক্ৰমশঃ নিস্প্ৰভ হৈ অহাৰ পৰিৱৰ্তে উজ্জ্বল নক্ষত্ৰৰ দৰে জিলিকি উঠিল তেওঁৰ পদাংক অনুসৰণ কৰিয়েই আগুৱাই অহা জুবিন গাৰ্গ৷ জিতুল আৰু জুবিনৰ সংগীতপ্ৰতিভাৰ কোনো তুলনামূলক আলোচনা নকৰাকৈয়ে এটা কথা ক’ব পাৰি যে ভাৰতবৰ্ষত অৰ্থনৈতিক উদাৰীকৰণ আৰম্ভ হোৱাৰ আগে-পিছে তেওঁলোকৰ আৰ্বিভাৱ ঘটিছিল৷ উদাৰীকৰণৰ বোকোচাত উঠি অহা পুঁজিবাদৰ বতাহজাকেই অসমৰ বাৰেৰহণীয়া সংস্কৃতিক এক লাভজনক উদ্যোগ হিচাবে গঢ় দিয়াৰ পৰিৱেশ ৰচনা কৰিছিল৷ পুঁজিবাদৰ মূল বৈশিষ্ট্যই হ’ল সকলোধৰণৰ উৎপাদনক–গীতেই হওক বা ছবিয়েই হওক– পণ্য ৰূপ দিয়া আৰু এখন বৃহৎ বজাৰৰ সন্ধান কৰা৷ পুঁজিপতি ব্যৱসায়ী গোষ্ঠীয়ে বজাৰত মুকলি কৰি দিয়া উৎপাদিত সামগ্ৰী এবিধৰ প্ৰতি উপভোক্তাক আকৰ্ষিত কৰিবলৈ বিজ্ঞাপনৰ সহায় লোৱাৰ লগতে বিভিন্নধৰণৰ প্ৰচাৰ কৌশলো গ্ৰহণ কৰে৷\nক্ৰমশঃ প্ৰতিদ্বন্দ্বিতামূলক হৈ পৰা গীতৰ ব্যৱসায়িক ক্ষেত্ৰখনত বৰ্তি থাকিবলৈ বা আত্ম প্ৰতিষ্ঠাৰ সংগ্ৰামখন চলাই যাবলৈ জিতুল সোণোৱালক হয়তো প্ৰয়োজন হৈছিল বিপণন ক্ষেত্ৰত অভিজ্ঞ এজন যোত্ৰবান প্ৰযোজকৰ উদাৰ পৃষ্ঠপোষকতা৷ কিন্তু, তেনে কোনো প্ৰযোজক জিতুলৰ কাষত নাছিল (কিয় নাছিল, তাৰ কাৰণ তেওঁহে জনাব পাৰিব) বাবে তেওঁৰ নতুন গীতবোৰৰ উপযুক্ত বিপণনো নহ’ল৷ ফলত এসময়ত তেওঁৰ সংগীতৰ জয়যাত্ৰাই থমকি ৰ’ল৷ ইয়াৰ বিপৰীতে, জুবিন গাৰ্গে অসমৰ একঅভিজাত কেছেট প্ৰযোজনা গোষ্ঠীৰ পৃষ্ঠপোষকতা লাভ কৰিছিল৷ সেই প্ৰযোজনা গোষ্ঠীটোৱে জুবিনে কণ্ঠদান কৰা নতুন স্বাদযুক্ত গীতসমূহৰ বিপণন প্ৰণালীবদ্ধভাৱে কৰাৰ ফলত জুবিনৰ সংগীত প্ৰতিভা নিত্য নতুন ৰূপত বিকশিত হৈ উঠিছিল আৰু তেওঁ জনপ্ৰিয়তাৰ উচ্চ শিখৰত উপনীত হৈছিল৷\nলক্ষ্যণীয় যে সম্প্ৰতি জুবিন গাৰ্গে আলফাৰ দৰে এক সশস্ত্ৰ সংগঠনৰ আহ্বানক আওকাণ কৰি অসমৰ বিহু মঞ্চত হিন্দী গীত পৰিৱেশন কৰি আছে৷ বিহু মঞ্চত হিন্দী গীত গাব লাগে নে নালাগে, সেই আলোচনাৰ প্ৰসংগলৈ নগৈয়ো এয়া স্বীকাৰ কৰিব লাগিব – জুবিনে যিটো সশস্ত্ৰ সংগঠনক প্ৰত্যাহ্বান জনাই বিহু মঞ্চত হিন্দী গীত পৰিৱেশন কৰি আছে, সেই সংগঠনটোৱে তেওঁৰ উত্থানৰ ক্ষেত্ৰত পৰোক্ষভাৱে হ’লেও সহায় কৰিছিল৷ নব্বৈ দশকৰ আৰম্ভণিত আলফাৰ সাংগঠনিক ভেটি অতি শক্তিশালী আছিল আৰু সংগঠনটোৱে কেতবোৰ সমাজসেৱা মূলক কাম-কাজেৰে বৃহৎ সংখ্যক অসমীয়াৰ আৱেগ-অনুভূতিও জয় কৰিছিল৷ হিন্দীবলয়ৰ সম্প্ৰসাৰণবাদৰ বিৰুদ্ধে আলফা সৰৱ হৈ উঠাৰ লগে লগে অসমবাসীৰ মাজত সাময়িক ভাৱে সুপ্ত হৈ থকা জাতীয় চেতনা পুনৰ প্ৰবল হৈ পৰিল৷ অসমবাসীয়ে ‘বিজতৰীয়া’ হিন্দী গীতৰ পৰিৱৰ্তে থলুৱা গীত-মাতক পুনৰ আদৰি ল’বলৈ মানসিকভাৱে প্ৰস্তুত হোৱাৰ সময়তেই অসমৰ সংগীত জগতত জিতুলৰ আৰ্বিভাৱ ঘটিছিল৷\nদুটাকৈ সামৰিক অভিযানৰ ফলত আলফাৰ সাংগঠনিক ভেটি দুৰ্বল হৈ পৰিলেও সংগঠনটোৱে অসমৰ সমাজ জীৱনত চলিত শতিকাৰ প্ৰথম দশকলৈকে কম-বেছি পৰিমাণে প্ৰভাৱ বিস্তাৰ কৰি আছিল৷ বাটে-ঘাটে বোমা বিস্ফোৰণ ঘটাই হ’লেও ৰাইজৰ মনোযোগ আকৰ্ষণ কৰি থকা সংগঠনটোৱে হিন্দী গীত আৰু চিনেমাৰ বিৰুদ্ধে গ্ৰহণ কৰা কঠোৰ স্থিতিৰ ফলতে অসমত নতুনকৈ গা কৰি উঠা সাংস্কৃতিক উদ্যোগটো কম সময়ৰ ভিতৰতে বিকশিত হৈছিল৷ এই উদ্যোগটোত জুবিন গাৰ্গৰ সংগীত প্ৰতিভা ৰূপান্তৰিত হৈছিল সৰ্বোৎকৃষ্ট পণ্যলৈ৷\nপুঁজিবাদী সমাজব্যৱস্থাত যিসকল গায়কে নিজৰ সন্তুষ্টিৰ বাবে বা অন্য কোনো মহৎ উদ্দেশ্য সন্মুখত ৰাখি গীত গায়, তেওঁলোকৰ শ্ৰম অনুৎপাদনশীল আৰু যিসকল গায়কে কোনো ব্যৱসায়ীৰ ব্যৱসায় সমৃদ্ধিৰ বাবে গীত গায় তেওঁলোকৰ শ্ৰম উৎপাদনশীল৷ সৌ তাহানিতেই এনেধৰণৰ এষাৰ কথা কাৰ্ল মাৰ্ক্সে কৈ গৈছিল৷ মাৰ্ক্সৰ সেই ধাৰণা অনুসৰিয়েই আমি নব্বৈ দশকৰ পাছতো সক্ৰিয় হৈ থকা অসমৰ গায়কসকলক দুভাগত ভগাব পাৰো – এপিনে লোকনাথ গোস্বামী, পুলক বেনাৰ্জী, চাৰু গোহাঁই, বিজয় ভূঞা, সন্ধ্যা মেনন, দিলীপ দাস, তৰালী শৰ্মা আদি আৰু আনপিনে জিতুল সোণোৱাল, জুবিনগাৰ্গ, অনুপম শইকীয়া, মানস ৰবীন, ভিটালী দাস, কুমাৰ ভৱেশ আদি৷ লক্ষ্যণীয় যে বিগত সময়ছোৱাত সংগীত সাধনাত লিপ্ত হৈ থকা ‘অনুৎপাদনশীল’ গায়কসকলে যেনেদৰে সাহিত্যমূল্য সম্পন্ন আৰু গভীৰ জীৱনবোধ সম্পৃক্ত উচ্চ মানৰ গীতেৰে অসমৰ সংগীত জগতক সমৃদ্ধ কৰি আহিছে, তেনেদৰে একাংশ ‘উৎপাদনশীল’ গায়কেও একেই মানবিশিষ্ট গীত অসমৰ সংগীত জগতলৈ নিবেদন কৰিছে৷\nএইখিনিতে জুবিন গাৰ্গে কন্ঠদান কৰা কেইটিমান মানসম্পন্ন গীতৰ বিষয়ে আলোচনা কৰিব পাৰি৷ তেওঁৰ ‘সোণেৰে সজোৱা পঁজা জহি-খহি যায়, কোনে আজি সাজিবহি পাৰিব দুনাই’– এই অবিস্মৰণীয় গীতটিত অস্থিৰ-অশান্ত সময়ৰ এখন সংবেদনশীল ছবি অংকিত হৈছে৷ গীতটোত গায়কে আক্ষেপ কৰিছে –‘স্বাধীনতাৰ বুজ লওঁতেই এশ বছৰ গ’ল, বিষ্ণু-জ্যোতিৰ জোনাকী দেশ এতিয়াও নহ’ল৷’ তেওঁ ‘মৃত্যু যদি শিল্প হয়, মৃত্যু কিদৰে সুলভ, মৃত্যু এতিয়া সহজ/ অন্ধ শাসন, ভণ্ড শাসক, অৰ্থ লোভৰ নগ্ন যুঁজত’ বুলি দেশৰ ক্ষমতালোভী ৰাজনীতিকসকলক নিন্দা কৰিছে৷ সেইদৰে, ‘জগত পোহৰ কৰি আহিব প্লাৱন, অাঁতৰাব অমানিশা বধিব ৰাৱণ’, ‘পোহৰৰে চাকি গছি আমি জ্বলামেই এদিন জ্বলাম, সুৰে সুৰে গীত ৰচি আমি গানেৰেই জীৱন জুৰাম’ আদি গীতত তেওঁৰ প্ৰবল আশাবাদ ফুটি উঠিছে৷ ‘কাঁহী বাটি ঘটি লোটা লৈ’ শীৰ্ষক গীতটিত যেনেকৈ সাধাৰণ মানুহৰ প্ৰতি সহমৰ্মিতা প্ৰকাশ কৰিছে, তেনেকৈ ‘বগাকৈ বগলী বহলাই বহিছে’ গীতটিত তেওঁলোকৰ একতাৰ বাণী আওৰাইছে৷\nলক্ষ্যণীয় যে লোকনাথ গোস্বামীৰ ‘মঘাই বোলে ঢোলৰ মাত ধিনিকি ধিনদাও, সোণৰ অসম নালাগে মোক মাটিৰে সজাও’ গীতটিত যিদৰে সমাজ চেতনা ফুটি উঠিছে, সেইদৰে জুবিনৰ ‘সোণেৰে সজোৱা পঁজা জহি-খহি যায়, কোনে আজি সাজিবহি পাৰিব দুনাই’ গীতটিতো সমকাল চেতনা ফুটি উঠিছে৷ কিন্তু, সমালোচক বা সচেতন সংগীত ৰসিকসকলে গোস্বামীক জ্যোতি-বিষ্ণুৱে সমৃদ্ধ কৰি থৈ যোৱা অসমীয়া সংগীতৰ গণমুখী ধাৰাটোৰ প্ৰতিনিধিৰূপে দ্বিধাহীনভাৱে স্বীকৃতি দিলেও জুবিনক সেই স্বীকৃতি দিব নিবিচাৰিব৷ কাৰণ, জুবিনৰ সামগ্ৰিক সংগীত সাধনাৰ উদ্দেশ্য বজাৰমুখী; তেওঁ সংগীতৰ গণমুখী ধাৰাটোৰ পৰিৱৰ্তে জনপ্ৰিয় ধাৰাটোকহে প্ৰতিনিধিত্ব কৰি আহিছে৷ তদুপৰি, জুবিনে গোৱা সহস্ৰাধিক (ষোল্ল হাজাৰ?) গীতৰ ভিতৰত কেইটিমান গীততহে এনে ‘সমাজ চেতনা’ পৰিলক্ষিত হয়৷ সম্ভৱতঃ এনে কাৰণতে জুবিন গাৰ্গে অসমীয়া জাতি আৰু দেশৰ বাবে এটাও গীত গোৱা নাই বুলি কৃষক নেতা অখিল গগৈয়ে অভিযোগ কৰিছিল৷ গগৈয়ে বোধহয় নদীবান্ধ, কৃষকৰ ভূমিৰ অধিকাৰ আদি বিষয়ক লৈ জুবিনে গীত গোৱাটো বিচাৰিছিল৷\nসি যি নহওক, মানৱ জীৱনৰ আশা-নিৰাশা, স্বপ্ন-স্মৃতি, বিষাদ-আৰ্তি আদিক লৈ গোৱা জুবিন গাৰ্গৰ কেইবাটিও গীতে সাৰ্বজনীন মূল্যও লাভ কৰিছে৷ তেওঁৰ ‘গুপুতে গুপুতে অকলে এৰি থৈ’, ‘সোণ ৰূপেৰেও জুখি চাব নোৱাৰি, এয়া অকমানি আমাৰে পৃথিৱী’, ‘জোনাক গলা জাৰৰ নিশা মূৰ থৈ, শেতা শেতেলীত মই ভাগৰা নাই’, ‘প্ৰীতিৰ সুৱাসে ধুৱাই দিলেহি, মোৰ এই উদাসী মন’, ‘গানে কি আনে সুৰৰ সোপানে সোপানে’ আদি গীতৰ কথা আৰু সুৰে শ্ৰোতাৰ মনত অনন্য আৱেগৰ জোৱাৰ তুলি আহিছে৷ এই গীতবোৰত উপলব্ধ হয় জীৱনবোধৰ সংবেদনশীল প্ৰকাশ – যিয়ে শ্ৰোতাৰ নান্দনিক চেতনাক প্ৰসাৰিত কৰি তোলে৷ অৱশ্যে, এনে অৰ্থবহ আৰু জীৱনবোধেৰে সিক্ত গীততকৈ জুবিনবেছি জনপ্ৰিয় হৈছে ডেকা-গাভৰুৰ প্ৰেম-পীৰিতিক লৈ গোৱা ‘কঁকাল খামুচীয়া, গাল গুলপীয়া’, ‘আজিও যে নুবুজো একোকে, কাৰ বাবে আছো যে ৰৈ’, ‘জ্বলি উঠা জুই হৈ জ্বলোৱা মোৰ কামনা’, ‘চুমা চুমা চুমা চুমা মিঠা মন’, ‘বাতি ভৰাই চিৰা খাবি বাঁহৰ চুঙাৰ দৈ’ আদি গীতৰ বাবেহে৷\nআচলতে জুবিন গাৰ্গে প্ৰতিনিধিত্ব কৰা অসমীয়া সংগীতৰ জনপ্ৰিয় ধাৰাটোৰ মূল বিষয়েই হ’ল – প্ৰেম আৰু ঈষদুষ্ণ যৌনতা৷ গোলকীয় বজাৰ, সৰ্বভাৰতীয় বলিউডী সংস্কৃতি আৰু থলুৱা লোক সংস্কৃতিৰ বিভিন্ন উপাদানৰ সংমিশ্ৰণেৰে নিৰ্মিত এই ধাৰাটোত প্ৰেমৰ অহৰহ আৰু নিৰ্বিচাৰ প্ৰকাশে বহুসময়ত চৰ্বিত-চৰ্বণৰ ৰূপো পৰিগ্ৰহ কৰিছে৷ এই ধাৰাক প্ৰতিনিধিত্ব কৰা বহু গায়কৰ গীতত জীৱনবোধৰ গভীৰতা, মানৱীয় প্ৰমূল্যবোধ আদি উপলব্ধ নহয়৷ তেওঁলোকে ক্ষণস্থায়ী দেহজ আৱেগ-অনুভূতিবোৰক জোৰা-টাপলি মৰা ভাষাৰে সজাই তোলাহে পৰিলক্ষিত হয়৷ অতি সাম্প্ৰতিক অসমীয়া গীতসমূহৰ ভাব-ভাষাৰ একঘেয়ামিয়ে গায়ক-গীতিকাৰৰ কলাত্মক উৎকৰ্ষৰ অভাৱকেই সূচাইছে৷ সংগীতক পেছা আৰু নিচা হিচাবে লোৱা জুবিন গাৰ্গেও বাচ-বিচাৰ নকৰাকৈ তেনেধৰণৰ স্থূল ৰুচিৰ ভালেমান গীত গাইছে৷ সেই গীতবোৰ খুব কম সময়ৰ ভিতৰতে বিস্মৃতিৰ গৰ্ভত হেৰাই গ’লেও জুবিনে কণ্ঠদান কৰা ভালেমান উচ্চমানৰ গীত অসমবাসীয়ে সহজে পাহৰিব নোৱাৰে৷ বিগত সময়ছোৱাত জুবিনে ৰাজ্যখনৰ বড়ো, ৰাভা, কাৰ্বি, মিচিং আদি জনগোষ্ঠীয় ভাষাৰ বহু গীতত কন্ঠদান কৰি সেই গীতসমূহ ৰাইজৰ অধিক কাষ চপাই নিলে৷ তেওঁ কামৰূপী, গোৱালপৰীয়া, টোকাৰী, হোলী আদি লোকগীতসমূহতো প্ৰায় অবিকৃত ৰূপত কণ্ঠদান কৰিছে৷ সময়ৰ গৰ্ভত হেৰাই যোৱাৰ উপক্ৰম হোৱা এই লোকসংগীতসমূহ জুবিনৰ যাদুকৰী গায়নশৈলীৰ বাবেই অসমৰ আধুনিক প্ৰজন্মই আদৰি লৈছিল৷\nবব মাৰ্লেই কৈছিল–‘এজন মানুহে অৰ্জন কৰা ধন-সম্পত্তিয়ে তেওঁৰ মহানতা প্ৰকাশ নকৰে৷ তেওঁ তেওঁৰ চৌপাশৰ মানুহসকলক কেনেদৰে যোগাত্মকভাবে প্ৰভাৱিত কৰে, তাৰদ্বাৰাহে তেওঁৰ মহানতা প্ৰকাশ হয়৷’ বহু দুৰ্গত লোকক মুক্তহস্তে আৰ্থিক সাহায্য প্ৰদান কৰি এজন মানৱ দৰদী আৰু পৰোপকাৰী গায়ক হিচাবে অসমবাসীৰ বুকুৰ মাজত সোমাই পৰা জুবিন গাৰ্গ বৈষয়িক সা-সম্পত্তিৰ প্ৰতিও উদাসীন৷ কিন্তু, জুবিনে তেওঁৰ চৌপাশৰ লোকসকলক, বিশেষকৈ যুৱপ্ৰজন্মক যোগাত্মকভাৱে প্ৰভাৱিত কৰিব পাৰিছে নে নাই, তাত সন্দেহ আছে৷ তেওঁ যুৱপ্ৰজন্মক গঁড় সুৰক্ষাৰ বাবে বা বনানীকৰণৰ বাবে আহ্বান জনোৱা কাৰ্য নিঃসন্দেহে প্ৰশংসনীয়৷ কিন্তু, তেওঁৰ কিছুমান কৰ্ম-কাণ্ডই অনুৰাগীসকলক বিপথে পৰিচালিত কৰাৰ সম্ভাৱনাও নথকা নহয়৷ গুণমুগ্ধসকলে প্ৰিয় গায়কৰ প্ৰতিটো আচৰণৰ পাঠ লয়, অনুকৰণ কৰে বাবে গায়ক এজন সামাজিকভাৱে দায়বদ্ধ হোৱা উচিত৷\nসন্দেহ নাই, গায়ক-লেখকসকল সমাজবিচ্ছিন্ন প্ৰাণী নহয় বাবে তেওঁলোকে সমাজলৈ এক শুভবাৰ্তা প্ৰেৰণ কৰাটো সচেতন ৰাইজে বিচাৰে৷ গায়কসকলৰ আচৰণ অসংস্কৃত হ’লে সামাজিক স্বাস্থ্য ক্ষতি হোৱাৰ সম্ভাৱনা থাকে বাবেই কোনেও নিবিচাৰে যে প্ৰিয় গায়কজনে মঞ্চৰ খুঁটা বগাওক, মাইক দলিয়াওক, দৰ্শকলৈ পুতলা পিষ্টল টোঁৱাওক, অমাৰ্জিত ভাষা ব্যৱহাৰ কৰক৷ অৱশ্যে, জুবিনৰ অদ্ভূত বেশ-ভূষা আৰু অন্যান্য বলিয়ালিৰ আঁৰত গতানুগতিক পৰিধিক অতিক্ৰম কৰি নতুন কিবা এটা কৰাৰ সৃজনশীল তাড়না আছে নেকি–সেয়াও ভাবি চাব লাগিব৷\nসি যি নহওক, আজিৰ তাৰিখত অসমৰ ৰাজনৈতিক দলবোৰক সমাজ জীৱনৰ উমৈহতীয়া স্বাৰ্থত বব মাৰ্লেৰ দৰে একেখন মঞ্চত সমবেত কৰিব পৰাৰ শক্তি জুবিন গাৰ্গৰ নাথাকিলেও তেওঁৰ অসমৰ তৰুণ প্ৰজন্মক উদ্বুব্ধ কৰি পৰিচালিত কৰিব পৰাৰ শক্তি আছে৷ জনপ্ৰিয় সংস্কৃতিৰ বোকোচাত উঠি আগবঢ়া গায়ক এজন কেতিয়াবা এক বিশাল অনুষ্ঠানলৈ ৰূপান্তৰিত হ’ব পাৰে– যি অনুষ্ঠানে জনপ্ৰিয় সংস্কৃতিকেই এক বিশেষ বাট দেখুৱাই মানুহৰ মংগলৰ স্বাৰ্থত নিয়োজিত কৰাৰ সম্ভাৱনা থাকে৷ অসমৰ পটভূমিত জুবিনৰ দৰে প্ৰভাৱশালী গায়ক এজনৰ তেনে ভূমিকালৈ সচেতন ৰাইজে আশাৰে বাট চাব৷\nআমাৰ দৰে কিছুলোকে এনে আশাও কৰিব পাৰে (যদিওবা সেই আশা কোনোদিন পূৰণ নহয়) – জুবিন গাৰ্গে সংগীতৰ জনপ্ৰিয় ধাৰাটো ত্যাগ কৰি গণমুখী ধাৰাটো আদৰি লওক আৰু সংগীতৰ মহাশক্তিক কেৱল মধ্যবিত্ত শ্ৰেণীৰ বিনোদনৰ আহিলা কৰি নাৰাখি শোষিত-তোষিত, নিৰ্যাতিত-নিপীড়িতৰ মুক্তিৰ স্বাৰ্থত নিয়োগ কৰক৷ জুবিন হওক অসমৰ বব মাৰ্লে৷\nটেগজিতুল সোণোৱাল জুবিন গাৰ্গ ভূপেন হাজৰিকা\nপূৰ্বৱৰ্তী লেখা জ্ঞানেন্দ্ৰ বৰকাকতিৰ শিল্পকৰ্ম\nপৰৱৰ্তী লেখা ছাত্ৰ, শিক্ষক, পাঠ্যক্ৰম আৰু বৰ্তমান সময় ( ডঃ স্মৃতিৰেখা চেতিয়া সন্দিকৈ )


‘কা’ মানি নলয় বাইডেনে! – Guwahati Times\n‘কা’ মানি নলয় বাইডেনে!\nবিশ্বজুৰি ব্যাপক জল্পনা-কল্পনা। কোন হব হোৱাইট হাউছৰ পৰৱৰ্তী উত্তৰাধিকাৰী? শুকুৰবাৰৰ নিশা লৈকে এটা কথা প্ৰায় স্পষ্ট হৈছে, যে বিশ্বৰ সবাতোকৈ উন্নত দেশখনৰ ৰাষ্ট্ৰপ্ৰধান হোৱাৰ দিশে আগবাঢ়িছে জো বাইডেন।\nযদিহে বাইডেন আমেৰিকাৰ ৰাষ্ট্ৰপতি হয় তেন্তে বিশ্বৰ অন্যতম শক্তিশালী দেশ আমেৰিকাৰ ৪৬তম ৰাষ্ট্ৰপতি হব মি. জো বাইডেন। বাইডেনৰ বয়স এতিয়া ৭৭বছৰ। প্ৰায় ৫০ বছৰৰ ৰাজনৈতিক জীৱন তেখেতৰয। দীৰ্ঘদিন ধৰি হোৱাইট হাউচত প্ৰৱেশ কৰা বাইডেনৰ যি সপোন আছিল সেই এতিয়া পূৰণ হোৱাৰ পথত।\n১৯৮৭ চনত এবাৰ তেওঁ আমেৰিকাৰ প্ৰেচিডেন্ট প্ৰাৰ্থী হোৱাৰ বাবে আগ্ৰহ প্ৰকাশ কৰি ডেমক্ৰেট দলৰ মনোনয়ন বিচাৰিছিল। ইয়াৰ পিছত স্বজন হেৰুওৱা, স্ত্ৰী-পুত্ৰ বিয়োগ, নিজৰ মস্তিষ্কত ৰক্তক্ষৰণসহ নানা সংকট আৰু তাৰ পিছত নিজৰ সৈতেই ২০বছৰ সংগ্ৰাম কৰে মি. বাইডেনে।\n২০০৮ চনত পুনৰ দলীয় মনোনয়নৰ দৌৰত নামে মি. বাইডেন। অৱশ্যে বাৰাক অবামাৰ সৈতে সংঘাতত লিপ্ত নহৈ পাছত তেওঁ ভাইচ প্ৰেচিডেন্ট হিচাপে কাৰ্যনিৰ্বাহ কৰিছিল। অৱশেষত ২০২০ চনৰ নিৰ্বাচনৰ মনোনয়ন লাভ কৰে তেওঁ।\nজো বাইডেন প্ৰায়েই এটা কথা কৈছিল,- দেউতাৰ এটা কথা মোৰ জীৱনৰ আটাইতকৈ ডাঙৰ শিক্ষা। কোনে তোমাক কিমানবাৰ পিছলৈ ঠেলি পেলাই দিলে, সেয়া ডাঙৰ কথা নহয়; কিন্তু কিমান সোনকালে তুমি উঠি থিয় দিব পাৰিলা, মানুহ হিচাবে সেয়াই হ’ব তোমাৰ সাফল্যৰ পৰিচয়। ‘ অতিপাত আত্মবিশ্বাসী আৰু জীৱনৰ সকলো প্ৰত্যাহ্বান হাঁহিমুখে গ্ৰহণ কৰা ব্যক্তিগৰাকী অৱশেষত হব মাৰ্কিন যুক্তৰাষ্ট্ৰৰ ৰাষ্ট্ৰপতি।\nবাইডেন ৰাষ্ট্ৰপতিৰ দৌৰত আগবঢ়াৰ সমান্তৰালভাৱে ভাৰতত এটা বিশেষ বিষয়ে চৰ্চা লাভ কৰিছে। সেই বিষয়টো হৈছে, বাইডেন ৰাষ্ট্ৰপতি হলে ভাৰতৰ বাবে ভাল হব নে বেয়া হব? ট্ৰাম্পৰ সৈতে ভাৰতৰ প্ৰধানমন্ত্ৰীৰ মোডীয়ে যি এক মধুৰ সম্পৰ্ক গঢ়ি তুলিছিল, তেনে মধুৰ সম্পৰ্ক বাইডেনৰ সৈতেও হবনে?\nভাৰতে যিবোৰ বৈদেশিক চুক্তি আমেৰিকাৰ সৈতে ইতিমধ্যে সম্পন্ন কৰিছে, সেইবোৰত বাইডেন শাসনলৈ আহিলে প্ৰভাৱ পৰিব নেকি? ভাৰতক ট্ৰাম্পতকৈ বাইডেনে ভাল পায় নে বেয়া পায়? দেশৰ সাধাৰণ লোকৰ মাজত এনে প্ৰশ্নবোৰ এতিয়া প্ৰাসংগিক।\nভাৰত চৰকাৰক কেইবাটাও সিদ্ধান্তক লৈ সময়ে সময়ে জো বাইডেন তথা ডেমক্ৰেট দলে মাত মাতি আহিছে। কমলা হেৰিছ আৰু জো বাইডেনে বিশেষকৈ জম্মু-কাশ্মীৰবাসীৰ মানৱধিকাৰ খৰ্ব কৰা আৰু দেশবাসীৰ ওপৰত কা-এন আৰ চি জাপি দিয়া বিষয়টোৰ তীব্ৰ বিৰোধিতা কৰি আহিছে।\nবাইডেনে নিজৰ নিৰ্বাচনী প্ৰচাৰৰ ৱেবচাইটতো কা- এন আৰ চিৰ তীব্ৰ বিৰোধিতা কৰাৰ কথা উল্লেখ কৰিছে। বাইডেনে তাত স্পষ্টৰূপত কৈছে যে, কা আৰু এন আৰ চিয়ে ভাৰতৰ ধৰ্মনিৰপেক্ষতাত আঘাত সানিছে।\nএই দুটা বিষয়ত বিৰোধ কৰিলেও কিন্তু ভাৰতৰ সৈতে সম্পৰ্ক কেতিয়াও বেয়া নকৰে বাইডেনে। এই ইংগিত প্ৰদান কৰিছে এই সমগ্ৰ বিষয়টোৰ ওপৰত দৃষ্টিনিৱদ্ধ ৰখা বিশ্লেষকসকলে। তেওঁলোকৰ মতে, বাইডেনে বিগত কেইবাটাও দশকধৰি বৈদেশিক নীতিৰ ওপৰত কাম কৰি আহিছে। গতিকে আন্তৰাষ্ট্ৰীয় স্তৰত কোনবোৰ বিষয় কেনেদৰে চম্ভালিব লাগে তাৰ কিটিপ ভালদৰে জানে বাইডেনে।\nবিশ্লেষকসকলে লগতে আন এক যুক্তিও দি কৈছে যে, ট্ৰাম্পৰ দৰে বাইডেনে যিকোনো কাম হঠাতে বা নিজৰ মতেই নকৰে। পৰামৰ্শদাতাসকলৰ সৈতে সকলো বিষয় আলোচনা কৰাৰ পাছতহে এক সিদ্ধান্তত উপনীত হয় বাইডেন। তেওঁৰ দুৰদৰ্শীতাৰ প্ৰমাণ ইতিমধ্যে বহু কামত দিছে বুলিও মন্তব্য কৰিছে বিশ্লেষকসকলে।\nএইখিনিতে আন এটা কথা উল্লেখ কৰাৰ প্ৰয়োজন আছে। বাইডেন বহুদিনৰে পৰা ভাৰতৰ পক্ষতেই আছে। ইয়াৰ প্ৰমাণ দিছিল ২০০৬চনত। আমেৰিকাৰ বৈদেশিক নীতিক লৈ কাম কৰি থকাৰ সেই সময়তে নিজৰ প্ৰতিবেদনত বাইডেনে লিখিছিল যে, ভাৰত আৰু আমেৰিকা নেচাৰেল সহযোগী হোৱাৰ প্ৰয়োজন আছে। মোৰ বিশ্বাস যে ভাৰত আৰু আমেৰিকা এদিন অতিকৈ ভাল নলেগলে লগা বন্ধু ৰাষ্ট্ৰ হিচাপে পৰিণত হব।\nআনকি সেই সময়ত বাইডেনে ভাৰত আৰু আমেৰিকাৰ মাজত হব লগা নিউক্লিয়াৰ চুক্তিৰ বাবেও নিজ দলৰ সাংসদক সমৰ্থন কৰিবলৈ আহ্বান জনাইছিল। এনে বিভিন্ন কামৰ জৰিয়তে বাইডেনৰ ভাৰতৰ প্ৰতি থকা প্ৰীতি প্ৰকাশ পায়। কিন্তু এইখিনিতে বাইডেনৰ অন্য এক কামে ভাৰতক চিন্তাত পেলোৱাৰ স্থল আছে।\nজো বাইডেন ভাৰতৰ লগতে পাকিস্তানৰ প্ৰতিও আছে সহমৰ্মিতা। পাকিস্তানক আমেৰিকাই সৈন্য বাহিনীৰ ক্ষেত্ৰত ৭.৫ বিলিয়ন আৰ্থিক সাহায্যৰ চুক্তি স্বাক্ষৰ কৰাৰ ক্ষেত্ৰত জো বাইডেনৰ ভূমিকা আছিল উল্লেখনীয়। ২০০৮চনত পাকিস্তানৰ সামৰিক বাহিনীৰ এক সৰ্বশ্ৰেষ্ঠ সন্মানেৰে সন্মানিত কৰা হৈছিল বাইডেনক। ৰাষ্ট্ৰপতিৰ যুঁজখনত বাইডেন আগবঢ়াৰ লগে লগে পাকিস্তানতো এই চৰ্চা চলিছে যে, এইবাৰ কাশ্মীৰক লৈ সংঘাতৰ প্ৰসংগক লৈ মাত মাতিব বাইডেনে।\nবাইডেন ৰাষ্ট্ৰপতি হিচাপে নিৰ্বাচিত হলে, ভাৰত-আমেৰিকাৰ বৈদেশিক নীতিবোৰ আগতকৈ অধিক স্থায়িত্ব লাভ কৰাৰ সম্ভৱনাই অধিক। কেইবাখনো আন্তৰাষ্ট্ৰীয় বাতৰি কাকতে প্ৰকাশ কৰিছে যে, বাইডেন ৰাষ্ট্ৰপতি হোৱাৰ লগে লগে আফগানিস্তানৰ পৰা আমেৰিকান সৈন্য আতৰাই নিয়াৰ সম্ভৱনা অধিক। এনে বিষয়বোৰৰ ক্ষেত্ৰত বাইডেনে সদায়েই নৰম স্থিতি গ্ৰহণ কৰিছে আহিছে।\nবাইডেন শাসনলৈ আহিলে ভাৰতৰ কিদৰে অপকাৰ নহয়, তাৰ শেষৰটো কাৰণ বিশ্লেষকসকলে দিছে এনেদৰে। যদিও চীনৰ সৈতে সংঘাতত ট্ৰাম্পে এফালে ভাৰতৰ লগত থকাৰ প্ৰতিশ্ৰুতি দিছিল, কিন্তু অন্যফালে ভাৰতক আমেৰিকাৰ ওপৰত নিৰ্ভৰ কৰি থকাৰ এখন ছবি বিশ্বৰ প্ৰেক্ষাপটত দাঙি ধৰিছিল ট্ৰাম্পে। পাকিস্তানক লৈ ভাৰতৰ সৈতে হোৱা আলোচনাত চৰম স্থিতি গ্ৰহণ কৰাৰ কথা কৈছিল যদিও ট্ৰাম্পে আফগানিস্তানত গৈ পাকিস্তানৰ ক্ষেত্ৰত নৰম হোৱা দেখা গৈছিল।\nকিন্তু ডেমক্ৰেট দলে স্পষ্ট ৰূপত নিজৰ নীতিত উল্লেখ কৰিছে যে যুদ্ধৰ জৰিয়তে কোনো দেশ শত্ৰু বা মিত্ৰ হব নোৱাৰে। কিন্তু সন্ত্ৰাসবাদক লৈ কোনো সহনশীলতা গ্ৰহণ কৰা নহয় বুলিও স্পষ্ট কৰিছে ডেমক্ৰেট দলে। সমতাৰ ওপৰত বিশ্বাস কৰা ডেমক্ৰেটিক পাৰ্টিয়ে কেতিয়াও কোনো এখন দেশক উচ্চ-নীচ দেখাই যুদ্ধত লিপ্ত নকৰে বুলি উল্লেখ কৰিছে বিশ্লেষকসকলে।\nএইসকলোবোৰ দিশলৈ ভালদৰে চালে, বাইডেন আমেৰিকাৰ ৰাষ্ট্ৰপতি হলে ভাৰতৰ বাবে কোনো অসুবিধা নহব যেনেই লাগে। বাইডেনে ভাৰতৰ বহু নীতিৰ কথা পুংখানুপুংখভাৱে জানে আৰু সেইসকলো কথা জনাৰ পাছতো দুটা-এটা বিৰোধিতা কৰি নিৰ্বাচনী ৱেবচাইটত লিখিছিল-প্ৰকৃতিৰ অপৰূপ সৃষ্টি ভাৰত। যদি মই নিৰ্বাচনত জিকো, দুয়োখনৰ দেশৰ সম্পৰ্ক আৰু অধিক মজবুত কৰাটো মোৰ কামৰ তালিকাৰ ওপৰতে ৰাখিম\nPrevious সংকটমুক্ত প্ৰাক্তন মুখ্যমন্ত্ৰী তৰুণ গগৈ\nNext হোজাইৰ জামুহণ্ডলত মৃতদেহ উদ্ধাৰ এজন যুৱকৰ\nউচ্চতৰ মাধ্যমিক-মহাবিদ্যালয়ত নামভৰ্তি সন্দৰ্ভত শিক্ষা বিভাগৰ জৰুৰী নিৰ্দেশ